**ภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่**

**ในช่วงทศวรรษ 2560**

**ชนัญชิดา กาละวงศ์**

**สารนิพนธ์ฉบับนี้เป็นส่วนหนึ่งของการศึกษาตามหลักสูตร**

**ปริญญาศิลปศาสตรบัณฑิต สาขาวิชาประวัติศาสตร์**

**มหาวิทยาลัยทักษิณ**

**2564**

**บทคัดย่อ**

ชื่อการค้นคว้าอิสระ : ภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่ในช่วงทศวรรษ 2560

ชื่อ-ชื่อสกุลผู้ทำการค้นคว้าอิสระ : นางสาวชนัญชิดา กาละวงศ์

อาจารย์ที่ปรึกษาการค้นคว้าอิสระ : อาจารย์ ดร.อนินทร์ พุฒิโชติ

ปริญญาและสาขาวิชา : ปริญญาศิลปศาสตรบัณฑิต สาขาวิชาประวัติศาสตร์

ปีที่สำเร็จการศึกษา : 2564

การศึกษางานวิจัยนี้มีจุดประสงค์เพื่อ 1) เพื่อศึกษาภาพสะท้อนชีวิตวัยรุ่นในรั้วโรงเรียนที่ปรากฏผ่านละครซีรี่ย์เรื่องเด็กใหม่ ในช่วงทศวรรษ2560 2) เพื่อศึกษาบริบทของสังคมไทยที่ส่งผลกระทบต่อชีวิตวัยเรียนในรั้วโรงเรียนปัจจุบัน โดยเนื้อหางานวิจัยแบ่งออกเป็น 3 บท (ไม่รวมบทนำและบทสรุป) บทที่ 2 มุ่งเน้นการอธิบายพัฒนาการของซีรี่ย์วัยรุ่นในสังคมไทย โดยเริ่มอธิบายตั้งแต่อดีตจนถึงปัจจุบันทั้งภาพยนตร์และสื่อละครรวมไปถึงความนิยมของภาพยนตร์และละครซีรี่ย์วัยรุ่นในสังคมไทย ก่อนเรื่องเด็กใหม่ บทที่ 3 วิเคราะห์ภาพสะท้อนชีวิตวัยรุ่นในโรงเรียนและบริบทของสังคมไทย ตั้งแต่กว่าจะมาเป็นละครซีรี่ย์เรื่องเด็กใหม่ แนวคิดในการสร้างของละครซีรี่ย์เรื่องเด็กใหม่ ทีมผู้เขียนบท เรื่องราวโดยย่อ ภาพสะท้อนปัญหาระบบการศึกษา ภาพสะท้อนความรุนแรงของวัยรุ่นในรั้วโรงเรียน ภาพสะท้อนสัมพันธภาพของวัยรุ่นในโรงเรียน ภาพสะท้อนอารมณ์ความทุกข์สุขในรั้วโรงเรียน โดยใช้บทละครซีรี่ย์เป็นตัวหลักในการวิเคราะห์ในครั้งนี้ ซึ่งการวิเคราะห์จะเป็นการเปลี่ยนแปลงของสังคมวัยรุ่นอีกด้วย บทที่ 4 บริบทเด่นๆ ที่สะท้อนออกมาจากละครซีรี่ย์เรื่องเด็กใหม่สามารถจำแนกได้ คือ การเรียนไม่เก่งไม่ใช่ทั้งหมดของชีวิต ถ้าการศึกษาไทยดี ทำไมต้องเรียนพิเศษ โรงเรียนไม่ใช่พื้นที่ปลอดภัยสำหรับนักเรียน ครูไม่ใช่ต้นแบบที่ดีเสมอไป รุ่นพี่ รุ่นน้อง กับความสัมพันธ์เชิงอำนาจ วัยรุ่นกับการโหยหามิตรภาพและการยอมรับ พิษภัยจากโลกออนไลน์ การถูกบูลลี่ไม่ตลกเสมอไป สังคมหน้ากาก วัดความจริงใจได้แค่ไหน เป็นต้น

**กิตติกรรมประกาศ**

งานวิจัยชิ้นนี้เป็นผลงานชิ้นสำคัญที่สุดเพราะว่าใช้เวลาในการศึกษาค้นคว้าและดูละครซีรี่ย์เรื่องเด็กใหม่เป็นระยะเวลาหลายเดือนเลยทีเดียว เพราะด้วยเนื้อหาเป็นเรื่องราวเกี่ยวกับวัยรุ่นสมัยใหม่จึงต้องใช้การวิเคราะห์และดูซ้ำๆหลายรอบ เพื่อหาข้อแตกต่างมาทำงานวิจัยชิ้นนี้ แต่ผู้วิจัยก็ได้ทำการค้นคว้าและศึกษาอย่างจริงจัง เพื่อจะให้งานชิ้นนี้นั้นออกมาได้อย่างมีประสิทธิภาพมากที่สุดเท่าที่ความสามารถของผู้วิจัยนั้นมี งานชิ้นนี้หากจะกล่าวได้ว่าเป็นความสำเร็จที่เกิดขึ้นจากตัวผู้วิจัยแล้วด้วยความอุตสาหะและมานะของตัวผู้วิจัยนั้น สิ่งที่สำคัญตลอดระยะเวลาที่ได้ทำการศึกษาและค้นคว้า งานชิ้นนี้จะสำเร็จไปไม่ได้ถ้าขาดคำแนะนำจากผู้มีความรู้และกำลังใจจากคนรอบข้าง

ผู้วิจัยต้องขอกราบขอบคุณอาจารย์ ดร.อนินทร์ พุฒิโชติ อาจารย์ที่ปรึกษางานวิจัยที่กรุณาให้คำแนะนำปรึกษาตั้งแต่การคิดค้นหัวข้อวิจัย การวางเค้าโครงเรื่องและแนวทางการเขียนเนื้อหาและบทวิเคราะห์ตลอดจนปรับปรุงแก้ไขข้อบกพร่องต่างๆด้วยความเอาใจใส่อย่างดียิ่ง ผู้วิจัยตระหนักถึงความตั้งใจจริงและความทุ่มเทของอาจารย์ ทั้งยังได้ให้ความกรุณาแนะนำชี้แนวทางในเนื้อหา ข้อมูล หนังสือ งานวิจัย แหล่งข้อมูล เพื่อมาใช้ในการทำวิจัยในครั้งนี้

ต่อมาขอกราบขอบคุณผู้ช่วยศาสตราจารย์ ดร.พรชัย นาคสีทอง ที่ได้ให้คำแนะนำกับตัวผู้วิจัยในเรื่องของความละเอียดของงานและยกระดับการวิเคราะห์จากสิ่งที่ปรากฏในสิ่งมาใช้ รวมถึงการแนะนำงานและเอกสารต่าง ๆ ต่อมาคือกราบขอบคุณอาจารย์เขมิกา หวังสุข ,ผู้ช่วยศาสตราจารย์ อภิเชษฐ กาญจนดิฐ,อาจารย์อิทธิกร ทองแกมแก้ว, อาจารย์จันทนา ไชยนาเคนทร์ ที่ให้คำแนะนำเกี่ยวกับการสืบค้นคว้าหลักฐานในรูปแบบต่างๆ และบริบทในแต่ละช่วงของงานวิจัยชิ้นนี้อีกด้วย

ขอขอบคุณพ่อแม่และครอบครัวทุกคนที่คอยสนับสนุนและอยู่เคียงข้างกันในวันที่ท้อมากที่สุด ถือเป็นกำลังใจเป็นแหล่งพลังงานสำคัญที่ทำให้ผู้วิจัยพยายามทำงานวิจัยชิ้นนี้ ได้สำเร็จลุล่วงไปได้ด้วยดี

ขอขอบคุณกัลยาณมิตรของผู้วิจัยทุกท่านที่ได้เป็นกำลังใจให้ผู้วิจัยตลอดมา ขอขอบคุณเพื่อนๆร่วมสาขาประวัติศาสตร์ทุกท่านที่เป็นกำลังใจและคอยช่วยเหลือตลอดระยะเวลาที่ศึกษาและจัดทำวิจัย โดยเฉพาะอย่างยิ่งนางสาวชลธิชา ตำบู, นางสาวสิริยากร จงกล, นางสาวจิดาภา เทพอิน และนางสาวมณีวรรณ ศรีประสิทธิ์เพื่อนผู้ซึ่งคอยให้ความช่วยเหลือและคำแนะนำแก่ผู้วิจัยด้วยความเต็มใจยิ่งและเป็นกำลังใจให้ผู้วิจัยในทุกๆเรื่องด้วยความปรารถนาดีเสมอมา

ต่อมาที่ขาดไม่ได้ที่อยากจะกราบขอบคุณที่สุดคือหลักฐานชิ้นสำคัญอย่างบทละครซีรี่ย์เรื่องเด็กใหม่ขอบคุณเอกสารทุกกชิ้นที่ตัวผู้วิจัยเองได้ศึกษาและนำไปค้นคว้าเพื่อประกอบในการทำงานชิ้นนี้ถ้าไม่ได้งานเหล่านี้งานของตัวผู้วิจัยเองอาจจะไม่สำเร็จไปโดยปริยายและลุล่วงไปได้ด้วยดี และงานอื่น ๆ ทั้งที่เป็นหลักฐานชั้นต้นและหลักฐานชั้นรองที่ผู้วิจัยไม่สามารถเอ่ยชื่อได้ทั้งหมดขอขอบคุณงานของพวกท่านที่เป็นแหล่งข้อมูลให้ตัวผู้วิจัยได้ใช้ศึกษาในการทำงานศึกษาค้นคว้าในครั้งนี้กราบขอบพระคุณและผู้วิจัยหวังเป็นอย่างยิ่งว่างานวิจัยชิ้นนี้จะเป็นประโยชน์แก่ผู้ที่ต้องการศึกษาในเรื่องภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่ หากมีข้อผิดพลาดประการใด ขออภัยไว้ ณ ที่นี้ด้วย

ชนัญชิดา กาละวงศ์

**สารบัญ**

บทที่ หน้า

1 บทนำ ......................................................................................................................................................1

ที่มาและความสำคัญของปัญหา ........................................................................................................1

วัตถุประสงค์ของการศึกษา ……..…………………………………………………………………………………………. 5

ขอบเขตการศึกษา ............................................................................................................................5

ระเบียบวิธีในการศึกษา.....................................................................................................................6

เอกสารและงานวิจัยที่เกี่ยวข้อง ……………….……………………..…….…………………………………………….7

2 พัฒนาการของซีรี่ย์วัยรุ่นในสังคมไทย……………………………………………………………………………………………13

2.1 พัฒนาการของสื่อละครซีรี่ย์วัยรุ่นไทย…………………………………………………………………………....13

2.2 ความนิยมของภาพยนตร์และละครซีรี่ย์วัยรุ่นในสังคมไทย ก่อนเรื่องเด็กใหม่………………………15

2.2.1 ปรากฏการณ์สร้างเรื่องกลิ้งไว้ก่อนพ่อสอนไว้…………………………………………………..15

2.2.2 ปรากฏการณ์สร้างเรื่อง น้องใหม่ร้ายบริสุทธิ์…………………………………………………...16

2.2.3 ปรากฏการณ์สร้างเรื่อง ฮอร์โมน วัยว้าวุ่น………………………………………………….…...17

3 วิเคราะห์ภาพสะท้อนชีวิตวัยรุ่นในโรงเรียนและบริบทของสังคมไทย………………………………………….……18

3.1กว่าจะมาเป็นละครซีรี่ย์เรื่องเด็กใหม่……………………………………………………………………….………18

3.1.1 แนวคิดในการสร้างของละครซีรี่ย์เรื่องเด็กใหม่………………………………………….……..18

3.1.2 ก่อนที่ทีมผู้เขียนบทจะมาเขียนบทเรื่องเด็กใหม่……….……………………………….………19

3.1.3 เรื่องราวโดยย่อจากเรื่องเด็กใหม่………………………………….………………………………...19

3.2วิเคราะห์ภาพสะท้อนชีวิตวัยรุ่นในโรงเรียนและบริบทของสังคมไทย…………………………….…….21

**สารบัญ (ต่อ)**

บทที่ หน้า

3.2.1 ภาพสะท้อนปัญหาระบบการศึกษา…………………………………………………………………..22

การโดนเปรียบเทียบการเรียน………………………………………………………………………22

ความเหลื่อมล้ำและค่านิยมการเรียนพิเศษ…………………………………………………….25

3.2.2 ภาพสะท้อนความรุนแรงของวัยรุ่นในรั้วโรงเรียน……………………………………………….27

การล่วงละเมิดทางเพศ…………………………………………………….………………………….28

การข่มเหงรังแกระหว่างรุ่นพี่กับรุ่นน้อง……………………….………………………………..30

การทำร้ายร่างกาย…………………………………………………..………………………………….33

3.2.3 ภาพสะท้อนสัมพันธภาพของวัยรุ่นในโรงเรียน…………………………………..…………….…35

มิตรภาพของเพื่อน……………………………………………………………………..…………….…35

ครูกับลูกศิษย์………………………………………………………………………………..……….…..38

3.2.4 ภาพสะท้อนอารมณ์ความทุกข์สุขในรั้วโรงเรียน…………………………………...…………….40

ความเหงาและทุกข์สุขของวัยรุ่น…………………………………………………………….….….41

การแสดงตัวตนของวัยรุ่นในโรงเรียน………………………………………………….…….…...43

การบูลลี่และการลืมเลือนของวัยรุ่นในโรงเรียน………………………………………….…...46

4 เด็กใหม่ นัยยะความหมายชีวิตวัยรุ่นในสังคมไทย………………………………………………………………….……....50

การเรียนไม่เก่งไม่ใช่ทั้งหมดของชีวิต……………………………………………………………………………………..50

ถ้าการศึกษาไทยดี ทำไมต้องเรียนพิเศษ……………………………………………………………………..….……..51

โรงเรียนไม่ใช่พื้นที่ปลอดภัยสำหรับนักเรียน………………………………………………………………..…....…..52

ครูไม่ใช่ต้นแบบที่ดีเสมอไป………………………………………………………………………………………..…..…....54

**สารบัญ (ต่อ)**

บทที่ หน้า

รุ่นพี่ รุ่นน้อง กับความสัมพันธ์เชิงอำนาจ………………………………………………………………………………..55

วัยรุ่นกับการโหยหามิตรภาพและการยอมรับ………………………………………………………………………….55

พิษภัยจากโลกออนไลน์………………………………………………………………………………………………………..56

การถูกบูลลี่ไม่ตลกเสมอไป……………………………………………………………………………………………………57

สังคมหน้ากาก วัดความจริงใจได้แค่ไหน…………………………………………………………………………………58

5 บทสรุป……………………………………………………………………………………………………………………………………….60

บรรณานุกรม....................................................................................................................................................63

ประวัติย่อผู้วิจัย………………………………………………………………………………………………………………………………..68

**บทที่ 1**

**บทนำ**

**ที่มาและความสำคัญของปัญหา**

ยุคสมัยปัจจุบันเป็นยุคของดิจิตอลและสื่อออนไลน์ มีทางเลือกในการรับสารอย่างหลากหลาย ทำให้สามารถเลือกดูได้ทุกที่ทุกเวลาตามความสะดวกของผู้รับสาร ตอบสนองการใช้ชีวิตของคนรุ่นใหม่มากขึ้น เมื่อสังคมเปิดกว้างการผลิตเนื้อหาก็เปิดตามไปด้วย ซึ่งทำให้เราได้เห็นการใช้ชีวิตของวัยรุ่นมากขึ้น ชีวิตวัยรุ่นเป็นยุคที่มีความสำคัญ ถือได้ว่าเป็นยุคเปลี่ยนผ่านจากการเป็นวัยเด็กเข้าสู่วัยรุ่น จนจะนำไปสู่วัยผู้ใหญ่ ซึ่งจะเติบโตมาเป็นคนแบบไหน ก็ขึ้นอยู่กับบริบทรอบข้างด้วย ไม่ว่าจะเป็นครอบครัว เพื่อน สังคม สภาพแวดล้อม จึงควรให้ความสนใจวัยรุ่นเป็นสำคัญเพราะหากไม่มีผู้คอยชี้แนะแนวทางหรือคอยให้คำปรึกษา ในการแก้ไขปัญหาอาจจะเดินไปในทางที่ไม่ถูกต้องเพราะวัยรุ่นเป็นวัยที่เสพสื่อออนไลน์ สื่อสมัยใหม่ อาจจะทำให้เกิดเป็นการลอกเลียบแบบ การดำเนินชีวิตในช่วงวัยนี้จึงถือเป็นตัวขับเคลื่อนสำคัญในการจะเลือกเส้นทางในชีวิตต่อไป ซึ่งในอดีตภาพยนตร์หรือซีรี่ย์บางเรื่องไม่สามารถนำเสนอภาพความรุนแรงได้มากเท่าที่ควร เพราะจะขัดกับศีลธรรม คุณธรรม จริยธรรม แต่ในปัจจุบันมีอิสระและผู้คนเริ่มยอมรับกับการเปิดกว้างในการรับสื่อที่มีความรุนแรงมากขึ้น ทำให้ทางผู้จัดหรือผู้ที่ทำกิจการเกี่ยวกับสื่อออนไลน์กล้าที่จะนำเสนอภาพนี้ออกมา แต่ยังมีข้อจำกัดอยู่คือต้องนำเสนอผ่านสื่อออนไลน์เท่านั้น ยังไม่สามารถนำเสนอผ่านโทรทัศน์ได้

หากมองย้อนกลับไปดูภาพสะท้อนชีวิตวัยรุ่นในแต่ละยุค ผ่านละครในวงการบันเทิงที่ผ่านมา เริ่มตั้งแต่ “กลิ้งไว้ก่อนพ่อสอนไว้” ซึ่งเคยทำเป็นภาพยนตร์ฉายในปี 2534 เป็นภาพยนตร์ที่เล่าเรื่องราวของ กลุ่มหินกลิ้ง กลุ่มเด็กนักเรียนชายมัธยมศึกษาปีที่ 6 ที่รวมตัวกันทำแต่เรื่องเกเรก่อกวนคนอื่น โดยไม่สนใจผลการเรียน กระทั่งเมื่อถึงช่วงใกล้จบการศึกษาระดับมัธยม พวกเขาก็เริ่มตระหนักถึงความไม่เอาไหนที่ใคร ๆ ต่างพูดถึงอีกทั้งรุ่นน้องคนหนึ่งซึ่งได้รับวางตัวไว้ให้เป็นผู้สืบทอดตำนานของกลุ่มก็ถูกตีหัวจนอาการขั้นโคม่า กลุ่มหินกลิ้งจึงตัดสินใจกลับตัวจากความคึกคะนองและหาทางพิสูจน์ตัวเองด้วยการช่วยกันทำกิจกรรมฉลองครบรอบการก่อตั้งของโรงเรียน ที่มีทั้งละครเวที ดนตรี และการแข่งขันกีฬา จนได้รับการยอมรับจากครูและเพื่อน ๆ ก่อนที่วันสำเร็จการศึกษาจะมาถึง ซึ่งเรื่องนี้เป็นผลงานการกำกับของ คิง หรือ สมจริง ศรีสุภาพ ภายใต้สังกัด ไท เอ็นเตอร์เทนเมนต์ โดยมีผู้อำนวยการสร้างคือ จรัญ พูลวรลักษณ์, วิสูตร พูลวรลักษณ์ และถือเป็นภาพยนตร์เรื่องแรก ๆ ที่นำเสนอภาพชีวิตของนักเรียนวัยมัธยมอย่างเต็มตัว โดยได้เก็บเกี่ยวเอาสิ่งที่เป็นปรากฏการณ์แห่งยุคสมัยมาถ่ายทอดผ่านความคิดอ่านและความใฝ่ฝันของวัยรุ่นไทยในเมืองกรุง จากช่วงที่ต้องเปลี่ยนผ่านจากโรงเรียนไปสู่มหาวิทยาลัย นับเป็นหนังวัยรุ่นที่สามารถจับเอาบรรยากาศความเป็นวัยรุ่นในยุคนั้นออกมาได้ดีที่สุดและยังคงเป็นที่จดจำได้มากที่สุดเรื่องหนึ่งของไทย

นอกจากนี้ยังมีเรื่อง “ม.6/16 ร้ายบริสุทธิ์” ทางช่อง 3 ตั้งแต่ปี 2539 ถัดมาเปลี่ยนชื่อชื่อเป็น “น้องใหม่ร้ายบริสุทธิ์” สังเกตได้ว่าละครเพื่อวัยรุ่นสองเรื่องข้างต้น มีภาพของนักเรียนและนักศึกษาในแต่ละยุคต่างกัน พัฒนาต่อไปเรื่อยๆ ปัญหาก็ต่างกัน เริ่มตั้งแต่ยุคที่โซเชียลมีเดียยังเข้าไม่เข้าถึง ใช้แค่โทรศัพท์บ้าน จนมาเป็นโทรศัพท์มือถือจอขาวดำ มาเป็นจอสี ปัญหาแก๊งนักเรียนยกพวกตีกัน เล่นพนัน ไม่มีเงินเรียน วัยรุ่นสมัยก่อนต้องมุมานะบากบั่น ปัญหาระหว่างกลุ่มเพื่อน ครู อาจารย์ รักในวัยเรียน ก็มีให้เห็น ต่างกันแค่รูปแบบในการนำเสนอ หรือแม้แต่แฟชั่นชุดนักเรียนรุ่นก่อน ต้องเสื้อตัวใหญ่ๆ ดึงออกกางเกงเยอะๆ และอีกมากมายก็เปลี่ยนแปลงไปตามยุคสมัย

มาจนถึงปัจจุบันกับละครซีรี่ย์ “วันรุ่นยุคโซเชียลมีเดีย” นับตั้งแต่ “ฮอร์โมนวัยว้าวุ่น" จุดกระแสซีรี่ย์วัยรุ่นจนฮิตติดตลาด ตอบโจทย์คนดูและสังคม จนมาถึงซีรี่ย์อย่างในยุคปัจจุบัน ในฐานะซีรี่ย์ที่สะท้อน “ด้านมืด” ไม่ใช่แนว “โลกสวย” หรือออกแนวตั้งใจจรรโลงสังคม ใช้วิธีการเล่าด้วยสถานการณ์ของตัวละครที่ต้องเผชิญ เป็นซีรี่ย์ในลักษณะปลายเปิด คือคนดูสามารถนำไปคิดต่อยอดได้ ตัวซีรี่ย์ไม่ได้ชี้นำด้วยซ้ำว่า การกระทำของตัวละคร ผิดหรือถูก แต่คนดูสามารถเรียนรู้ และเลือกที่จะเชื่อ หรือคิดตามการกระทำของตัวละครแต่ละตัว ตามประสบการณ์ตรง และทัศนคติส่วนบุคคลได้ สุดท้ายคนดูจะเข้าใจไปโดยปริยายว่า สิ่งที่ซีรี่ย์ต้องการจะบอกในแต่ละตอนคืออะไร

หนึ่งในจำนวนหนังวัยรุ่นที่เกิดขึ้นมากมาย เรื่องเด็กใหม่ถือว่าเป็นเรื่องที่ถูกกล่าวถึงอยู่บ่อยๆและยังได้รับความสนใจอย่างสูง เพราะมีเรื่องราวมากมายที่กำลังถูกกล่าวถึง ทั้งยังกล้าที่จะนำเสนอเรื่องราวอย่างเปิดเผยในมุมที่ไม่ค่อยมีใครนำมาเปิดเผยมากนัก ต้นกำเนิดซีรี่ย์เรื่องเด็กใหม่ เริ่มจากการมีความคิดที่จะสร้างละครซีรี่ย์ในปี 2560 ซึ่งมาจากผู้บริหารGmm แกรมมี่คือ เจ๋อ ภาวิต จิตรกร ประธานเจ้าหน้าที่บริหาร สายธุรกิจ จีเอ็มเอ็ม มิวสิค แห่ง GMM Grammy มีแนวคิดว่าอยากนำเสนอเรื่องราวชีวิตที่เกิดขึ้นจริงในสังคมและต้องการเอาความจริงที่อยู่หน้า 1 หนังสือพิมพ์ แล้วไม่มีคนวิพากษ์วิจารณ์มาทำให้เห็นว่าเรื่องราวมีทั้งปลายปิดและปลายเปิด เห็นถึงสิ่งที่เข้าใจได้ และสิ่งที่อยากโต้เถียง จากอดีตคนโฆษณาที่ผันตัวมาเป็นสายผลิตซีรี่ย์สร้างภาพยนตร์ชุดรสจัด หยิบจาก 13 ข่าวจริงที่ผู้หญิงเป็นเหยื่อ หวังให้เรื่องราวได้รับการวิพากษ์วิจารณ์ และได้จับมือกับ เล็ก-ดมิสาฐ์ องค์ศิริวัฒนา Co-founder and Executive Creative Director แห่ง SOUR Bangkok เป็นองค์กรที่ทำงานเกี่ยวกับผู้หญิง เมื่อได้รับความร่วมมือจากบริษัทนี้ก็เริ่มโปรเจ็ค เริ่มจากหาทีมเขียนบทมาได้ 3คนคือ คงเดช จาตุรันต์รัศมี, อาทิชา ตันธนวิกรัย (มุ้ย) และ ทินพัฒน์ บัญญัติปิยพจน์ (เซียม) มาระดมความคิดและหาจุดตรงกลางในการเขียนบทซี่รี่ย์เรื่องนี้ จึงได้ผลสรุปว่าจะทำซี่รี่ย์ที่เกี่ยวกับวัยรุ่นที่โดนกระทำความรุนแรง ซึ่งถือได้ว่าเป็นแนวใหม่ที่ผู้ผลิตยังไม่ได้เลือกมานำเสนอมากนัก โดยเนื้อหาทั้ง13ตอนจะมีการนำเสนอเนื้อเรื่องการโดนกระทำซึ่งเขียนบทมาจากความเป็นจริงที่เกิดขึ้นในรั้วโรงเรียน ซึ่งจะเล่าเรื่องราวผ่านลูกสาวซาตานอย่าง “แนนโน๊ะ” รับบทโดย “คิทตี้ ชิชา อมาตยกุล” เด็กผู้หญิงผมบ๊อบ ตัดหน้าม้า บุคลิกแปลกประหลาด ผู้ย้ายโรงเรียนใหม่ในทุกๆ ตอน และตั้งใจจะทำออกมาแนว Mysterious-fantasy จะมีเนื้อหาเข้มข้นตั้งแต่ตอนแรกที่ออนแอร์ คือวันที่ 8 สิงหาคม พ.ศ. 2561 ออกอากาศสดทางช่อง GMM 25 ทุกวันพุธ เวลา 22.25-23.25 น. หลังจากออกอากาศไปก็กลายเป็นซีรี่ย์ที่กระแสแรงไม่แพ้เนื้อหา ทำสถิติเว็บล่ม และยังขึ้นเทรนด์ทวิตเตอร์อันดับ 1 ทุกอาทิตย์ที่ออนแอร์ ซึ่งทำให้เกิดการวิพากษ์วิจารณ์ขึ้นกับคนทุกกลุ่มในสังคม ไม่ว่าจะเป็นวัยรุ่น วัยทำงาน ผู้ปกครองในฐานะ “พ่อและแม่” หรือแม้แต่ผู้ใหญ่ในบ้านเมืองเองก็ตาม เรียกว่าเป็นซีรี่ย์วัยรุ่น “ตีโจทย์แตก” มากที่สุดในยุคนี้และเป็นการนำเสนอภาพที่คนดูสามารถคิดวิเคราะห์ต่อไปได้

ละครซีรี่ย์เรื่องเด็กใหม่ออกอากาศในพ.ศ.2561 โดยละครซีรี่ย์จะนำเสนอถึงปัญหาการศึกษาในสังคมไทย ปัญหาวัยรุ่นที่เกิดในรั้วโรงเรียน ซึ่งปัญหาเหล่านี้คือส่วนหนึ่งของวิกฤตในสังคมไทยที่ควรได้รับการแก้ไข ไม่ควรมองข้าม ต้องให้ความสนใจวัยรุ่นเพราะเป็นวัยสำคัญในการเติบโต และละครซีรี่ย์เรื่องนี้ก็มีแรงบันดาลใจในการสร้างที่มาจากเรื่องจริงที่เคยเกิดขึ้นจริงในโรงเรียน ซึ่งเป็นการนำเสนอด้านมืดของเด็กในโรงเรียนผ่านตัวละครคือแนนโน๊ะ ที่จะไปปลุกความคิดทัศนคติด้านลบออกมา ให้ความรู้สึกว่าโลกนี้ไม่ยุติธรรม ไม่เท่าเทียม คนที่โดนกลั่นแกล้งก็ยังคงโดนกระทำอยู่และคนที่ไปกระทำคนอื่นก็มีความสุข ไม่ได้สำนึกถึงผลของการกระทำนั้นเลย ต่างจากคนที่โดนกระทำที่ต้องทนทุกข์กับสิ่งที่ตัวเองไม่ได้ก่อ นอกจากนี้ซีรี่ย์ยังนำเสนอภาพการโดนกระทำมากมายในแต่ละตอน ทั้งเรื่องปัญหาของระบบการศึกษา การโดนข่มขืน สัมพันธภาพระหว่างเพื่อนที่ต้องการเป็นที่ยอมรับในกลุ่มเพื่อนที่เกิดขึ้นในโรงเรียน ค่านิยมต่างๆ ซึ่งเมื่อซีรี่ย์เรื่องเด็กใหม่ออกอากาศ เกิดกระแสตอบรับคือผู้คนให้ความสนใจเป็นจำนวนมากและมีการเปิดเผยเรื่องราวที่ตนเองเคยโดนกระทำหรือการไปกระทำคนอื่นผ่านสื่อออนไลน์อย่างทวิตเตอร์ มีการถกเถียงถึงเหตุการณ์ที่นำเสนอในหลากหลายแง่มุม ซีรี่ย์เรื่องนี้ได้นำเสนอเรื่องราวมุมมองต่างๆในรั้วโรงเรียนทั้งปัญหาของระบบการศึกษาที่เรื้อรังมานาน การมีปฏิสัมพันธ์กันระหว่างเพื่อน รุ่นพี่กับรุ่นน้อง นักเรียนกับอาจารย์ รวมไปถึงการทะเลาะวิวาท การแก่งแย่งแข่งขันกันของวัยรุ่น การบูลลี่ การแสดงตัวตน ในหลายแง่มุม หลายด้าน ไม่ว่าจะเพศ ความรุนแรง สัมพันธภาพของคนการกดขี่ กดทับ การกลั่นแกล้ง

ในด้านปัญหาระบบการศึกษา มีความต้องการปรับเปลี่ยนการศึกษาเพื่อให้การศึกษาเหมาะสมกับสภาพแวดล้อมของสังคมที่เปลี่ยนแปลงไปอย่างรวดเร็ว แต่การปรับเปลี่ยนการศึกษาก็ยังไม่สามารถแก้ปัญหาคุณภาพครู คุณภาพนักเรียน รวมไปถึงหลักสูตรได้ ปัญหาเหล่านี้สะท้อนเป็นปัญหาสังคม ในเรื่องการเกิดปัญหาความไม่เท่าเทียมกันในสังคม ปัญหาความยากจนนำไปสู่การขาดโอกาสในการเรียนเหมือนคนอื่น จนกระทั่งในช่วงที่ผ่านมาเกิดโรงเรียนกวดวิชาขึ้นและโรงเรียนกวดวิชาก็ได้มาปรับเปลี่ยนระบบการศึกษาของไทยไป และอาจเป็นสาเหตุหนึ่งที่ทำให้เกิดความเหลื่อมล้ำเกิดขึ้น[[1]](#footnote-1) จนนำไปสู่การสร้างแรงกดดันให้กับตัวนักเรียนเองด้วย เพราะอาจจะเกิดเป็นความเครียดที่ทำให้ผู้ปกครองผิดหวังและอับอายผู้อื่น

ในด้านความความสัมพันธ์ที่ใช้อำนาจบีบบังคับในโรงเรียน สังคมไทยจะตั้งคำถามต่อผู้ถูกกระทำมากกว่าผู้กระทำเสมอ นั่นเป็นการแสดงออกถึงความไม่เท่าเทียมระหว่างเพศ ผู้หญิงจะถูกจับตามองเป็นพิเศษมากกว่าผู้ชาย ทำให้เกิดความรุนแรงทางเพศอยู่บ่อยครั้งและยังเป็นการกระทำความผิดแบบซ้ำๆ เนื่องจากผู้กระทำไม่ได้รับบทเรียนจากการลงโทษที่ทำให้เข็ดหลาบและจะไม่กระทำเหตุการณ์แบบนั้นอีก เพราะเหตุการณ์เหล่านั้นจะส่งผลกระทบต่อผู้ถูกกระทำทั้งด้านร่างกายและจิตใจ ซึ่งควรได้รับความสนใจ ไม่ใช่ปล่อยผ่านไปเหมือนเหตุการณ์อันเลวร้ายนั้นไม่เคยเกิดขึ้น[[2]](#footnote-2)

ในด้านความสัมพันธภาพของวัยรุ่นในโรงเรียน ความสัมพันธ์ของกลุ่มเพื่อน รุ่นพี่กับรุ่นน้อง นักเรียนกับอาจารย์ ที่ยังคงเป็นปัญหาไม่ว่าจะเป็นการแก่งแย่งแข่งขันกันของวัยรุ่น การบูลลี่ ความต้องการที่จะแสดงตัวตน การกลั่นแกล้งกดดัน ปัญหาเหล่านี้ที่ดูเหมือนกับไม่มีอะไร เป็นเพียงปัญหาเล็กน้อยแต่ในปัจจุบันปัญหาเช่นนี้เป็นสิ่งที่เราไม่ควรมองข้ามเพราะจากปัญหานี้อาจจะสร้างความบาดหมางกันต่อไปในอนาคต และไม่ควรมีการเลือกปฏิบัติไม่ว่ากับใครก็ตาม ทุกคนมีสิทธิที่เท่าเทียมกัน ไม่มีใครอยู่เหนือกว่าใครได้ ในซีรี่ย์เรื่องเด็กใหม่จะมีหลากหลายตอนที่จะแสดงออกมาให้เห็นอย่างเช่น การไม่อยากเห็นคนอื่นได้ดีไปกว่าตน จนต้องหาหนทางที่จะขึ้นไปอยู่จุดที่สูงกว่าคนอื่น การรู้สึกยินดีจนออกนอกหน้า ยินดีกับสิ่งที่เพื่อนได้ดีผ่านสีหน้าที่ยิ้มแย้ม แต่ภายในใจเต็มเปี่ยมไปด้วยความคิดร้ายและเป็นความทุกข์ การอยากเอาชนะและหาหนทางให้ตัวเองได้สิ่งที่ดีกว่า รวมไปถึงการหยอกล้อที่พูดเพียงขำๆในสิ่งที่ตัวเองคิดว่าเป็นเรื่องสนุก แต่ในทางกลับกันเพื่อนไม่ได้สนุกกับการโดนล้อ จนทำให้ผู้คนมองตัวเองเป็นตัวตลก ซึ่งทุกเหตุการณ์ที่แสดงออกมาจากความคิดที่อาจจะคิดน้อยเกินไปหรือความไม่ตั้งใจ นำมาสู่ปมในใจของใครหลายคน

ดังนั้นจะเห็นได้ว่าละครซีรี่ย์เรื่องเด็กใหม่จะนำเสนอเรื่องราวต่างๆในรั้วโรงเรียนทั้งปัญหาของระบบการศึกษา การมีปฏิสัมพันธ์กันระหว่างเพื่อน รุ่นพี่กับรุ่นน้อง นักเรียนกับอาจารย์ รวมไปถึงการทะเลาะวิวาท การแก่งแย่งแข่งขันกันของวัยรุ่น กลายเป็นสิ่งที่น่าสนใจทำให้ผู้วิจัยสนใจที่จะศึกษามุมมองภาพสะท้อนชีวิตในโรงเรียน ช่วงทศวรรษ2560 ทั้งยังแสดงให้เห็นถึงความเป็นเด็กในวัยเรียนที่น่าสนใจ ซึ่งมีกระแสตอบรับหลายแง่มุมหลังจากที่ละครซีรี่ย์เรื่องเด็กใหม่ได้ออกอากาศไป ทำให้เกิดการถกเถียงถึงประเด็นต่างๆอีกมากมายที่เกิดขึ้นในโรงเรียน

**วัตถุประสงค์ในการศึกษา**

งานชิ้นนี้มุ่งศึกษาภาพสะท้อนมุมองการดำเนินชีวิตของวัยรุ่น ปรากฏการณ์ของสังคมที่มีการเปลี่ยนแปลงไป ทั้งด้านสัมพันธภาพระหว่างเพื่อน รุ่นพี่กับรุ่นน้อง นักเรียนกับอาจารย์ ที่แสดงออกผ่านการแสดงตัวตน โดยมีวัตถุประสงค์หลักในการศึกษา ดังนี้

1.เพื่อศึกษาภาพสะท้อนชีวิตวัยรุ่นในรั้วโรงเรียนที่ปรากฏผ่านละครซีรี่ย์เรื่องเด็กใหม่ ในช่วงทศวรรษ2560

2.เพื่อศึกษาบริบทสังคมไทยที่ส่งผลกระทบต่อชีวิตวัยเรียนในรั้วโรงเรียนปัจจุบัน

**สมมติฐานการวิจัย**

การนำเสนอภาพความรุนแรงที่เกิดขึ้นในโรงเรียนให้ผู้ที่ได้รับชมเห็นมุมมองชีวิตได้ชัดเจนมากขึ้นคือ การสะท้อนให้เห็นมุมมองที่เกิดขึ้นทั้งด้านความคิด การดำเนินชีวิตที่จะก้าวเข้าสู่การเติบโตเป็นผู้ใหญ่ โดยมีจุดมุ่งหมายในการเผยแพร่มุมมองความคิดของวัยรุ่นที่อยู่ในวัยคึกคะนอง รวมไปถึงความสัมพันธ์ในกลุ่มเพื่อนที่มีหลากหลายประเภท มีทั้งเพื่อนที่หวังดีกับเราและเพื่อนที่เข้ามาเพื่อหวังผลประโยชน์โดยปราศจากความจริงใจต่อกัน

**ขอบเขตการศึกษา**

ขอบเขตด้านเวลา เริ่มต้นการศึกษาซีรี่ย์เรื่องเด็กใหม่ เพื่อให้ทราบถึงบริบททางสังคมของวัยรุ่นและการเปลี่ยนแปลงของการนำเสนอภาพยนตร์ ซีรี่ย์ที่ได้ส่งผลในเวลาต่อมา สำหรับช่วงเวลาหลักที่จะศึกษาในช่วงทศวรรษ 2560 คือ พ.ศ.2560-2564 ซึ่งเป็นช่วงเริ่มต้นการออกอากาศของซีรี่ย์เรื่องเด็กใหม่เป็นต้นมา และกระแสในสังคมผู้คนกล่าวถึงเป็นจำนวนมากและเริ่มให้ความสนใจกับความรุนแรงที่เกิดขึ้น

ขอบเขตด้านข้อมูล ศึกษาการนำเสนอซีรี่ย์ที่มีเนื้อหาที่เกี่ยวข้องกับเรื่องปัญหาของระบบการศึกษาที่มีความเหลื่อมล้ำ ชีวิตของวัยรุ่นที่มีปฏิสัมพันธ์ในรั้วโรงเรียน ระหว่างเพื่อนกับเพื่อน รุ่นพี่กับรุ่นน้อง นักเรียนกับอาจารย์ รวมไปถึงความสัมพันธภาพของวัยรุ่นที่เป็นการแสดงตัวตน อารมณ์ความรู้สึกต่างๆที่ปรากฏและวิเคราะห์เนื้อหาที่นำเสนอประเด็นที่เป็นปัจจัยที่น่าจะมีบทบาทต่อชีวิตของวัยรุ่น

**ระเบียบวิธีในการศึกษา**

การศึกษาภาพสะท้อนชีวิตในโรงเรียนผ่านละครซีรี่ย์เรื่องเด็กใหม่ ตั้งแต่พ.ศ.2561จนถึงปัจจุบัน การศึกษาค้นคว้าในรูปแบบเชิงประวัติศาสตร์ ศึกษาค้นคว้าจากเอกสารต่างๆ ได้แก่ บทละคร บทความ งานวิจัย วิทยานิพนธ์ โดยดำเนินการตามขั้นตอนดังนี้

1.ศึกษาและรวบรวมข้อมูลการวิจัยในครั้งนี้ผู้วิจัยได้ดำเนินการเก็บรวบรวมข้อมูลจากเอกสารที่มีลักษณะสอดคล้องกับจุดมุ่งหมายในการวิจัยซึ่งมีขั้นตอนดังนี้

1.1 ศึกษาและรวบรวมข้อมูลจากข้อมูลชั้นต้นในการวิเคราะห์ ข้อมูลเอกสาร เช่น บทละครเรื่องเด็กใหม่ สื่อโทรทัศน์ อินเตอร์เน็ตที่มีเนื้อหาเกี่ยวข้องกับละครซีรี่ย์เรื่องเด็กใหม่

1.2ศึกษาและรวบรวมข้อมูลจากเอกสารข้อมูลชั้นสองที่เกี่ยวข้องกับประวัติศาสตร์ พัฒนาการชีวิตของวัยรุ่น ทั้งที่เป็นเอกสารเชิงวิชาการ งานวิจัย บทความ วิทยานิพนธ์ โดยจะเป็นงานการศึกษาค้นคว้าที่เกี่ยวข้องกับละครซีรี่ย์เรื่องเด็กใหม่ อันจะเป็นฐานสำคัญในการทำความเข้าใจในเรื่องภาพสะท้อนชีวิตวัยรุ่นในโรงเรียนในช่วงทศวรรษ2560 และทั้งนี้เพื่อนำมาเป็นแนวทางในการวิเคราะห์ข้อมูล2.วิเคราะห์ข้อมูล ผู้วิจัยจะดำเนินการวิเคราะห์ข้อมูลตามวัตถุประสงค์และกรอบแนวคิดงานวิจัยที่เกี่ยวข้อง

3.นำเสนอผลงานการวิเคราะห์ข้อมูลผู้วิจัยจะนำเสนอผลงานการวิจัยแบบพรรณนาวิเคราะห์

**ประโยชน์ที่คาดว่าจะได้รับ**

1.ทำให้เข้าใจถึงภาพสะท้อนชีวิตวัยรุ่นในรั้วโรงเรียนที่ปรากฏผ่านละครซีรี่ย์เรื่องเด็กใหม่ ในช่วงทศวรรษ2560ได้มีการเปลี่ยนแปลงไปอย่างไร

2.ทำให้เข้าใจถึงปัจจัยที่มีผลต่อการเปลี่ยนแปลงบริบทของสังคมไทยที่ส่งผลกระทบต่อชีวิตวัยเรียนในรั้วโรงเรียน

**เอกสารและงานวิจัยที่เกี่ยวข้อง**

การทบทวนวรรณกรรมของงานวิจัยชิ้นนี้ จะแบ่งกลุ่มออกเป็น 3 ประเด็น คือ 1.งานวิเคราะห์ละครซีรี่ย์เรื่องเด็กใหม่ 2.งานวิเคราะห์ภาพสะท้อนชีวิตในโรงเรียนจากสื่อละครซีรี่ย์เรื่องอื่นๆ 3.งานวิเคราะห์ปัญหาภาพสะท้อนชีวิตในโรงเรียนจากงานอื่นๆ โดยมีรายละเอียด ดังนี้

**1.งานวิเคราะห์ละครซีรี่ย์เรื่องเด็กใหม่**

อุรัสยา อรชร. 2562. สาขาวิชาบรรณารักษศาสตร์ สารสนเทศศาสตร์ และนิเทศศาสตร์ คณะมนุษยศาสตร์และสังคมศาสตร์, มหาวิทยาลัยทักษิณ ศึกษาเรื่อง การตระหนักรู้จริยธรรมผ่านละครซีรีย์เรื่อง “เด็กใหม่” ของนิสิตระดับปริญญาตรี มหาวิทยาลัยทักษิณ. เป็นการศึกษาพฤติกรรมการรับสื่อละครซีรี่ย์ เรื่องเด็กใหม่ การรับรู้ความรุนแรงที่ปรากฏอยู่ในละครซีรี่ย์เรื่อง“เด็กใหม่”และความแตกต่างของการรับรู้ที่มีความรุนแรงจากละครซีรี่ย์ ต่อการตระหนักรู้จริยธรรมและศึกษาการเปรียบเทียบความแตกต่างของการรับรู้ที่มีความรุนแรงจากละครซีรี่ย์เรื่อง“เด็กใหม่”จำแนกตามระดับการตระหนักรู้เชิงจริยธรรมพบว่าความรุนแรงของเนื้อหา ความน่ากลัวของเรื่องความไม่เหมาะสมของเนื้อหา ความรุนแรงที่ดูสมจริงเกินไป ความรุนแรงของภาพและการถ่ายทำและความรุนแรงของการกระทำของตัวละคร ไม่มีผลต่อการตระหนักรู้เรื่องจริยธรรม โดยในงานวิจัยจะเน้นเรื่องการนำเสนอภาพละครที่แปลกใหม่ที่ยังไม่ค่อยมีผู้คนเลือกมานำเสนอในด้านที่มีความรุนแรงมากนัก

นัฐริกา คงเมือง. 2563. ศึกษาเรื่องกลวิธีการใช้ภาษาเสียดสีของตัวละคร “แนนโน๊ะ” ในละครโทรทัศน์เรื่อง เด็กใหม่. คณะมนุษยศาสตร์และสังคมศาสตร์ มหาวิทยาลัยบูรพา. เป็นการศึกษาเนื้อหาในละครโทรทัศน์มีผลต่อความรู้สึกนึกคิดและการแสดงออกของคนในสังคม โดยเฉพาะหากเนื้อหาของละครนั้นมีประเด็นที่ผู้ชมละครสามารถนำมาตีความเชื่อมโยงหรือเปรียบเทียบกับเหตุการณ์ที่เกิดขึ้นจริงในสังคม ก็อาจจุดประเด็นที่ทำให้เกิดการวิพากษ์วิจารณ์สังคมได้ และความความบกพร่องของพฤติกรรมมนุษย์และความไม่ชอบธรรมที่เกิดขึ้นในสังคมปัจจุบัน เช่น การกลั่นแกล้งในโรงเรียน การขายครีมปลอมในอินเทอร์เน็ต การใช้ความรุนแรงในครอบครัว การใช้สารต้องห้ามในการแข่งขันกีฬา ซึ่ง เนื้อหาของเรื่องค่อนข้างรุนแรง เสียดสีเรื่องราวในสังคม โดยในบทความจะเน้นเรื่องการใช้ภาษาที่มีการเสียดสีอย่างตัวละครหลักคือแนนโน๊ะ อย่างเช่นการใช้ความหมายแฝง คำเปรียบเทียบ ไม่เจาะจงสิ่งที่พูด

**2.งานวิเคราะห์ชีวิตวัยรุ่นในโรงเรียนจากสื่อละครซีรี่ย์เรื่องอื่นๆ**

วิชชา สันทนาประสิทธิ์. 2555. ศึกษาเรื่อง บทบาทของภาพยนตร์กับพฤติกรรมทางเพศของวัยรุ่นไทย: กรณีศึกษานักศึกษามหาวิทยาลัยราชภัฏสวนสุนันทา. คณะวิทยาการจัดการ. เป็นการศึกษาแนวทางในการพัฒนาเนื้อหาภาพยนตร์ที่นำไปสู่การสร้างสรรค์แนวคิดและข้อคิดในเรื่องของพฤติกรรมทางเพศที่เหมาะสมขึ้นให้แก่วัยรุ่นไทยในประเด็นที่เกี่ยวกับบทบาทและพฤติกรรมทางเพศอันสะท้อนผ่านการกระทำต่างๆ ของตัวละครในภาพยนตร์เรื่องนั้นๆว่าบทบาทของภาพยนตร์สะท้อนให้เห็นพฤติกรรมทางเพศที่มีต่อวัยรุ่นไทย โดยในงานวิจัยจะเน้นข้อคิดในเรื่องของพฤติกรรมของตัวละครอย่างเช่น เรื่อง2499 อันธพาลครองเมือง หอแต๋วแตก เสียดาย

กฤษณา การะเกด. 2556. ศึกษาเรื่อง การเรียนรู้และทัศนคติการแก้ไขปัญหาสังคมไทยจากละครโทรทัศน์ชุด "น้องใหม่ร้ายบริสุทธิ์" ของวัยรุ่นในเขตกรุงเทพมหานคร. สาขาวิชาสื่อสารมวลชน คณะวารสารศาสตร์และสื่อสารมวลชน มหาวิทยาลัยธรรมศาสตร์. เป็นการศึกษาพฤติกรรมการรับชมละครโทรทัศน์ชุด“ น้องใหม่ร้ายบริสุทธิ์” ของวัยรุ่นไทยในเขตกรุงเทพมหานครพร้อมกับศึกษาการเรียนรู้สภาพปัญหาสังคมไทยและการป้องกันแก้ไขปัญหาของวัยรุ่นในเขตกรุงเทพมหานครตลอดจนทัศนคติต่อวิธีการแก้ไขปัญหาทางสังคมไทยจากการรับชมละครโทรทัศน์ชุด“ น้องใหม่ร้ายบริสุทธิ์” ในการรับชมละครโทรทัศน์ชุด“ น้องใหม่ร้ายบริสุทธิ์” คือชมเพื่อความบันเทิงบรรเทาความตึงเครียดที่เผชิญในชีวิตประจำวัน ชมเพื่อเป็นข้อคิดคติสอนใจในการดำเนินชีวิตและชมเพื่อเรียนรู้สภาพปัญหาที่เกิดขึ้นในสังคมไทยปัจจุบันกลุ่มตัวอย่างส่วนใหญ่มีการเรียนรู้สภาพปัญหาสังคมไทยและการป้องกันแก้ไขปัญหาจากละครโทรทัศน์ชุด“ น้องใหม่ร้ายบริสุทธิ์” อยู่ในระดับสูงและมีทัศนคติเห็นด้วยต่อวิธีการแก้ไขปัญหาทางสังคมไทยจากการรับชมละครโทรทัศน์ชุด“ น้องใหม่ร้ายบริสุทธิ์ โดยในงานวิทยานิพนธ์จะเน้นศึกษาพฤติกรรมการรับชม สภาพปัญหาสังคมไทย และวิธีการแก้ไขปัญหา

รุจา ภู่ไพบูลย์. 2557. ศึกษาเรื่อง การเปลี่ยนแปลงทัศนคติของวัยรุ่นหลังการดูละครโทรทัศน์ซีรี่ย์ “ฮอร์โมน”. สถาบันวิจัย พฤติกรรมศาสตร์ มหาวิทยาลัยศรีนครินทรวิโรฒ. เป็นการศึกษาเปรียบเทียบการเปลี่ยนแปลงของทัศนคติต่อพฤติกรรมเสี่ยงของวัยรุ่นระหว่างกลุ่มคนดูและไม่ดูซีรี่ย์ ช่วงก่อนและหลังการออกอากาศ เพราะมีการแสดงพฤติกรรมความรุนแรง การมีเพศสัมพันธ์ในวัยเรียน พฤติกรรมชายที่มีความสัมพันธ์กับชาย โดยในงานวิจัยจะเน้นผลตอบรับจากกลุ่มที่ดูและไม่ดูซีรี่ย์เรื่องฮอร์โมนว่าทั้งสองกลุ่มมีพฤติกรรมเปลี่ยนไปหรือไม่

วราลี ตั้งวินิต. 2558. ศึกษาเรื่อง การแก้ปัญหาเรื่องความรักของวัยรุ่นไทยจากละครซีรี่ส์เรื่องฮอร์โมน วัยว้าวุ่นตามแนวทางพระพุทธศาสนา. พุทธศาสตรมหาบัณฑิต (พระพุทธศาสนา). เป็นการศึกษาความรักเป็นนามธรรมจับต้องไม่ได้ แต่มนุษย์สามารถรับรู้ถึงความรักได้ ภายใต้องค์ประกอบ คือ ความผูกพัน ความใกล้ชิด มิตรภาพสามารถนำหลักธรรมเกี่ยวกับความรักในพระพุทธศาสนา โดยในงานวิทยานิพนธ์จะเน้นการนำความรักมาเชื่อมโยงกับหลักธรรมคำสอนทางพระพุทธศาสนาที่ต้องมีรักตัวเอง รักคนรอบข้าง รักแบบมีความเมตตา

วันชนะ บุญชม. 2560. ศึกษาเรื่อง ภาษาที่สะท้อนพฤติกรรมของวัยรุ่นไทยผ่าน “ฮอร์โมน เดอะ ซีรีส์”. สาขาวิชาภาษาอังกฤษ คณะมนุษยศาสตร์และสังคมศาสตร์มหาวิทยาลัยราชภัฏอุบลราชธานี. เป็นการศึกษาภาษาที่สะท้อนพฤติกรรมวัยรุ่นผ่านบทละคร โทรทัศน์เรื่อง “ฮอร์โมน เดอะ ซีรี่ส์” โดยเน้นวิเคราะห์เฉพาะวรรณกรรมคือบทละคร ให้เห็น ว่าภาษาที่ใช้สะท้อนให้เห็นพฤติกรรมของวัยรุ่นในแง่มุมใดบ้าง โดยศึกษาภาษาจากบทละคร โทรทัศน์เรื่อง “ฮอร์โมน เดอะ ซีรี่ส์” พฤติกรรมที่ถูกค้นพบในการศึกษาจะเกิดพฤติกรรมเช่น ความก้าวร้าวต่อบุคคลอื่น ความไม่เข้าใจระหว่างบุคคล ซึ่งเป็นพฤติกรรมด้านอารมณ์ล้วนแต่เกิดจากปัจจัยจากพันธุกรรม สิ่งแวดล้อม ที่ก่อให้พฤติกรรมส่วนตนอย่างเดียว แต่ในบางสถานการณ์ก็อาจเกิดพฤติกรรมที่เกิดร่วมกันมากกว่าหนึ่งพฤติกรรม เช่น ความขัดแย้งกัน ต่อเรื่องเพื่อนต่างเพศ ก็อาจเกิดจากพฤติกรรมด้านอารมณ์ พฤติกรรมก้าวร้าวและพฤติกรรม ด้านเพศ รวมถึง พันธุกรรม สิ่งแวดล้อมและพฤติกรรมส่วนตนประกอบกัน เป็นต้น ทั้งนี้ปัจจัย ร่วมอื่น ๆ ก็อยู่ในบริบทที่แตกต่างกันออกไปในสถานการณ์นั้นโดยในงานวิจัยจะเน้นวิเคราะห์เฉพาะวาทกรรมคือบทละคร ให้เห็นว่าภาษาที่ใช้สะท้อนให้เห็น พฤติกรรมของวัยรุ่นในแง่มุมใดบ้าง

สรรพัชญ์ เจียระนานนท์. 2563. ศึกษาเรื่อง ภาพตัวแทนของวัยรุ่นไทยในละครชุดโทรทัศน์. สาขาวิชาการสื่อสารมวลชน มหาวิทยาลัยราชภัฏบ้านสมเด็จเจ้าพระยา. เป็นการศึกษาภาพตัวแทน ของวัยรุ่นในละครชุดโทรทัศน์ ศึกษาการรับรู้ของผู้รับสารวัยรุ่นเกี่ยวกับภาพตัวแทนของวัยรุ่นในละครชุด โทรทัศน์และวิเคราะห์การตีความเนื้อหาละครชุดโทรทัศน์ของวัยรุ่น การวิจัยเป็นการวิจัยเชิงคุณภาพ ที่มุ่งวิเคราะห์ตัวบทละครโทรทัศน์และวิเคราะห์ผู้รับสาร จากกรณีศึกษาละครโทรทัศน์ที่มีเนื้อหาเกี่ยวกับวัยรุ่นจำนวน 6 เรื่อง ได้แก่ Water Boyy the Series รักชั้นนัย U-Prince Series รุ่นพี่ Secret Love ตอน Puppy Honey 2 สแกนหัวใจนายหมอหมา Make It Right the Series season 2 และ Project S The Series โดย ใช้การวิเคราะห์ตัวบทและการสนทนากับกลุ่มผู้ชมวัยรุ่นในงานจะนำเสนอภาพตัวแทนของวัยรุ่นไทยในละครชุดโทรทัศน์ประกอบไปด้วยปัญหาครอบครัว ความขัดแย้งระหว่างลูกชายกับพ่อ ปัญหาความรักในวัยเรียน ปัญหาระดับสังคมในมหาวิทยาลัย การได้รับการยอมรับจากกลุ่มเพื่อน ปัญหาการปรับตัวของวัยรุ่น การปกป้องพวกพ้อง ปัญหาความรักของวัยรุ่น ปัญหาความรักระหว่างเพศและความรักเพศเดียวกันและการแข่งขันในการตามหาความฝันของวัยรุ่น โดยในงานวิจัยจะเน้นการตีความและการแสดงทัศนคติของวัยรุ่นต่อการนำเสนอเนื้อหาในละคร ชุดโทรทัศน์ ว่าวัยรุ่นมีวิธีการแก้ปัญหาที่ถูกต้องอยู่ภายในจิตใต้สำนึกจากการถูกสั่งสอนโดยบรรทัดฐานทางสังคม โดยไม่คล้อยตามสิ่งที่ละครนำเสนอ

**3.งานวิเคราะห์ปัญหาชีวิตวัยรุ่นในโรงเรียนจากงานอื่นๆ**

รัตนา แดงประเสริฐ. 2545. ศึกษาเรื่อง อิทธิพลของการเห็นคุณค่าในตนเอง การคุกคามต่อการนิยามตนเองและความใกล้ชิดระหว่างบุคคลที่มีต่อความอิจฉา. คณะจิตวิทยา สาขาวิชาจิตวิทยาสังคม จุฬาลงกรณ์มหาวิทยาลัย. เป็นการศึกษาการเห็นคุณค่าในตนเอง การคุกคาม และความใกล้ชิดระหว่างบุคคลต่อความอิจฉา จะเห็นได้ว่า 1.ผู้ที่มีการเห็นคุณค่าในตนเองสูง เมื่อมีความสัมพันธ์แบบใกล้ชิดกันมาก การคุกคามต่อการนิยามตนเองมาก ทำให้เกิดความอิจฉามากกว่าการคุกคามต่อการนิยามตนเองน้อย และเมื่อมีความสัมพันธ์แบบใกล้ชิดกันน้อย การคุกคามต่อการนิยามตนเองมากหรือน้อย ไม่ทำให้เกิดความอิจฉาแตกต่างกัน 2.ผู้ที่มีการเห็นคุณค่าในตนเองต่ำ เมื่อมีความสัมพันธ์แบบใกล้ชิดกันมาก การคุกคามต่อการนิยามตนเองมาก ทำให้เกิดความอิจฉามากกว่าการคุกคามต่อการนิยามตนเองน้อย และเมื่อมีความสัมพันธ์แบบใกล้ชิดกันน้อย การคุกคามต่อการนิยามตนเองมาก ทำให้เกิดความอิจฉามากกว่าการคุกคาม ต่อการนิยามตนเองน้อยเช่นเดียวกัน 3.ผู้ที่มีการเห็นคุณค่าในตนเองต่ำ มีความอิจฉามากกว่าผู้ที่มีการเห็นคุณค่าในตนเองสูง 4.การคุกคามต่อการนิยามตนเองมาก ทำให้เกิดความอิจฉามากกว่าการคุกคามต่อการนิยามตนเองน้อย โดยวิทยานิพนธ์จะเน้นเรื่องการเห็นคุณค่าในตนเอง การคุกคาม และความใกล้ชิดระหว่างบุคคลต่อความอิจฉา ทั้งคนที่มีความใกล้ชิดมากไปจนถึงคนที่ไม่ค่อยมีความใกล้ชิดกัน ว่าจะมีการแสดงออกที่แตกต่างกัน

ณัฐพงศ์ สังวรวรรณ์. 2557. ศึกษาเรื่อง การบริหารจัดการความอิจฉา. ภาควิชาสังคมวิทยาและมานุษยวิทยา คณะสังคมศาสตร์ มหาวิทยาลัยมหาจุฬาลงกรณราชวิทยาลัย. เป็นการศึกษากิริยาอาการที่แสดงออกทางอารมณ์ซึ่งฝังตัวหลบซ่อนสายเลือดของมนุษย์ มันเกิดมาพร้อมกับการมีชีวิตและลมหายใจทั้งของมนุษย์และสิ่งที่มีชีวิตทุกชนิดสามารถรับรู้ได้โดยการแสดงออกทางพฤติกรรมของคนเราที่ตกอยู่ใต้อิทธิพลของอารมณ์ชนิดนี้ครอบงํา จนเกิดเป็นความรู้สึกอิจฉา คือ ความรู้สึกที่ไม่อยากเห็นคนอื่นได้ดีกว่า ได้ลาภมากกว่า มีชื่อเสียงมากกว่าและทนไม่ได้ เมื่อผิดหวัง เกิดความรู้สึกกระวนกระวาย กระสับกระส่าย กินก็ไม่ได้ อยู่ไม่เป็นสุข เห็นเรื่องน่าสนุกกลายเป็นทุกข์ ไปเสียสิ้นและจุดจบมักลงเอยด้วยเรื่องน่าเวทนา โดยในบทความจะเน้นถึงอารมณ์ความรู้สึกในตัวที่แสดงออกมาจากใต้จิตสำนึก ทั้งที่สามารถควบคุมอารมณ์ได้และการพยายามจะควบคุมให้ไม่แสดงออกมา

สิริภัทร ชื่นค้า. 2553.สาขาวิชามานุษยวิทยา ภาควิชาสังคมวิทยาและมานุษยวิทยา คณะรัฐศาสตร์ จุฬาลงกรณ์มหาวิทยาลัย. ศึกษาเรื่อง ปัจจัยที่ส่งผลต่อการเรียนการสอนในสังคมไทย: ศึกษากรณีมุมมองทางด้านมานุษยวิทยา การศึกษาต่อการเรียนกวดวิชา. เป็นการศึกษาสภาพแวดล้อมพบว่าในโรงเรียนกวดวิชามีความพร้อมเรื่องของสิ่งอำนวยความสะดวกมากกว่า เรื่องความสามารถของผู้สอนพบว่า ไม่มีความแตกต่างกัน แต่ผู้สอนในโรงเรียนกวดวิชาสามารถสรุปเนื้อหาสำหรับเตรียมสอบได้ดีกว่าผู้สอนในโรงเรียน ประเด็นเนื้อหาที่ใช้ในการสอนพบว่า เนื้อหาที่เรียนในโรงเรียนกวดวิชาเหมือนกับในโรงเรียนแต่จะเพิ่มเนื้อหาสำหรับสอบเข้ามหาวิทยาลัยและพบว่าการเรียนในระบบโรงเรียนและการเรียนกวดวิชาเป็นการเรียนในระบบเดียวกัน โดยการเรียนกวดวิชามีบทบาทส่งเสริมการเรียนในโรงเรียน กล่าวคือการเรียนกวดวิชาช่วยสรุปเนื้อหาสำหรับสอบ และเพิ่มความมั่นใจในการสอบเข้ามหาวิทยาลัยได้มากกว่าการเรียนในระบบโรงเรียน โดยสรุปการเรียนกวดวิชาช่วยสนับสนุนการเรียนในโรงเรียน โดยวิทยานิพนธ์จะเน้นศึกษาปัจจัยสาเหตุที่ต้องเรียนพิเศษและความแตกต่างกันสำหรับการเรียนในโรงเรียนกับการเรียนในสถาบันกวดวิชา ทั้งที่ในโรงเรียนก็มีการสอนวิชาที่เหมือนกัน แล้วทำไมถึงยังมีความนิยมที่จะต้องเรียนพิเศษ มีความแตกต่างกันอย่างไร

สุขุมา อรุณจิต. 2562. ศึกษาเรื่อง ความรุนแรงทางเพศ: บทสะท้อนความไม่เสมอภาคระหว่างเพศ. คณะสังคมสงเคราะห์ศาสตร์ มหาวิทยาลัยธรรมศาสตร์. เป็นการศึกษาความรุนแรงทางเพศจากปัจจัยทางด้านสังคมพบว่า สังคมไทยมีลักษณะสังคมแบบชายเป็นใหญ่ โครงสร้างทางสังคมที่สร้างความไม่เสมอภาคระหว่างเพศและกระบวนการขัดเกลาทางเพศ ในระบบสังคม ค่านิยม ความเชื่อ วัฒนธรรม บรรทัดฐานบางอย่างได้บ่มเพาะปัญหาความรุนแรงทางเพศ การนิ่งเงียบเพิกเฉยกับสถานการณ์ความรุนแรงทางเพศเท่ากับเป็นการปิดโอกาสในการให้ความช่วยเหลือผู้ถูกกระทำ และเป็นการเปิดโอกาสให้ผู้กระทำผิดได้กระทำความรุนแรงทางเพศในลักษณะที่ผิดซ้ำซ้อนได้ง่าย ในสังคมไทยผู้หญิงจึงมักเผชิญความรุนแรงเชิงโครงสร้างเพียงฝ่ายเดียว ความรุนแรงทางเพศจึงเป็นสิ่งสะท้อนให้เห็นถึงความผิดปกติของสังคมคือ ความไม่เสมอภาคระหว่างผู้ชายและผู้หญิง โดยในบทความจะเน้นความไม่เท่าเทียมกันระหว่างชายและหญิงที่มีมาอย่างยาวนาน ไม่ว่ายุคสมัยจะเปลี่ยนไปอย่างไรก็ตามความไม่เท่าเทียมกันยังคงอยู่ด้วยปัจจัยหลายอย่างที่ทำให้ผู้หญิงต้องอยู่ในอำนาจการปกครองของผู้ชาย ถึงสังคมจะเปลี่ยนแปลงไปการที่จะอยู่ใต้การปกครองของผู้หญิงยังคงน้อยอยู่

ปทิตตา รัตนจิระพงศ์. 2560. ศึกษาเรื่อง ปัจจัยที่ส่งผลต่อพฤติกรรมการกระทำรุนแรงของนักเรียนชายอาชีวศึกษา ในจังหวัดนครปฐม. ภาควิชาจิตวิทยาและการแนะแนว มหาวิทยาลัยศิลปากร. เป็นการศึกษาศึกษาระดับพฤติกรรมการกระทำรุนแรง การเห็นคุณค่าในตนเอง การได้รับอิทธิพลจากกลุ่มเพื่อนหรือรุ่นพี่ การได้รับอิทธิพลจากสื่อ และสัมพันธภาพภายในครอบครัว ของนักเรียนชายอาชีวศึกษาในจังหวัดนครปฐม ประสบการณ์การถูกลงโทษทางกายอย่างรุนแรงจากครอบครัว และลักษณะการพักอาศัยในระหว่างเรียน และศึกษาว่าการเห็นคุณค่าในตนเอง การได้รับอิทธิพลจากกลุ่มเพื่อนหรือรุ่นพี่ การได้รับอิทธิพลจากสื่อ และสัมพันธภาพภายในครอบครัวเป็นปัจจัยที่ส่งผลต่อพฤติกรรมการกระทำรุนแรงของนักเรียนชาย โดยในงานวิจัยจะเน้นพฤติกรรมความรุนแรงของเด็กอาชีวะที่มาพร้อมกับความรุนแรงเป็นภาพแรกที่ใครหลายคนนึกถึงว่าต้องมีความรักเพื่อนพ้อง หากเกิดปัญหาการทะเลาะวิวาทจะต้องไปสู้กันเป็นกลุ่ม เป็นอิทธิพลที่จะต่อกันมารุ่นสู่รุ่น

จากการทบทวนวรรณกรรมจะเห็นได้ว่างานที่มีความเกี่ยวข้องกับวัยรุ่นมีหลายเรื่องจำนวนมากที่นำเสนอมุมมองเกี่ยวกับวัยรุ่น อย่างเช่น เรื่องฮอร์โมนวัยว้าวุ่น เสียดาย รักจัดหนัก ซึ่งเป็นการเสนอให้เห็นมุมมองชีวิตวัยรุ่นในด้านต่างๆ หนึ่งในประเด็นที่สังคมให้ความสนใจและเป็นที่นิยม ส่วนใหญ่จะอยู่ในศาสตร์อื่นๆอย่างคณะสังคมสงเคราะห์ศาสตร์ คณะจิตวิทยา คณะสังคมศาสตร์ และคณะนิเทศศาสตร์ สื่อสารมวลชน โดยจะมุ่งเน้นเกี่ยวกับเรื่องศึกษาพฤติกรรมของตัวละคร การแสดงออกถึงความรุนแรง ปัจจัยที่ทำให้เกิดปัญหาในสังคมวัยรุ่น รวมไปถึงศึกษาพฤติกรรมของผู้รับชม โดยงานที่ผู้วิจัยจะศึกษามีงานที่มีความคล้ายคลึงกันอยู่ 2 ชิ้น ในชิ้นงานนั้นเป็นการศึกษาการใช้ภาษา คุณธรรม จริยธรรม พฤติกรรมการรับสื่อละครของผู้คน จะเป็นงานของสาขาภาษาไทย สาขาวิชาบรรณารักษศาสตร์ สารสนเทศศาสตร์ และนิเทศศาสตร์ ซึ่งงานที่ผู้วิจัยจะศึกษาคือ การวิเคราะห์ละครซีรี่ย์ เรื่องเด็กใหม่ ที่มีประเด็นให้ศึกษามากมายไม่ว่าจะเป็นปัญหาในระบบการศึกษา ความมีสัมพันธภาพระหว่างเพื่อน รุ่นพี่กับรุ่นน้อง นักเรียนกับอาจารย์ ที่เกิดขึ้นในโรงเรียน และนอกจากจะเป็นการวิเคราะห์ชีวิตวัยรุ่นในโรงเรียนแล้ว ยังพยายามชี้ให้เห็นบริบทสังคมไทยในรั้วโรงเรียนโดยผ่านเรื่องนี้อีกด้วย

**บทที่** **2**

**พัฒนาการของซีรี่ย์วัยรุ่นในสังคมไทย**

**2.1 พัฒนาการของสื่อละครซีรี่ย์วัยรุ่นไทย**

ประเทศไทยได้รู้จักภาพยนตร์เป็นครั้งแรกเมื่อ พ.ศ. 2440 ส่วนใหญ่เป็นภาพยนตร์ที่นําเข้ามาจากต่างประเทศจนกระทั่งเมื่อ พ.ศ. 2470 เกิดภาพยนตร์ไทยเรื่องแรกคือโชคสองชั้น หลังจากนั้นจึงมีการสร้างภาพยนตร์ไทยออกมาอย่างต่อเนื่องการสร้างภาพยนตร์ไทยต้องหยุดชะงักไประหว่างสงครามโลกครั้งที่ ๒ แต่หลังจากนั้นกิจการสร้างภาพยนตร์ไทยยังคงดำเนินเรื่อยมาจนกระทั่งถึงปัจจุบันภาพยนตร์ไทยได้รับวัฒนธรรมมาจากตะวันตกทั้งทางด้านความรู้พื้นฐานของการสร้างภาพยนตร์และทางด้านเทคนิควิทยาการเช่นกล้องฟิล์มหรือแม้แต่เครื่องจ่ายภาพยนตร์เป็นต้น การรับเทคนิควิทยาการจากภายนอกประเทศเข้ามาในสังคมไทยไม่ใช่สิ่งใหม่ที่เพิ่งเกิดขึ้น แต่การรับเทคนิควิทยาการอยู่ที่ว่าสังคมไทยสามารถนําสิ่งเหล่านั้นมาประยุกต์ปรับเปลี่ยนและดัดแปลงให้เข้ากับสังคมไทยได้มากน้อยเพียงใดดังจะเห็นได้จากเรียกของภาพยนตร์ในช่วงแรกว่า "หนัง" ซึ่งเป็นคําเรียกที่หยิบยืมมาจากการแสดงของไทยคือหนังตะลุงและหนังใหญ่ ทั้งนี้เป็นเพราะเห็นว่ารูปแบบวิธีการนำเสนอคล้ายคลึงกัน โดยขณะนั้นจะเป็นภาพยนตร์แนวชีวิตรักมักจะเป็นความรักระหว่างหญิงชายที่ต้องพบกับอุปสรรคหลายประการ แต่ท้ายที่สุดทั้งคู่ช่วยกันฝ่าฟันสุดท้ายจึงจบลงด้วยความสุขสมหวัง ด้วยเหตุนี้เองจึงทำให้ภาพยนตร์ไทยถูกเรียกว่า "น้ำเน่า"

เมื่อสังคมเริ่มเปลี่ยนแปลงย่อมส่งผลให้ภาพยนตร์ไทยเปลี่ยนแปลงด้วยเช่นกันการเปลี่ยนแปลงของภาพยนตร์ไทยในช่วง 2500-2525 มีการเปลี่ยนแปลงของอุตสาหกรรมภาพยนตร์ทั่วโลก ส่งผลให้เทคนิคการถ่ายทำของภาพยนตร์ไทยมีคุณภาพมากขึ้น[[3]](#footnote-3) นอกจากนั้นแล้วยังมีการเปลี่ยนแปลงที่สำคัญอีกประการหนึ่งเกิดขึ้นในภาพยนตร์ไทยคือการเปลี่ยนแปลงทางด้านเนื้อหาและบทบาทของภาพยนตร์ไทยอันเป็นผลมาจากการเปลี่ยนแปลงทางด้านบริบททางสังคมเศรษฐกิจและการเมือง ทำให้เนื้อหาของภาพยนตร์ไทยที่มีความหลากหลายและมีแนวโน้มของการนำเสนอเนื้อหาแบบ "สมจริง" มากขึ้นเห็นได้จากภาพยนตร์ที่มีเนื้อหาสะท้อนปัญหาทั้งที่เป็นปัญหาชีวิตเด็กและวัยรุ่นปัญหาชีวิตครอบครัวปัญหาชีวิตสมรสและรวมถึงการเกิดขึ้นของภาพยนตร์ที่มีเนื้อหาสะท้อนปัญหาสังคมภาพยนตร์จึงเปลี่ยนบทบาทไปจากเดิมที่มุ่งเน้นความบันเทิงเป็นสำคัญเป็นการสะท้อนปัญหาสังคมมากขึ้น

ในช่วงระหว่างที่วงการภาพยนตร์เกิดการเปลี่ยนแปลงการนำเสนอเนื้อหาและการปรับเปลี่ยนวิธีการผลิต ก็เกิดละครโทรทัศน์ขึ้น ในช่วงปี2499 ประเทศไทยเปิดสถานีช่อง 4 บางขุนพรหม ซึ่งเป็นสถานีโทรทัศน์แห่งแรก หลังจากนั้น 2 เดือนจึงมีละครโทรทัศน์เรื่องแรก คือ เรื่อง สุริยานีไม่ยอมแต่งงาน ของนายรำคาญ (ประหยัด ศ. นาคะนาท) ออกอากาศเมื่อวันที่ 5 มกราคม พ.ศ. 2499 ละครโทรทัศน์ในยุคนี้เป็นการแสดงสด ส่วนละครพูดที่แต่งขึ้นใหม่สำหรับแสดงทางโทรทัศน์โดยเฉพาะ เป็นละครสั้นจบในตอน เนื่องจากห้องส่ง (สตูดิโอ) มีขนาดเล็ก จึงจำเป็นต้องใช้ฉากจำกัด นอกจากนี้นักแสดงยังจำบทละครไม่ได้ จึงต้องมีการบอกบทขณะแสดงด้วย ต่อมาละครโทรทัศน์เริ่มเฟื่องฟูได้รับความนิยมในปี พ.ศ. 2501 นักแสดงละครเวทีเริ่มหันมาเล่นละครโทรทัศน์มากขึ้น ช่อง 4 มีผู้นิยมชมกันมาก ส่วนสถานีโทรทัศน์กองทัพบก (ททบ.) ช่อง 7 หรือ ช่อง 5 ในปัจจุบันก็เริ่มบุกเบิกด้านละครโทรทัศน์มากขึ้น ส่วนใหญ่จะนำเรื่องละครเวทีมาทำใหม่ แต่ก็มีเรื่องที่แต่งสำหรับละครโทรทัศน์มากขึ้น ในช่วงระหว่างปี พ.ศ. 2505-2510 ทั้ง 2 สถานีแข่งขันผลิตละครดี ๆ มาออกอากาศจำนวนมาก แต่กิจการละครโทรทัศน์ก็เริ่มเสื่อมไปช่วงหนึ่ง เนื่องจากภาพยนตร์เรื่องยาวกลับมาได้รับความนิยม จนละครโทรทัศน์กลับมาได้รับความนิยมอีกครั้ง

ในขณะเดียวกันเริ่มมีการใช้เทปบันทึกภาพแทนไทยทีวีสีช่อง 9 หรือช่อง 4 เดิม มีการจัดละครโทรทัศน์มากกว่าช่องอื่น ๆ ออกอากาศตั้งแต่วันจันทร์ถึงวันศุกร์ ในลักษณะละครน้ำเน่าของอเมริกาโดยละครเรื่อง ทัดดาวบุษยา เมื่อ พ.ศ. 2519 ได้รับความนิยมอย่างมาก หลังจากนั้นก็มีการผลิตละครแนวนี้มากขึ้น ต่อมาในช่วง พ.ศ. 2522 ช่อง 5 ได้ผลิตละครเรื่อง 38 ซอย 2 ซึ่งถือว่าเป็นละครสำหรับครอบครัวครั้งแรก มีคติธรรมในการดำเนินชีวิตครอบครัว ในปี พ.ศ. 2523 ละครได้รับความนิยมลดลง พร้อมกันนั้นภาพยนตร์จีนก็เข้ามามีอิทธิพลมากขึ้น ตั้งแต่ พ.ศ. 2524 ได้รับความร่วมมือกับสถานีโทรทัศน์ให้เสนอรายการของไทยแทนรายการต่างประเทศ ในช่วงเวลาหลังข่าว 20.00 น. จึงทำให้ละครไทยกลับมาได้รับความนิยมอีกครั้งและมีละครโทรทัศน์ในช่วงหลังข่าว 20.00 น. กันทุกช่อง ได้ดำเนินยุทธวิธีนี้มาจนปี พ.ศ. 2530 ซึ่งนับแต่ปี พ.ศ. 2530 เป็นต้นมา ถือเป็นยุคธุรกิจละครเต็มรูปแบบ มีการวัดความสำเร็จด้วยระบบเรตติ้ง ละครโทรทัศน์ช่อง 7 สีในยุคธุรกิจเต็ม ระหว่างปี พ.ศ. 2530 – 2545 และละครโทรทัศน์ไทยในยุคปัจจุบันออกอากาศในหลายช่วงเวลาตลอดวัน รวมถึงในช่วงไพรม์ไทม์ (ช่วงเวลาที่ทางสถานีโทรทัศน์ให้ความสำคัญ) ในช่วงเวลาหลังข่าวภาคค่ำประมาณ 20.30 น.-22.30 น. ผู้บริหารสถานีโทรทัศน์และผู้อำนวยการผลิตจะพิจารณานำโครงเรื่องหรือบทประพันธ์ที่มีความน่าสนใจเป็นพิเศษและเหมาะสมกับการผลิตรายการละครโทรทัศน์ รวมถึงคัดเลือกนักแสดงที่ดึงดูดความสนใจของผู้ชมมาออกอากาศต่อมาตั้งแต่ปี พ.ศ. 2557 หลังจากมีการออกอากาศโทรทัศน์ภาคพื้นดินระบบดิจิทัลในประเทศไทย ช่อง 3 และช่อง 7 ซึ่งครองตลาดละครจึงเริ่มสั่นคลอน หลังมีช่องอื่นหันมาทำละครโทรทัศน์ แนวละครของช่อง 8 ที่มุ่งเน้นตอบโจทย์คนดูในระดับฐานราก[[4]](#footnote-4) โดยเป็นแนวละครบ้าน ๆ สำหรับช่องวัน มุ่งเน้นผลิตละครเจาะกลุ่มคนดูทั่วไป ในขณะที่จีเอ็มเอ็ม แชนแนล มุ่งไปที่กลุ่มวัยรุ่น ทำให้จะเห็นได้ว่าปัจจุบันอุตสาหกรรมละครและภาพยนต์ไทยอยู่ในยุคที่เริ่มอิ่มตัว เพราะผู้คนในยุคปัจจุบันเริ่มรู้สึกเบื่อกับบทที่ไม่หลากหลายของไทยและชอบนำละครเรื่องเก่าๆมารีเมคใหม่ซ้ำ พร้อมกับช่วงหลายปีมานี้ยังมีแพลตฟอร์มจากต่างประเทศเข้ามาเป็นที่นิยมในไทยอย่างหลากหลายแพลตฟอร์ม เช่น YOUTUBE Netflix Viu ฯลฯ ทำให้ผู้คนสามารถเลือกดูซีรี่ย์ ภาพยนตร์ หรือคลิปต่างๆ ของต่างประเทศได้ และยังทำให้คนธรรมดาสามารถก้าวเข้ามาเป็นผู้มีอิทธิพล แสดงความสามารถของตัวเองได้เทียบเท่ากับดาราดังๆ

**2.2 ความนิยมของภาพยนตร์และละครซีรี่ย์วัยรุ่นในสังคมไทย ก่อนเรื่องเด็กใหม่**

**2.2.1 ปรากฎการณ์สร้างเรื่องกลิ้งไว้ก่อนพ่อสอนไว้**

ยุคแห่งภาพยนตร์วัยรุ่นอยู่ในช่วงปี พ.ศ. 2534 ภาพยนตร์ในยุคนี้มีกลุ่มเป้าหมายที่เน้นไปที่กลุ่มผู้ชมที่เป็นวัยรุ่นทำให้ภาพยนตร์ที่ผลิตออกมาจึงเป็นภาพยนตร์วัยรุ่น เช่น ภาพยนตร์เรื่องซึมน้อยหน่อยกะล่อนมากหน่อย, ปลื้ม,ฉลุย โดยเฉพาะภาพยนตร์เรื่องบุญชูผู้น่ารัก ภาพยนตร์ที่ประสบความสำเร็จอย่างมากของผู้กำกับมากความสามารถอย่างบัณฑิต ฤทธิ์ถกล ซึ่งหลังจากประสบความสำเร็จจากภาพยนตร์เรื่องนี้บัณฑิตก็ขึ้นแท่นเป็นผู้สร้างหนังร่วมสมัยที่มีหนังทำเงินและหนังคุณภาพมากที่สุด โดยบัณฑิตได้ทำหนังชุดบุญชูถึง 6 เรื่องในช่วงปี 2531-2538 และในปี พ.ศ. 2534 ไทเอนเตอร์เทนเมนท์ได้สร้างภาพยนตร์เรื่องกลิ้งไว้ก่อนพ่อสอนไว้ถือว่าเป็นหนึ่งในภาพยนตร์ที่ประสบความสำเร็จในยุคนี้อีกเรื่องหนึ่ง [[5]](#footnote-5) และเป็นภาพยนตร์ที่ถือเป็นหนังไทยเรื่องแรกๆ ที่นำเสนอภาพชีวิตของนักเรียนวัยมัธยมอย่างเข้าถึงหัวจิตหัวใจของวัย มีรูปแบบการนำเสนอของหนังเน้นความสนุกสนาน สะท้อนถึงพฤติกรรมประจำวันของเด็กวัยรุ่น และเจาะรายละเอียดภาพชีวิตของเด็กที่กำลังจะเติบโตเป็นผู้ใหญ่ อยู่ระหว่างทางเลือกและการเริ่มต้นเพื่อค้นหาตัวเอง เพราะในตัวเนื้อหาของเรื่องนี้เป็นการเล่าเรื่องราวของ กลุ่มหินกลิ้ง กลุ่มเด็กนักเรียนชายมัธยมศึกษาปีที่ 6 ที่รวมตัวกันทำแต่เรื่องเกเรก่อกวนคนอื่น โดยไม่สนใจผลการเรียน กระทั่งเมื่อถึงช่วงใกล้จบการศึกษาระดับมัธยม พวกเขาก็เริ่มตระหนักถึงความไม่เอาไหนที่ใคร ๆ ต่างพูดถึง อีกทั้งรุ่นน้องคนหนึ่งซึ่งได้รับวางตัวไว้ให้เป็นผู้สืบทอดตำนานของกลุ่มก็ถูกตีหัวจนอาการขั้นโคม่า กลุ่มหินกลิ้งจึงตัดสินใจกลับตัวจากความคึกคะนองและหาทางพิสูจน์ตัวเองด้วยการช่วยกันทำกิจกรรมฉลองครบรอบการก่อตั้งของโรงเรียน ที่มีทั้งละครเวที ดนตรี และการแข่งขันกีฬา จนได้รับการยอมรับจากครูและเพื่อน ๆ ก่อนที่วันสำเร็จการศึกษาจะมาถึง ดังนั้นเรื่องนี้จะเห็นได้ว่าจะเป็นเรื่องที่นำเสนอภาพความรัก ความสัมพันธ์ที่มีกับกลุ่มเพื่อน การดูแลปกป้อง และร่วมทุกข์ร่วมสุขกัน

**2.2.2 ปรากฎการณ์สร้างเรื่อง น้องใหม่ร้ายบริสุทธิ์**

ละครเรื่อง ‘น้องใหม่ร้ายบริสุทธิ์’ ละครเรื่องนี้เปรียบเสมือนเพื่อนที่เติบโตมาด้วยกัน แม้จะมีการผลัดเปลี่ยนหมุนเวียนตัวละครหลายรุ่น เปลี่ยนฉากจากโรงเรียนในยุค ‘6/16 ร้ายบริสุทธิ์’ มาสู่รั้วมหาวิทยาลัยบางกอกบัณฑิต ก่อนวกกลับมานำเสนอเรื่องโรงเรียนอีกรอบ แนวคิดนี้มาจาก หน่อง อรุโณชา ภาณุพันธุ์ กรรมการผู้จัดการบริษัท บรอดคาซท์ ไทย เทเลวิชั่น จำกัด ผู้อยู่เบื้องหลัง 6/16 ร้ายบริสุทธิ์ และ น้องใหม่ร้ายบริสุทธิ์ จนกลายเป็นละครประวัติศาสตร์ที่ออกอากาศยาวนานที่สุดของประเทศไทย ในปี 2539 ถือจุดเริ่มต้นของ 6/16 ร้ายบริสุทธิ์ มาจากตอนนั้นบรอดคาซท์ ไทย เทเลวิชั่น ได้เวลาช่วงบ่ายโมงมาจากไทยทีวีสีช่อง 3 และเห็นว่า เด็กวัยนี้อยู่ในช่วงหัวเลี้ยวหัวต่อ การกระทำบางอย่างอาจไม่ตรงกับความคาดหวังของสังคม และถูกมองว่าเป็นปัญหา เป็นเรื่องอื้อฉาว เพราะฉะนั้น หากมีละครที่เข้ามาช่วยเป็นสื่อกลาง ให้ข้อคิด และเสริมความเข้าใจที่มีต่อวัยรุ่นมากขึ้นก็คงเป็นเรื่องดี โจทย์หนึ่งที่ผู้ผลิตต้องการฉายภาพให้เห็นคือ วัยรุ่นไม่ได้เรียบร้อยเหมือนผ้าพับไว้ แต่เป็นวัยที่อยากรู้ อยากเท่ อยากลอง อยากเป็นที่ยอมรับของคนอื่น ต้องการพิสูจน์ให้โลกเห็นว่า ตัวเองไม่ใช่เด็กแล้ว เพียงแต่การกระทำบางอย่างนั้นอาจผิดที่ผิดทาง ทำไปโดยรู้เท่าไม่ถึงการณ์ จนเกิดปัญหาตามขึ้นมาบ้างแน่นอนผู้ใหญ่บางคนจะตีความว่า เด็กเหล่านี้เป็นพวกตัวร้าย เป็นพวกหัวรุนแรง ที่ต้องหาทางปราบให้อยู่หมัด แต่แท้จริงแล้วพวกเขาไม่ใช่คนเลวหรือคนชั่ว บางทีการปล่อยให้เรียนรู้จากความผิดพลาด ก็อาจช่วยให้พวกเขาเติบโตเป็นคนดีของสังคมต่อไปก็ได้ นั่นจึงเป็นที่มาของคำว่า ‘ร้ายบริสุทธิ์’ ซึ่งอยู่คู่กับละครมาตั้งแต่ต้น และในเนื้อหาของละครเป็นการผสมผสานเหตุบ้านการเมืองที่กำลังเป็นกระแสในช่วงนั้นลงไป ทั้งยาเสพติด ท้องในวัยเรียน ลักเด็ก หรือแม้แต่วิกฤตเศรษฐกิจต้มยำกุ้ง จนหลายคนบอกว่า หากชมละครแล้ว แทบไม่ต้องติดตามข่าวเลย เพราะทีมผู้สร้างได้นำประเด็นสำคัญๆ มาถ่ายทอดเป็นที่เรียบร้อยแล้ว ในปี2556 ก็ได้ปรับชื่อมาเป็นน้องใหม่ร้ายบริสุทธิ์ และนำเสนอภาพของวัยรุ่นในช่วงหัวเลี้ยวหัวตอ[[6]](#footnote-6) ชีวิตมนุษย์เหมือนการวนลูป บางอย่างรุ่นพี่เจอมาแล้ว น้องยังไม่เคยเจอ แต่ด้วยสถานการณ์และสภาพสังคมที่เปลี่ยนไป เลยทำให้เนื้อหาต้องปรับเปลี่ยนตามไปด้วย ก็เหมือนชีวิตมนุษย์ที่มีรัก โลภ โกรธ หลง แต่สิ่งหนึ่งที่เราไม่เคยเปลี่ยนคือ การสะท้อนภาพของสังคมในแต่ละยุค สังคมเกิดอะไร ตัวละครก็เจอไปพร้อมๆ กัน ทำให้ผู้ชมรู้สึกใกล้ชิดและผูกพันกับตัวละคร และวิธีการนำเสนอที่ปรับเปลี่ยนไปตามยุคสมัยของทุกคน

**2.2.3 ปรากฎการณ์สร้างเรื่อง ฮอร์โมน วัยว้าวุ่น**

ละครซีรี่ย์ในปัจจุบันคือการนำเสนอละครเป็นตอนในแต่ละสัปดาห์ เพื่อให้ผู้ชมติดตามต่อเนื่องทุกอาทิตย์ในปัจจุบันมีละครที่นำเสนอเนื้อหาเกี่ยวกับวัยรุ่นอยู่เป็นจำนวนมาก หนึ่งในนั้นก็คือ ละครซีรี่ย์ฮอร์โมนวัยว้าวุ่นออกอากาศทางสถานีโทรทัศน์ช่องวัน (One) ออกอากาศตั้งแต่ปี 2556-2558 โดยในซีซั่นแรกได้นำเสนอเรื่องราวเกี่ยวกับชีวิตของนักเรียนมัธยมปลายโรงเรียนนาดาวบางกอก โดยมีการนำเสนอคล้ายกับซีรี่ย์ต่างประเทศและมีวิธีการลำดับภาพดำเนินเรื่องคล้ายภาพยนตร์โดยในซีซั่นแรก (Season1) มีจำนวนทั้งหมด 13 ตอนโดยใช้ชื่อตอนเกี่ยวกับฮอร์โมนของมนุษย์เช่นเทสโทสเทอร์โรน (Testosterone) ฮอร์โมนเกี่ยวกับเพศชาย เป็นต้น เนื่องด้วยการนำเสนอที่ตรงไปตรงมาและสะท้อนพฤติกรรมของวัยรุ่นในปัจจุบันได้ตรงตามความเป็นจริงของวัยรุ่น ซึ่งโดยส่วนใหญ่จะเป็นแง่ลบเช่น ปัญหาการมีเพศสัมพันธ์ก่อนวัยอันควรในชุดนักเรียน การทะเลาะวิวาทหรือเรื่องของชายรักชาย เป็นต้น จนถึงขนาดที่เป็นข่าวว่ามีผู้ปกครองส่งเรื่องร้องเรียนไปยัง กสทช. ให้ช่วยเข้ามาตรวจสอบการนำเสนอเนื้อหาของละครซีรี่ย์ฮอร์โมนวัยว้าวุ่นซีซั่น 1 ว่าเหมาะสมหรือไม่ในการนำเสนอทำให้เกิดเป็นกระแสพูดถึงกันอย่างกว้างขวาง ทั้งตามสื่อโทรทัศน์หนังสือพิมพ์หรือแม้กระทั่งโลกออนไลน์ผลสุดท้ายทางผู้ผลิตก็ออกมาชี้แจงและแนะนำให้มองในเจตนาที่ดีของผู้สร้าง ซึ่งต้องการตีแผ่สังคมวัยรุ่นและพยายามระมัดระวังการนำเสนอภาพเนื้อหาออกไปค่อนข้างมากพอสมควรและอยากให้ผู้ปกครองใช้ละครเป็นเครื่องมือในการสอนวัยรุ่นให้รู้จักผลเสียของพฤติกรรมที่ไม่ดีต่างๆที่ตัวละครกระทำในเรื่องมากกว่าที่จะปิดหูปิดตาหรือยุติการออกอากาศของละคร อีกทั้งวัยรุ่นเองก็ออกมาแสดงทัศนะคติว่าเรื่องราวในละครซีรี่ย์ฮอร์โมนวัยว้าวุ่นนั้นยังเล็กน้อยเมื่อเทียบกับเรื่องราวจริงๆในสังคม ดังนั้นจึงอยากให้ผู้ใหญ่เปิดใจให้กว้างและยอมรับว่าเรื่องราวในละครมีอยู่จริงและไม่ควรปิดบัง แต่ควรเปิดเผยเพื่อสอนเด็กวัยรุ่นไปในตัวมากกว่าจนกระทั่งมาในซีซั่นที่ 2 ทำให้ผู้ผลิตต้องเพิ่มเรตติ้งการชมละครจากเดิม น 13+ เป็น น 18+ คือเป็นรายการที่เหมาะสำหรับผู้ชมที่มีอายุเกิน 18 ปีขึ้นไป[[7]](#footnote-7) เพราะเนื้อหาที่มีการสะท้อนภาพปัญหาวัยรุ่นที่รุนแรงขึ้นชัดเจนมากขึ้นเช่น ปัญหายาเสพติด การดื่มสุรา การมีเพศสัมพันธ์ในชุดนักเรียนทั้งระหว่างเพศชายกับเพศหญิงและระหว่างเพศชายกับเพศชาย ความสัมพันธ์ระหว่างเพศหญิงกับเพศหญิง เป็นต้น

**บทที่** **3**

**วิเคราะห์ภาพสะท้อนชีวิตวัยรุ่นในโรงเรียนและบริบทของสังคมไทย**

**3.1กว่าจะมาเป็นละครซีรี่ย์เรื่องเด็กใหม่**

**3.1.1 แนวคิดในการสร้างของละครซีรี่ย์เรื่องเด็กใหม่**

ต้นกำเนิดซีรี่ย์เรื่องเด็กใหม่ เริ่มจากการมีความคิดที่จะสร้างละครซีรี่ย์ในปี 2560 ซึ่งมาจากผู้บริหารGmm แกรมมี่คือ เจ๋อ ภาวิต จิตรกร ประธานเจ้าหน้าที่บริหาร สายธุรกิจ จีเอ็มเอ็ม มิวสิค แห่ง GMM Grammy มีแนวคิดว่าอยากนำเสนอเรื่องราวชีวิตที่เกิดขึ้นจริงในสังคมและต้องการเอาความจริงที่อยู่หน้า 1 หนังสือพิมพ์ แล้วไม่มีคนวิพากษ์วิจารณ์มาทำให้เห็นว่าเรื่องราวมีทั้งปลายปิดและปลายเปิด เห็นถึงสิ่งที่เข้าใจได้ และสิ่งที่อยากโต้เถียง จากอดีตคนโฆษณาที่ผันตัวมาเป็นสายผลิตซีรี่ย์สร้างภาพยนตร์ชุดรสจัด หยิบจาก 13 ข่าวจริงที่ผู้หญิงเป็นเหยื่อ หวังให้เรื่องราวได้รับการวิพากษ์วิจารณ์ และได้จับมือกับ เล็ก ดมิสาฐ์ องค์ศิริวัฒนา Co-founder and Executive Creative Director แห่ง SOUR Bangkok เป็นองค์กรที่ทำงานเกี่ยวกับผู้หญิง เมื่อได้รับความร่วมมือจากบริษัทนี้ก็เริ่มโปรเจ็ค เริ่มจากหาทีมเขียนบทมาได้ 3คนคือ คงเดช จาตุรันต์รัศมี, อาทิชา ตันธนวิกรัย (มุ้ย) และ ทินพัฒน์ บัญญัติปิยพจน์ (เซียม) มาระดมความคิดและหาจุดตรงกลางในการเขียนบทซี่รี่ย์เรื่องนี้ จึงได้ผลสรุปว่าจะทำซี่รี่ย์ที่เกี่ยวกับวัยรุ่นที่โดนกระทำความรุนแรง ซึ่งถือได้ว่าเป็นแนวใหม่ที่ผู้ผลิตยังไม่ได้เลือกมานำเสนอมากนัก โดยเนื้อหาทั้ง13ตอนจะมีการนำเสนอเนื้อเรื่องการโดนกระทำซึ่งเขียนบทมาจากความเป็นจริงที่เกิดขึ้นในรั้วโรงเรียน ซึ่งจะเล่าเรื่องราวผ่านลูกสาวซาตานอย่าง “แนนโน๊ะ” รับบทโดย “คิทตี้ ชิชา อมาตยกุล” เด็กผู้หญิงผมบ๊อบ ตัดหน้าม้า บุคลิกแปลกประหลาด ผู้ย้ายโรงเรียนใหม่ในทุกๆ ตอน และตั้งใจจะทำออกมาแนว Mysterious-fantasy จะมีเนื้อหาเข้มข้นตั้งแต่ตอนแรกที่ออนแอร์ คือวันที่ 8 สิงหาคม พ.ศ. 2561 ออกอากาศสดทางช่อง GMM 25 ทุกวันพุธ เวลา 22.25-23.25 น. หลังจากออกอากาศไปก็กลายเป็นซีรี่ย์ที่กระแสแรงไม่แพ้เนื้อหา ทำสถิติเว็บล่ม และยังขึ้นเทรนด์ทวิตเตอร์อันดับ 1 ทุกอาทิตย์ที่ออนแอร์ ซึ่งทำให้เกิดการวิพากษ์วิจารณ์ขึ้นกับคนทุกกลุ่มในสังคม ไม่ว่าจะเป็นวัยรุ่น วัยทำงาน ผู้ปกครองในฐานะ “พ่อและแม่” หรือแม้แต่ผู้ใหญ่ในบ้านเมืองเองก็ตาม เรียกว่าเป็นซีรี่ย์วัยรุ่น “ตีโจทย์แตก” มากที่สุดในยุคนี้และเป็นการนำเสนอภาพที่คนดูสามารถคิดวิเคราะห์ต่อไปได้

ภาพยนตร์หรือละครซีรี่ย์ในยุคสมัยปัจจุบัน ได้มีการพัฒนาเปลี่ยนแปลงรูปแบบของการนำเสนอเปรียบเสมือนภาพสะท้อนความเป็นไปของมนุษย์และสังคม มีทั้งการนำเสนอผ่านความคิดจินตนาการของผู้แต่งและเรื่องราวที่เป็นความเป็นจริงที่เกิดขึ้นอยู่ในสังคมไทย นำมาผลิตเป็นละครซีรี่ย์เพื่อตีแผ่ความเลวร้ายของสังคมทุกวันนี้ โดยเรื่องที่ผู้วิจัยเลือกมาวิเคราะห์คือเรื่อง เด็กใหม่ ที่ถือได้ว่าเป็นเรื่องที่ถูกกล่าวถึงอยู่บ่อยๆและยังได้รับความสนใจอย่างมาก สำหรับผู้คนที่ชื่นชอบการดูละครซีรี่ย์และสำหรับผู้ที่ไม่ค่อยมารับชมซีรี่ย์มากนักก็ได้หันมาสนใจซีรี่ย์เรื่องนี้ด้วย ซึ่งหลังจากละครซีรี่ย์เรื่องเด็กใหม่ออกอากาศไปเพียงไม่กี่ตอน ก็ได้รับกระแสตอบรับจากการชมละครซีรี่ย์เรื่องเด็กใหม่ ทั้งในมุมมองของคนที่กระทำผู้อื่นและผู้ที่ถูกกระทำ

**3.1.2 ทีมเขียนบทละครซีรี่ย์เรื่องเด็กใหม่**

การเขียนบทละครซีรี่ย์เรื่องเด็กใหม่ ต้องใช้ทีมเขียนบทถึง 3 คนด้วยกันคือ คงเดช จาตุรันต์รัศมี, อาทิชา ตันธนวิกรัย (มุ้ย) ,ทินพัฒน์ บัญญัติปิยพจน์ (เซียม) เริ่มจากระดมทีมแล้วเอาโจทย์นี้มาขึงตรงกลาง แล้วพูดคุยว่ามีเรื่องอะไรอีกที่น่าทำ เรื่องไหนทำได้บ้าง ทำไม่ได้บ้าง เสนอความคิดเห็นเพื่อหาตรงกลางแล้วแยกย้ายไปเขียนบท เพื่อนำมาเสนอความคิดอีกครั้ง ซึ่งทีมเขียนบทมีผลงานมากมายให้ได้ติดตามทั้ง 3 คนนี้ได้แก่

คงเดช จาตุรันต์รัศมี คือผู้กำกับภาพยนตร์ชื่อดัง มีผลงานมามากมาย ยกตัวอย่างเช่น ตั้งวง, The Letter, ต้มยำกุ้ง,โลกทั้งใบให้นายคนเดียว, สยิว, Snap ฯลฯ ซึ่งจะเห็นได้ว่าผลงานการเขียนบทและการกำกับมีทั้งแนววัฒนธรรมไทย ความเชื่อความศรัทธาต่อสิ่งศักดิ์สิทธิ์ ศิลปะการต่อสู้ โรแมนติกความรักของชีวิตคนหนุ่มสาว นักเรียน นักศึกษา

อาทิชา ตันธนวิกรัย (มุ้ย) มีผลงานการเขียนบทไว้หลายแนว เช่น รักสุดท้ายป้ายหน้า, ตี๋ใหญ่ 2, ผู้กองเจ้าเสน่ห์ ฯลฯ ซึ่งจะเห็นได้ว่าผลงานการเขียนบทจะมีทั้งแนวโรแมนติก คอมเมดี้ การแอบรักมาตั้งแต่สมัยเรียนประถมจนถึงมัธยมในโรงเรียน แนวแอ็คชั่น, สืบสวน และแนวตลกซิทคอม

ทินพัฒน์ บัญญัติปิยพจน์ (เซียม) มีผลงานสายดาร์กไว้หลายเรื่อง อาทิ 7 วันจองเวร, The Last Summer, เพื่อนผองสยองขวัญ ฯลฯ ซึ่งจะเห็นได้ว่าผลงานการเขียนบทจะมีแนวตื่นเต้นระทึกขวัญ แนวสยองขวัญหรือเรียกว่าหนังผี ที่เกี่ยวกับความสัมพันธ์ของกลุ่มเพื่อน พี่น้อง

**3.1.3 เรื่องราวโดยย่อจากเรื่องเด็กใหม่**

ตอนที่ 1 “The Ugly Truth” ครูหนุ่มที่มีภาพลักษณ์ที่แสนดี ดูแลในเรื่องของการจัดทำสื่อการสอนรูปแบบใหม่ๆ เพื่อที่จะเข้าถึงเด็กนักเรียนและส่งเสริมประสิทธิภาพในการเรียนให้ดียิ่งขึ้นได้นำเสนอให้มีการจัดทำได้คลิปวิดีโอการฝึกโยคะเพื่อการเจริญสมาธิ โดยมีวัตถุประสงค์เพื่อให้นักเรียนหันมาสนใจการออกกำลังกายแทนที่จะหมกมุ่นเรื่องเพศ และแล้วการถ่ายทำคลิปวิดีโอก็เริ่มต้นขึ้น พร้อมกับความสัมพันธ์ระหว่างครูและลูกศิษย์ที่เกินเลยและถลำลึกลงไปเรื่อยๆ จนทำให้นักเรียนหญิงคนนั้นต้องตั้งครรภ์ก่อนวัยอันควร

ตอนที่ 2 “Apologies (ขอโทษ ขอโทษ)” มีเด็กใหม่เข้ามาเรียนในช่วงกลางเทอมและเป็นที่สนใจของนักเรียนชายที่เป็นนักบาสเกตบอล 3คนจึงพยายามหาวิธีที่จะได้ใกล้ชิดกับเด็กใหม่คนนี้ โดยเข้าทางเพื่อนร่วมห้องของเขา จนเกิดกลอุบายวางแผนที่จะมอมเหล้าและขืนใจเด็กใหม่คนนั้น หลังจากนั้นก็เกิดเรื่องราววุ่นวายตามมา

ตอนที่ 3 “อัจฉริยะ (Trophy)” มีข่าว “วัยรุ่น เรียนเครียดจนฆ่าตัวตาย” และ ข่าว “ก๊อบผลงานจนได้ดี” เพราะทางโรงเรียนที่มุ่งเน้นและให้ความสำคัญกับนักเรียนที่เป็นเลิศในทุกๆ ด้าน เพื่อส่งเสริมให้โรงเรียนยิ่งมีชื่อเสียงโด่งดัง สำหรับนักเรียนที่มีความสามารถจะได้รับการดูแลเป็นอย่างดี ส่วนเด็กที่ยังไม่มีผลงานก็จะถูกกดดันให้พยายามค้นหาตัวตนและสร้างผลงานความเป็นเลิศออกมาให้ได้

ตอนที่ 4 “Hi-So” โรงเรียนที่ “เงิน” สามารถซื้อได้ทุกอย่าง แม้กระทั่งชีวิตคน ในสังคมของโรงเรียนแห่งนี้รายล้อมไปด้วยครอบครัวที่มีฐานะดี เมื่อมาอยู่ในสังคมแห่งนี้แต่ไม่ได้มีเท่าคนอื่น จึงต้องพยายามทำทุกทางเพื่อมีจะได้เป็นที่ยอมรับในกลุ่มเพื่อน ไม่ให้เพื่อนรังเกียจที่มีฐานะต่ำต้อยกว่าพวกเขา จนนำมาสู่ความโลภอยากได้อะไรที่มันเกินตัวแม้ต้องแลกมาด้วยความหลอกลวง

ตอนที่ 5 “ความรักในโลกโซเชียล (Social Love)” เรื่องราวความสัมพันธ์ของนักเรียนที่คลั่งไคล้กับยอดไลค์ในโลกโซเชียลที่คนในโรงเรียนจับมาเป็นคู่จิ้นและหวังให้เป็นแฟนกัน แต่ฮั่นนักเรียนชายมีแฟนอยู่แล้วคือยุ้ย และด้วยความที่ฮั่นหวังในชื่อเสียงเพราะมีคนให้ความสนใจจำนวนมากจึงมาคบซ้อนกับแนนโน๊ะ จนเรื่องราวเลยเถิดทำให้แฟนตัวจริงไม่พอใจแนนโน๊ะจนนำมาสู่การทำร้ายร่างกายเกิดขึ้น

ตอนที่ 6-7 “Wonderwall” เรื่องราวการเข้าไปสมัครเป็นผู้จัดการทีมของทีมฟุตบอลโรงเรียน มาทำงานร่วมกับผู้จัดการทีมที่ทำงานอยู่ก่อนและการเข้ามาของ แนนโนะ ซึ่งทำหน้าที่นี้ได้เป็นอย่างดี เอาใจใส่ทุกคนเท่าเทียมกันบวกกับหน้าตาและบุคลิกที่สดใสสุดแสนมีเสน่ห์ของ แนนโน๊ะ จึงทำให้ทุกคนในทีมหันไปสนใจแนนโน๊ะ กันหมด ทำให้แบมผู้จัดการทีมอีกคนรู้สึกหมั่นไส้และเกลียด จนถึงขั้นไประบายอารมณ์โดยการเขียนด่า ในห้องน้ำ และทำให้เกิดเรื่องราวตามมา

ตอนที่ 8 “Lost & Found” เรื่องราวการได้ย้ายเข้ามาเป็นเด็กใหม่จึงได้พบเพื่อนคนหนึ่งที่ชื่อทีเค ซึ่งถูกไล่ออกจากโรงเรียนเก่าเพราะขโมยของเพียงหวังให้คนรอบตัวให้ความสนใจเขา ชื่อเสียงทางด้านการเป็นหัวขโมยของทีเคแพร่กระจายไปทั่วจนเขาไม่มีเพื่อนเลยสักคน ทีเคนั้นเป็นลูกชายของนักธุรกิจใหญ่ระดับมหาเศรษฐีที่ต้องเดินทางไปต่างประเทศอยู่ตลอดเวลาและไม่เคยมีเวลาให้กับทีเคเลย แม้กระทั่งตอนที่ทีเคมีปัญหาคนที่เข้ามาช่วยแก้ไขกลับเป็นลูกน้องของพ่อแทน

ตอนที่ 9 “กับดัก (Trap)” เป็นเรื่องราวมีนักโทษคดีฆาตกรรมแหกคุกหนีเข้ามาในโรงเรียนและปลอมตัวเป็นนักเรียนเพื่อไล่ฆ่าทุกคนในโรงเรียนทั้งหมด นักเรียนและคุณครูกลุ่มหนึ่งต้องแอบซ่อนตัวอยู่ในห้องเรียนที่ไม่มีทางหนีออกไปได้ ทุกคนต้องอยู่ภายในห้องด้วยความหวาดวิตกกังวล และกดดันจากสถานการณ์ที่บีบคั้น รวมถึงความเกลียดชังที่แต่ละคนก็มีให้แก่กันเป็นทุนเดิมอยู่แล้ว สิ่งเดียวที่อยู่ภายในใจของทุกคน คือ การเอาตัวรอด โดยที่ไม่สนใจว่าคนอื่นที่เหลือจะเป็นอย่างไร

ตอนที่ 10 “ขอบคุณค่ะ คุณครู (Thank you, Teacher)” เรื่องราวของ ครูอั้ม คุณครูในโรงเรียนแห่งหนึ่ง ที่มีชีวิตความสัมพันธ์ทางสังคมในโรงเรียนและชีวิตครอบครัวที่ไม่สู้ดีนัก เธอเป็นคุณครูที่เจ้าระเบียบและไม่มีอารมณ์ที่ผ่อนคลายในการสอน จนทำให้ไม่เป็นที่รักของเด็กๆ มากนัก เมื่อเทียบกับครูพิมพ์หรือครูคนอื่นๆในโรงเรียนที่มีการพูดคุยแลกเปลี่ยนความคิดในห้องเรียน ทำให้เด็กๆรู้สึกสนุกสนานและไม่เครียด ครูเหล่านั้นจะได้รับความนิยมจากนักเรียนจนหันไปเรียนพิเศษกันมาก จนทำให้เด็กนักเรียนไม่ค่อยสนใจกับการเรียนในโรงเรียน หวังแค่ว่าไปเรียนที่เรียนพิเศษก็ได้ความรู้เหมือนกัน

ตอนที่ 11 “The Rank” เป็นเรื่องราวในโรงเรียนหญิงล้วนที่ให้ความสำคัญกับความสวยของนักเรียน จนมีการจัดอันดับเป็นแบบเรียลไทม์ ซึ่งนักเรียนคนไหนที่มีความงามติดอันดับท็อป ก็จะได้รับการดูแลดีเป็นพิเศษจากอาคารเลิศฟ้า และในแต่ละปีก็จะมีการมอบรางวัลดาวจรัสแสงให้กับนักเรียนที่เป็นอันดับ 1 รางวัลซึ่งนักเรียนทุกคนต่างใฝ่ฝันที่จะคว้ามาให้ได้ จนกระทั่งสามารถทำได้ทุกวิถีทางที่จะให้ได้มันมา

ตอนที่ 12-13 “เลี้ยงรุ่น (BFF)” เป็นเรื่องราวในงานเลี้ยงรุ่น “12 ปีคืนสู่เหย้า 6/1 ศักดิ์นุสรณ์ 114” งานรวมตัวกลุ่มเพื่อนห้องม.6/1 ที่ไม่ได้เจอกันมานาน โดยมีเพื่อนๆในห้องมาร่วมงานด้วย ซึ่งต่างคนต่างก็เติบโตเป็นผู้ใหญ่ที่มีหน้าที่การงานและมีครอบครัวที่ดีพร้อมและสิ่งที่น่าสนใจสำคัญของงาน คือการเปิดกล่องไทม์แคปซูลที่ทุกคนในห้องได้ใส่ของที่มีคุณค่าทางใจ แทนความรู้สึกของตัวเองในช่วงเวลานั้นไว้ พร้อมกับคำสัญญา “จะรักกันไปจนวันตาย” กับมิตรภาพเพื่อนรักครั้งนี้ การเปิดกล่องมาจนถึงสิ่งของชิ้นสุดท้ายจากเพื่อนที่ถูกลืมไปแล้ว เพื่อนที่โดนกลั่นแกล้ง ถูกมองว่าเป็นตัวตลกกลับมาสะท้อนเรื่องราวในอดีตกลับมาอีกครั้ง

ละครซีรี่ย์เรื่อง เด็กใหม่ ออกอากาศครั้งแรกในปี 2561 มีประเด็นที่นำเสนออย่างหลากหลายที่เกิดขึ้นในโรงเรียน ได้จัดแบ่งกลุ่มออกเป็น ดังนี้

**3.2 วิเคราะห์ภาพสะท้อนชีวิตวัยรุ่นในโรงเรียนและบริบทของสังคมไทย**

ภาพสะท้อนชีวิตวัยรุ่นในโรงเรียน มีหลากหลายด้าน หลากหลายแง่มุมในการเลือกมานำเสนอออกมา ผ่านละครซีรี่ย์เรื่องเด็กใหม่ แบ่งออกเป็นแต่ละด้าน ดังนี้

**3.2.1 ภาพสะท้อนปัญหาระบบการศึกษา**

ความล้มเหลวของระบบการศึกษาไทยคือ การยึดติดกับเกรดและผลการเรียนมากจนเกินไป ครอบครัว สังคมสภาพแวดล้อมรอบข้างก็ถือเป็นตัวแปรสำคัญที่เป็นแรงกดดันให้กับตัวผู้เรียน จนทำให้เกิดเป็นความเครียด วิตกกังวล เกิดความกดดันและไม่มีความสุขในการเรียน ซึ่งเกิดจากความคาดหวังของทั้งพ่อแม่และอาจารย์ที่มีมีมากขึ้น เพื่อที่อยากให้โรงเรียนมีชื่อเสียงจากผลการเรียนของเด็กและกลายเป็นโรงเรียนชั้นนำที่มีคุณภาพที่มีการจัดการสอบวัดระดับของนักเรียนแต่ละโรงเรียนของระบบการศึกษา และความอยากให้มีความภาคภูมิใจของผู้ปกครองที่สามารถนำไปโอ้อวดกลุ่มเพื่อนในสังคมของตัวเองได้ การแข่งขันระหว่างผู้ปกครองที่นำไปสู่การกดดันการเรียนของบุตรหลาน รวมไปถึงความคาดหวังของครอบครัวที่ทำให้เด็กนักเรียนต้องการเกรดที่ดีเพื่อมีทำให้ครอบครัวผิดหวัง ทั้งนี้จะเห็นได้ว่าในอดีต ระบบการศึกษายังไม่มีการแข่งขันเทียบเท่าทุกวันนี้ เพราะอาจจะเนื่องด้วยที่ทุกคนไม่สามารถเข้าถึงระบบการศึกษาได้มากเหมือนในปัจจุบัน การเรียนก็ยังไม่อยู่ในภาคบังคับ ไม่มีข้อกำหนดกฎเกณฑ์ ความคาดหวังก็ไม่ได้สูง ไม่มีแรงกดดันจึงเป็นการเรียนที่ตั้งใจเรียนเพื่อเอาความรู้นำไปประกอบอาชีพจริงๆ แต่เมื่อระบบการศึกษามีความเปลี่ยนแปลง การเปิดกว้างของการศึกษา ทำให้ผู้คนหันมาศึกษาเล่าเรียนเพื่อยกระดับตัวเองให้ไปอยู่ในสังคมที่ดีขึ้น จึงเกิดการแข่งขันก็มีความเข้มข้นมากขึ้นและปัจจุบันเมื่อเปิดเสรีทางการศึกษา จะทำให้เกิดการแข่งขันในการจัดการศึกษาจากสถาบันการศึกษาทั้งภาครัฐและเอกชน เพราะผู้ปกครองต่างเริ่มมีกำลังทรัพย์ที่จะส่งบุตรหลานของตัวเองให้ไปศึกษาในโรงเรียนที่มีความพร้อมที่เต็มที่ เพื่อจะให้บุตรหลานมีความรู้ที่แน่นหนาที่จะไปแข่งขันกับเพื่อนๆระดับเดียวกันและเข้าศึกษาต่อโรงเรียนที่ถือเป็นโรงเรียนที่ดีที่สุดได้

**การโดนเปรียบเทียบการเรียน**

หากกล่าวถึงเรื่องการโดนเปรียบเทียบ แทบทุกคนเคยพบเจอกับเหตุการณ์เช่นนี้กันทั้งนั้น โดยการเปรียบเทียบเป็นการกระทำที่เคยชินที่ทำไปโดยไม่รู้ตัว ซึ่งมีหลากหลายเหตุผลในการกระทำไม่ว่าจะเป็นประสบการณ์ตรงของตัวเองในอดีตที่มักกระทำต่อๆกันมา และอ้างอิงก็มาจากความหวังดีทั้งสิ้น หรืออยากจะเอาไปโอ้อวดเพื่อนว่าลูกตัวเองนั้นเก่งกว่าใคร หรืออาจจะทำให้โรงเรียนได้หน้าได้ตามีชื่อเสียงเป็นที่รู้จักมากขึ้น เรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ในตอนที่ 3 (Episode 3) “อัจฉริยะ (Trophy)” กำกับโดย อภิวัฒน์ ศุภธีรพงศ์ และในตอนนี้มีเรื่องย่อว่ามีข่าว “วัยรุ่น เรียนเครียดจนฆ่าตัวตาย” และ ข่าว “ก๊อบผลงานจนได้ดี” ณ โรงเรียนเลิศวิถี โรงเรียนที่มุ่งเน้นและให้ความสำคัญกับนักเรียนที่เป็นเลิศในทุกๆ ด้าน เพื่อส่งเสริมให้โรงเรียนยิ่งมีชื่อเสียงโด่งดัง สำหรับนักเรียนที่มีความสามารถจะได้รับการดูแลเป็นอย่างดี ส่วนเด็กที่ยังไม่มีผลงานก็จะถูกกดดันให้พยายามค้นหาตัวตนและสร้างผลงานความเป็นเลิศออกมาให้ได้

ในตอนที่3นี้มีตัวละครสำคัญอยู่ 2 ตัวคือ ปุ้ยและมิว ซึ่งมีนักแสดงคือ ปุ้ย (รับบทโดย เบลล์ สรณ์สิริ ชวลิตวรกุล) และ มิว (รับบทโดย เมโกะ ชนนิกานต์ เนตรจุ้ย) สองสาวเพื่อนสนิทที่อยู่ในกลุ่มเด็กที่ไม่มีอะไรโดดเด่น จนมักจะถูกคำเหยียดหยามจาก ครูเพลิน อยู่บ่อยๆ จนกระทั่งวันหนึ่ง ปุ้ย ก็ได้รับการประกาศว่าเป็นอัจฉริยะคนใหม่ของโรงเรียน ที่เพิ่งได้รับรางวัลที่หนึ่งจากสมาคมวรรณกรรมไทย ส่งผลให้มิวอิจฉาปุ้ยอย่างมาก เมื่อเห็นเช่นนั้น แนนโนะ จึงได้เข้ามาเสนอคำแนะนำให้กับ มิว ถึงวิธีที่จะทำให้ตัวเองได้ก้าวเข้าสู่การเป็นอัจฉริยะของโรงเรียนแห่งนี้ พร้อมกับแฉว่านี่คือวิธีที่ทำให้ ปุ้ย ได้รับรางวัล ซึ่งหนึ่งในฉากสำคัญ เป็นฉากที่ครูมาพูดให้นักเรียนรีบหาจุดเด่นของตัวเองให้เจอ ดังบทสนทนาต่อไปนี้

ครูเพลิน : พวกเธอต้องหาความสามารถของตัวเองให้เจอ ไม่ใช่มัวแต่ปลอยใจอยู่อย่างนี้ เธอถึงไม่มีอะไรโดดเด่นสักอย่าง อีกหน่อยคงจะเป็นตัวถ่วงให้สังคม ดูอย่างแนนโน๊ะสิเข้ามาแค่สองอาทิตย์ก็สามารถค้นพบความสามารถของตัวเองได้แล้ว แนนโน๊ะต้องช่วยเคี่ยวเข็ญเพื่อนให้หาความสามารถของตัวเองให้เจอ จะได้ไม่ต้องมาเป็นเห็บเหาให้โรงเรียนมาดึงโรงเรียนให้ต่ำลง

ปุ้ย : (เกิดการคิดมาก อยากจะเป็นอัจฉริยะเหมือนคนอื่นด้วย จึงมีความคิดที่จะไปก๊อปปี้งานคนอื่นจากอินเตอร์เน็ต จนแนนโน๊ะรู้เรื่องนี้จึงนำไปบอกมิว เพื่อนสนิทของปุ้ย)

แนนโน๊ะ : ถ้าอยากเป็นอัจฉริยะด้านไหนเนี่ย มิวก็แค่เข้าไปในกูเกิ้ลแล้วคอนโทรลซีมาแค่นั้นเอง

มิว : นี่ เดี๋ยวนะเธอหมายความว่าที่ปุ้ยเขียนนิยายได้ดีก็เพราะก๊อปปี้มาจากกูเกิ้ลเหรอ

แนนโน๊ะ : ใช้คำว่าก๊อปปี้มันแรงไปเปล่า ปุ้ยเขาแค่ได้แรงบันดาลใจแล้วเอามาปรับนิดหน่อยเอง

(เด็กใหม่, 2561, ตอนที่ 3)

การวิเคราะห์ในตอนที่3 มีการนำเสนอเรื่องราวการโดนคัดลอกผลงานจนได้รับความชื่นชมจากครูอาจารย์และโรงเรียน ซึ่งการคัดลอกผลงานในความหมายที่หากกล่าวถึงแล้วเข้าใจโดยง่ายคือ ความพยายามชักจูงผู้อ่าน ด้วยการนำเสนอเอางานคำพูดหรือคำของคนอื่นมาเป็นของตัวเอง ซึ่งตามพจนานุกรมแล้ว ได้ให้ความหมายของคําว่า “Plagiarism” หรือการคัดลอกผลงานไว้หลายแบบดังนี้

1. การกระทำหรือการปฏิบัติที่ถือว่าเป็นการคัดลอกคือ การนําผลงานของคนอื่นมาเป็นของตนเองโดยวิธีการที่ไม่ถูกต้อง การขโมย และการตีพิมพ์ข้อความของคนอื่น หรือการแสดงความคิด แนวคิด วรรณกรรม งานศิลป์ ดนตรี ของผู้อื่นเสมือนว่าเป็นงานของตนเอง

2. การนําเสนอความคิด แนวคิด ต้นแบบ ข้อความ ส่วนของข้อความหรืองานที่ได้มีการขโมยมาคือ นําเอามาอย่างไม่ซื่อสัตย์ โดยเฉพาะในลักษณะเบี่ยงเบนความเชื่อถือ[[8]](#footnote-8)

การคัดลอกผลงานก็เปรียบเสมือนการโจรกรรมทางวรรณกรรมถือได้ว่าเป็นประเด็นปัญหาที่สำคัญอย่างหนึ่งในวงวิชาการ ในช่วงเวลาที่ผ่านมา ปรากฏว่ามีกรณีการโจรกรรมทางวรรณกรรมเกิดขึ้นในชุมชนวิชาการไทยอย่างต่อเนื่องหลายกรณี เช่น กรณีการเลิกจ้าง อาจารย์มหาวิทยาลัยเนื่องจากพบว่าได้ใช้ข้อมูลวิทยานิพนธ์หรือการค้นคว้าอิสระของนิสิตหรือนักศึกษาที่อยู่ภายใต้การควบคุม ในขณะเดียวกันยังมีหลายกรณีที่มีการตรวจพบในผลงานที่นำเสนอขอตำแหน่งทางวิชาการ ทุกระดับเข้าข่ายการโจรกรรมทางวรรณกรรม ในปี พ.ศ.2555 มหาวิทยาลัยที่มีชื่อเสียงแห่งหนึ่งของประเทศไทย ได้เพิกถอนปริญญาบัตรระดับปริญญาเอกของผู้ที่สำเร็จการศึกษาไปแล้วเนื่องจากมีการร้องเรียน และพบว่าได้มีการนำผลงานของตนและผู้อื่นมาใช้ทำดุษฎีนิพนธ์โดยมิชอบอันถือได้ว่าเข้าข่ายเป็นการโจรกรรมทางวรรณกรรม ซึ่งในปัจจุบันนี้มหาวิทยาลัย วารสารทางวิชาการ และวารสารการวิจัยหลายแห่งได้ให้ความสนใจในประเด็นปัญหานี้มากขึ้น[[9]](#footnote-9)

เหตุผลที่ผู้คนชอบลอกผลงาน หรือว่าโกงผลงาน มีหลากหลายสาเหตุ โดยเหตุผลที่พบจะเป็นส่วนใหญ่ในหมู่นักเรียนนักศึกษา เพราะความต้องการที่อยากจะได้เกรดที่ดี กลัวจะตก ไม่ทำงานส่งให้ทันตามกำหนดเพราะมัวแต่จะผัดวันประกันพรุ่ง หรือมีการบริหารจัดการเวลาที่ไม่ดี ไม่สนใจในงานที่ได้รับมอบหมาย ไม่มีความกระตือรือร้น และอีกสาเหตุที่สำคัญคือการต้องการเป็นที่ยอมรับในห้องเรียน ในโรงเรียนให้ได้รับความสนใจจากเพื่อน ครูอาจารย์ ซึ่งความคิดเหล่านี้ก็มาจากการโดนเปรียบเทียบการเรียนจากทั้งพ่อแม่ ผู้ปกครอง ญาติพี่น้อง รวมไปถึงที่โรงเรียนก็มักจะชื่นชมคนที่ได้รับรางวัลหรือสร้างชื่อเสียงให้กับโรงเรียน เพราะทำให้บุคคลภายนอกรู้จักโรงเรียนแห่งนั้นมากขึ้น เป็นหน้าเป็นตาให้กับโรงเรียนและคนที่สร้างชื่อเสียงให้กับโรงเรียนจะเป็นที่สนใจและได้รับสิทธิพิเศษตามมาด้วย

**ความเหลื่อมล้ำและค่านิยมการเรียนพิเศษ**

ความเหลื่อมล้ำในระบบการศึกษามีมาอย่างยาวนานซึ่งมีหลากหลายเหตุผลในความไม่เท่าเทียมทางการศึกษา ไม่ว่าจะเป็นปัญหาจากทางบ้านที่ไม่พร้อมในการสนับสนุน ปัญหาสภาพแวดล้อมในการศึกษา ปัญหาคุณภาพของการศึกษา ทั้งหมดล้วนแต่เป็นปัจจัยที่ทำให้การศึกษาของเด็กไทยไม่เท่าเทียมกัน เมื่อหากเทียบกับเด็กในเมืองกับเด็กชนบท จะเห็นได้ชัดเจนเลยว่าจะได้รับการศึกษาที่ต่างกัน โอกาสในการเข้าถึงก็ต่างกัน การที่จะปฏิรูประบบการศึกษาคงไม่ใช่เรื่องง่ายที่จะทำได้ในทันที ต้องอาศัยองค์ประกอบหลายๆอย่างในการจะช่วยกันทำให้ระบบการศึกษานั้นเท่าเทียมไม่ว่าจะอยู่ที่ไหนก็ตาม ก็สามารถได้รับการศึกษาที่เหมือนกัน ซึ่งจะทำให้ไม่เกิดปัญหาความเหลื่อมล้ำในการเรียนพิเศษ โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ในตอนที่ 10 (Episode 10) “ขอบคุณค่ะ คุณครู (Thank you, Teacher)” กำกับโดย วรายุ รักสกุลและในตอนนี้มีเรื่องย่อว่า “ครูโหด ทำโทษเด็กแรงเกินเหตุ” เรื่องราวของ ครูอั้ม (รับบทโดย คลาวเดีย จักรพันธุ์) คุณครูในโรงเรียนแห่งหนึ่ง ที่มีชีวิตความสัมพันธ์ทางสังคมในโรงเรียนและชีวิตครอบครัวที่ไม่สู้ดีนัก เธอเป็นคุณครูที่เจ้าระเบียบและไม่มีอารมณ์ที่ผ่อนคลายในการสอน จนทำให้ไม่เป็นที่รักของเด็กๆ มากนัก แม้กระนั้น ครูอั้ม ก็ยังพยายามที่จะเสนอแผนการเรียนการสอน เพื่อที่จะแก้ไขระบบการศึกษาของโรงเรียนนี้ ให้ไปในทิศทางที่เธอคิดว่าดีและจะพาให้โรงเรียนและนักเรียนพัฒนาไปในแนวทางที่ดีขึ้น แต่แผนดังกล่าวก็ไม่เป็นที่ยอมรับของผู้อำนวยการและความบอบช้ำจากการโดนสามีนอกใจทำให้สภาพจิตใจของเธอยิ่งดิ่งลงเหวลงเรื่อยๆ จนกระทั่งวันหนึ่ง ความกดดันทั้งจากการทำงานและชีวิตส่วนตัวของเธอ ได้นำพาเธอมาถึงจุดแตกหักจนได้และด้วยความที่ครูอั้มเป็นคนที่ยึดมั่นในความคิดของตัวเองและมีวิธีคิดแบบสุดโต่ง เมื่อเทียบกับครูพิมพ์หรือครูคนอื่นๆในโรงเรียนที่มีการพุดคุยแลกเปลี่ยนความคิดในห้องเรียน ทำให้เด็กๆรู้สึกสนุกสานและไม่เครียด ครูเหล่านั้นจะได้รับความนิยมจากนักเรียนจนหันไปเรียนพิเศษกันมาก จนทำให้เด็กนักเรียนไม่ค่อยสนใจกับการเรียนในโรงเรียน หวังแค่ว่าไปเรียนที่เรียนพิเศษเอาก็ได้ความรู้เหมือนกัน ซึ่งหนึ่งในฉากสำคัญ เป็นฉากรูปแบบการสอนของครูแต่ละคน ดังนี้

ครูพิมพ์ : สอนเนื้อหาในห้องเรียนน้อย พูดคุยนอกเรื่องมากกว่า คราวหน้ามาต่อแล้วกันนะ วันนี้ใครเรียนพิเศษกับครูตอนเย็น ห้ามสายห้ามขาดนะออกสอบแน่นอน ใครอยากได้เกรดดีห้ามขาด

ครูอั้ม : จริงจังกับการสอน พอถึงเวลาสอนก็เต็มที่ตั้งแต่ต้นคาบจนจบ ทำให้เด็กๆไม่สนใจในการเรียน จนมาถึงเวลาการประเมินการสอนของครู

ผู้อำนวยการ : นี่คือผลประเมิน

ครูอั้ม : แต่นี่คือเรื่องไร้สาระนะคะผอ.

ผู้อำนวยการ : เพราะคุณเป็นคนหัวแข็งแบบนี้ไง มันไม่ใช่เรื่องไร้สาระอะไรเลย เมื่อเราประเมินผลเด็กได้ เด็กก็มีสิทธิในการประเมินเราได้เช่นกัน

ครูอั้ม : แต่ดิฉันคิดว่าเรากำลังเดินมาผิดทางนะคะ

ผู้อำนวยการ : ผมคิดว่าวิธีการสอนของครูมันจะหนักเกินไปสำหรับเด็ก

ครูอั้ม : ผอ.จะให้มาพูดเรื่องของตัวเองหน้าชั้นเรียน แล้วค่อยมาบอกข้อสอบทีหลังแลกกับค่าติวพิเศษกับความนิยม แบบครูบางคนหรือคะ ผอ.คิดว่าเราจะได้นักเรียนแบบไหนออกมาคะ

ผู้อำนวยการ : ผมเข้าใจแต่โลกมันเปลี่ยนไปมากแล้วนะ

(เด็กใหม่, 2561, ตอนที่ 10)

การวิเคราะห์ในตอนที่ 10 มีการนำเสนอเรื่องราวความต้องการที่อยากจะเปลี่ยนแปลงระบบการศึกษาให้นักเรียนได้เรียนอย่างเต็มที่ในห้องเรียน ไม่จำเป็นต้องไปเรียนพิเศษเพิ่ม เพราะการเรียนการสอนพิเศษจะถูกมองว่าเป็นตัวสร้างความเหลื่อมล้ำทางการศึกษาให้เพิ่มมากขึ้น แต่สถานการณ์การเรียนการสอนพิเศษในสังคมไทยกลับเติบโตมากขึ้นเรื่อยๆ ไม่เพียงแต่สถาบันกวดวิชาเท่านั้นที่เกิดขึ้นมาเพื่อตอบสนองความต้องการเรียนพิเศษของเด็กไทย แม้แต่ครูที่ประกอบวิชาชีพครูในสังกัดโรงเรียนเองก็มีการเปิดสอนพิเศษเพิ่มมากขึ้นด้วยเช่นกัน อย่างไรก็ตาม เนื่องจากครูถูกขัดเกลาโดยสั่งสมมาภายใต้ระบบจึงมีผลต่อการรับรู้ ความเข้าใจ การตีความ และการกระทำของพวกเขา รวมไปถึงการที่พวกเขารับรู้ว่าการเรียนการสอนพิเศษได้กลายเป็น ส่วนหนึ่งที่สำคัญของระบบการศึกษาไทยไปแล้ว

การศึกษาสะท้อนให้เห็นว่าการเรียนการสอนพิเศษเป็นส่วนหนึ่งของระบบการศึกษาไทย โดยแสดงให้เห็นถึงภาพรวมของการเรียนการสอนพิเศษในสังคมไทย และปัญหาของระบบการศึกษาไทยที่มีอิทธิพลทำให้ต้องมีการเรียนการสอนพิเศษขึ้นมาเพื่อ เติมเต็มและกลายเป็นส่วนหนึ่งของระบบการศึกษาไทย ทั้งในแง่ความสำคัญของการเรียน การสอนพิเศษ ปัญหาหรือข้อบกพร่องของระบบการศึกษาที่สนับสนุนให้มีการเรียนการสอนพิเศษ มีทั้งข้อดีและข้อเสีย ในส่วนของข้อดีของการเรียนการสอนพิเศษ เช่น ช่วยให้ผู้เรียนได้เทคนิคในการทำข้อสอบ และมั่นใจในการสอบมากขึ้น ช่วยเพิ่มโอกาสการสอบเข้าศึกษาต่อในสถาบันการศึกษาที่มีชื่อเสียง เปรียบเสมือนเป็นเครื่องยึดเหนี่ยวทางจิตใจอย่างหนึ่งที่เพิ่มความเชื่อมั่นให้กับผู้เรียนว่าจะสามารถสอบเข้าสถาบันตามที่ตนต้องการได้ ทั้งยังช่วยให้เข้าใจในวิชาที่เรียนมากขึ้น และปัจจัยสำคัญที่ส่งผลทำให้ต้องมีการเรียนการสอนพิเศษ ได้แก่ ปัญหาของระบบการศึกษาไทยที่ปรากฏความเหลื่อมล้ำและไม่เท่าเทียม เช่น มาตรฐานและคุณภาพทางการศึกษาที่แตกต่างกันระหว่างโรงเรียนในความดูแลของรัฐบาลและโรงเรียนที่จัดตั้งขึ้นโดยภาคเอกชน การจัดการเรียนการสอนในโรงเรียนไม่สอดคล้องกับระบบการรับเข้าศึกษาต่อในมหาวิทยาลัย เนื่องจากการเรียนการสอนในโรงเรียน มุ่งเน้นการสอนเนื้อหาและจัดกิจกรรมให้ครบตามหลักสูตร ขณะที่ระบบการรับเข้าศึกษาต่อมุ่งเน้นการสอบแข่งขัน โดยสอบวัดความรู้เพียงบางวิชาเท่านั้น รวมถึงค่านิยมของสังคมไทยที่ให้คุณค่ากับการศึกษาต่อในสถาบันที่มีชื่อเสียง นอกจากนี้ครูในโรงเรียนมักมีภาระงานมาก จนไม่มีเวลาพัฒนาการเรียนการสอน อีกทั้งยังมีปัญหาในการเรียนการสอนบางวิชา เช่น คณิตศาสตร์ วิทยาศาสตร์ ภาษาอังกฤษ เป็นต้น ซึ่งหลายคนมักมองว่าการเรียนการสอนพิเศษเป็นทั้งเงาและเป็นส่วนเติมเต็มในข้อบกพร่องของระบบการศึกษา และในส่วนของข้อเสียคือปัญหาและผลกระทบของการเรียนการสอนพิเศษ ผลกระทบต่อตัวนักเรียน เช่น ความเครียด การขาดสมาธิที่จะเรียนในห้องเรียน เป็นต้น[[10]](#footnote-10) ผลกระทบต่อครอบครัว ได้แก่ ค่าใช้จ่ายด้านการศึกษาของครอบครัวเพิ่มสูงขึ้น บั่นทอนความอบอุ่นในครอบครัว เนื่องจากนักเรียนใช้เวลาอยู่กับครอบครัวน้อยลง เป็นต้น ผลกระทบต่อระบบการศึกษาในโรงเรียน เช่น นักเรียนจะมีความสนใจและความกระตือรือร้นที่จะเรียนในห้องเรียนน้อยลง นักเรียนมีความรู้ในรายวิชาต่างๆ ไม่ ลึกซึ้ง เพราะให้ความสำคัญกับการคาดเดาข้อสอบและไปเรียนพิเศษเพื่อต้องการแนวข้อสอบ เป็นต้น ผลกระทบต่อระบบเศรษฐกิจและสังคม เช่น ผู้ที่มีฐานะทางเศรษฐกิจสังคมสูงย่อม มีโอกาสได้เรียนกวดวิชามากกว่า ซึ่งเป็นการเพิ่มโอกาสในการแข่งขันและการสอบเข้าศึกษาต่อในระดับมหาวิทยาลัยมากขึ้นตามไปด้วย

การเรียนพิเศษในมุมมองของหลายคนคิดว่ามันจะส่งผลให้คะแนนการทำข้อสอบเพิ่มขึ้นไป เป็นการเพิ่มโอกาสในการเลือกศึกษาต่อในระดับที่สูงขึ้นตามความหวังที่อยากจะเรียน เพราะคงปฏิเสธไม่ได้ว่าค่านิยมของคนไทยมักจะเลือกเรียนต่อในสถาบันที่มีชื่อเสียงเพื่อเป็นหน้าเป็นตาให้กับครอบครัว แต่ไม่ควรจะคาดหวังในตัวนักเรียนมากเกินไป เพราะความคาดหวังส่งผลให้เกิดเป็นภาวะความเครียดให้กับตัวนักเรียนเอง ทำให้การใช้ชีวิตในรั้วโรงเรียนตอนปลายจะดำเนินไปอย่างไม่มีความสุขและไม่มีเรื่องราวที่ดีให้น่าจดจำ ซึ่งในอดีตยุคของพ่อแม่ยังไม่มีการเรียนพิเศษเลยด้วยซ้ำมีเพียงการอ่านทบทวนบทเรียนจากที่ครูสอนในห้อง เมื่อกลับมาบ้านก็มีเวลาอยู่กับครอบครัวมากยิ่งขึ้น ทุกคนมีความเท่าเทียมในการศึกษาแค่ในห้องเรียน ส่วนใครจะได้มากหรือน้อยอยู่ที่การทบทวนบทเรียนของแต่ละบุคคล

**3.2.2** **ภาพสะท้อนความรุนแรงของวัยรุ่นในรั้วโรงเรียน**

ความความสัมพันธ์ที่ใช้ความรุนแรงในโรงเรียนมีหลากหลายรูปแบบที่เกิดขึ้นในโรงเรียน ไม่ว่าจะเป็นการใช้ความรุนแรงด้านร่างกาย การใช้ความรุนแรงทางเพศ โดยส่วนใหญ่จะเป็นการทะเลาะเบาะแว้งจนทำให้นักเรียนทำร้ายร่างกายผู้อื่นจนได้รับบาดเจ็บมากที่สุดในลักษณะนี้คือ การชกต่อย รองลงมาการเตะ ซึ่งมาจากสาเหตุที่นักเรียนอดทนไม่ได้ เกิดจากการถูกเพื่อนด่าให้เจ็บใจ ถูกด่าพ่อแม่ รองลงมาถูกกลั่นแกล้ง ใส่ร้ายและถูกดูถูกเหยียดหยาม แต่ภายในโรงเรียนยังคงมีความรุนแรงอีกแบบคือ ความรุนแรงทางเพศ ในลักษณะของการลวนลามหรือละเมิดสิทธิทางเพศ และการถูกบังคับ ในลักษณะการถูกจับต้อง ลูบคลำ ร่างกาย สาเหตุที่นักเรียนถูกละเมิดสิทธิทางเพศส่วนมากเกิดจากการอยู่ในที่ลับตา รองลงมาการไว้ใจคนใกล้ชิด และเมื่อเกิดเหตุการณ์เหล่านี้ขึ้นสังคมไทยจะเริ่มตั้งคำถามต่อผู้ถูกกระทำมากกว่าผู้กระทำก่อนเสมอ นั่นเป็นการแสดงออกถึงความไม่เท่าเทียมระหว่างเพศ ซึ่งผู้หญิงจะถูกจับตามองเป็นพิเศษมากกว่าผู้ชาย เหตุการณ์ความรุนแรงเหล่านี้มักจะเกิดอยู่บ่อยครั้ง ในการกระทำความรุนแรงไม่เพียงแต่เป็นการกระทำของชายและหญิงเท่านั้น เพราะในปัจจุบันยังคงมีการทำร้ายร่างกายทั้งชายกับชาย หญิงกับหญิง ซึ่งสาเหตุก็มาจากหลากหลายไม่ว่าจะครอบครัว เกม ละคร ภาพยนตร์ สื่อออนไลน์ แต่ในการกระทำที่ร้ายแรงที่สุดคงหนีไม่พ้นความรุนแรงโดยใช้อำนาจบีบบังคับจากครูที่พบเห็นอยู่ในข่าวบ่อยครั้งคือ ครูข่มขืนนักเรียน เป็นเหตุการณ์ที่นักเรียนโดนกระทำจากความไว้ใจที่ไม่ได้คาดคิดว่าจะเกิดเหตุการณ์แบบนั้นขึ้น และยังเป็นการกระทำความผิดที่เกิดขึ้นแบบซ้ำๆ ผู้กระทำควรได้รับการลงโทษที่สาสมกับการกระทำเพื่อจะได้เป็นตัวอย่างที่จะไม่ให้เกิดเหตุการณ์เช่นนี้ขึ้นอีก

**การล่วงละเมิดทางเพศ**

เมื่อโรงเรียนไม่ใช่สถานที่ที่ปลอดภัยสำหรับนักเรียน แล้วจะมีสถานที่ไหนปลอดภัยอีกบ้าง จากเดิมโรงเรียนเป็นสถานที่แห่งความสุข ความสนุกสนานของวัยเรียน แต่ปัจจุบันกลับกลายเป็นสถานที่ที่ไม่น่าไว้วางใจอีกต่อไป เมื่อเกิดเหตุการณ์การล่วงละเมิดทางเพศเกิดขึ้นในโรงเรียน ความหวาดระแวงก็ย่อมตามมาโดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ในตอนที่ 1 (Episode 1) “The Ugly Truth” กำกับโดย ไพรัช คุ้มวัน และในตอนนี้มีเรื่องย่อว่า “ครูข่มขืนนักเรียนจนท้อง” เป็นเรื่องราวที่แนนโน๊ะย้ายเข้ามาในโรงเรียนมัธยมปลายแห่งหนึ่งที่มีนโยบายป้องกันการท้องก่อนวัยอันควร จึงมีการประชุมหารือถึงกิจกรรมที่จะทำ โดยในที่ประชุม ซึ่งมีคุณครูผู้หญิงที่มีอายุน้อยเสนอให้มีการสร้างตู้ถุงยางอนามัยในโรงเรียน เพื่อเป็นการป้องกันและสอนให้มีเพศสัมพันธ์อย่างถูกวิธี เพราะวัยรุ่นเป็นวัยที่อยากรู้อยากลองถึงจะห้ามอย่างไรก็ไม่สามารถทำได้ ข้อเสนอนี้ทำให้อาจารย์อาวุโสไม่เห็นด้วย เพราะเหตุผลที่ว่าจะเป็นการชักชวนให้เด็กนักเรียนหมกมุ่นอยู่กับเรื่องเพศ และในที่ประชุมก็มีครูวิน (รับบทโดย แก็ป ธนเวทย์ สิริวัฒน์ธนกุล) ครูหนุ่มที่มีภาพลักษณ์ที่แสนดี ดูแลในเรื่องของการจัดทำสื่อการสอนรูปแบบใหม่ๆ เพื่อที่จะเข้าถึงเด็กนักเรียนและส่งเสริมประสิทธิภาพในการเรียนให้ดียิ่งขึ้น โดยครูวินได้นำเสนอให้มีการจัดทำได้คลิปวิดีโอการฝึกโยคะเพื่อการเจริญสมาธิ โดยมีวัตถุประสงค์เพื่อให้นักเรียนหันมาสนใจการออกกำลังกายแทนที่จะหมกมุ่นเรื่องเพศ ซึ่งครูวินได้เข้ามาขออาสาสมัครนักเรียนให้ไปช่วยเป็นแบบสำหรับถ่ายคลิปวิดีโอดังกล่าว โดยอาสาสมัครในครั้งนี้ก็คือ แนนโน๊ะและอิง (รับบทโดย ปาลิตา กิติโยดม) แล้วการถ่ายทำคลิปวิดีโอก็เริ่มต้นขึ้นและเหตุการณ์ที่ไม่ควรเกิดขึ้นก็เกิดขึ้นคือครูวินได้ข่มขืนนักเรียนหญิง พร้อมกับความสัมพันธ์ระหว่างครูและลูกศิษย์ที่เริ่มถลำลึกลงไปเรื่อยๆ จนเด็กนักเรียนหญิงคนนั้นต้องตั้งครรภ์ก่อนวัยอันควร ซึ่งมันคือความจริงที่เน่าเฟะของผู้ที่ได้ชื่อว่า พ่อพิมพ์และแม่พิมพ์ของชาติที่เกิดขึ้นในสังคมปัจจุบัน ซึ่งหนึ่งในฉากสำคัญ เป็นฉากครูผู้ชายข่มขืนนักเรียนหญิง จนตั้งครรภ์ก่อนวัยอันควร ดังนี้

ครูวิน : เธอรู้ใช่ไหมว่าควรทำอย่างไร

เด็กนักเรียนหญิง : (พยักหน้าตอบรับ) หลังจากนั้นนักเรียนหญิงจึงรู้ว่าตัวเองตั้งครรภ์จึงไปบอกครูวิน

(เด็กใหม่, 2561, ตอนที่ 1)

การวิเคราะห์ในตอนที่ 1 มีการนำเสนอเรื่องราวของนักเรียนหญิงถูกคุณครูผู้ชายข่มขืน ถือเป็นการล่วงละเมิดทางเพศเด็กนักเรียน เป็นเหตุการณ์ที่เกิดขึ้นค่อนข้างมาก แต่ความเป็นจริงไม่ปรากฏให้เห็นมากนักและไม่ใช่แค่ที่ประเทศไทยเท่านั้นในต่างประเทศก็มีเหตุการณ์เช่นนี้เกิดขึ้นด้วย

การล่วงละเมิดทางเพศ หมายถึง พฤติกรรมของบุคคลที่ละเมิดสิทธิของบุคคลอื่นในเรื่องเพศลักษณะต่างๆ เช่นด้วยคำพูด ด้วยสายตา การใช้ท่าทีที่ส่อเจตนาล่วงเกินทางเพศ การกระทำอนาจาร ตลอดจนการบังคับให้มีเพศสัมพันธ์ การข่มขืน และการกระทำที่ทำให้ผู้อื่นได้รับความอับอาย โดยที่ผู้ถูกกระทำไม่ยินยอมพร้อมใจอันส่งผลกระทบต่อร่างกาย จิตใจ อารมณ์ สังคม รวมถึงสวัสดิภาพและการดำรงชีวิตอย่างปกติสุขทั้งในระยะสั้นและระยะยาวของผู้ถูกกระทำ ถือเป็นเรื่องที่ผิดกฎหมายศีลธรรมและความสงบสุขของสังคมเป็นอย่างมาก ซึ่งพฤติกรรมการล่วงละเมิดทางเพศเป็นรูปแบบการกระทำอนาจารต่อบุคคลอื่นทั้งชายและหญิง โดยการเรียกร้องความพึงพอใจทั้งทางกายและวาจาหรือเข้าแทรกแซงสภาพแวดล้อมอันดีในการดำเนินชีวิตของบุคคลอื่นอย่างไร้เหตุผลมีทั้งการกระทำที่รุนแรงและไม่รุนแรง แบ่งเป็น 3 ลักษณะ คือ

1.ล่วงละเมิดทางเพศด้วยวาจา หมายถึง การกระทำอนาจารต่อบุคคลอื่นด้วยคำพูด เพื่อตอบสนองความพึงพอใจของตนเองในเรื่องเพศ ซึ่งถือว่าเป็นการกระทำที่ไม่รุนแรง เช่น การวิพากษ์วิจารณ์เกี่ยวกับรูปร่างหน้าตาของผู้อื่นที่ส่อไปในทางลามกอนาจาร การใช้คำพูดจาหยาบคายในเรื่องเพศ การใช้คำพูดเพื่อกระตุ้นอารมณ์ทางเพศ

2.ล่วงละเมิดทางเพศด้วยการกระทำที่ไม่ถูกเนื้อต้องตัวคือ การกระทำอนาจารต่อบุคคลอื่นด้วยการกรทำต่างๆ อาจจะด้วยสายตา ตลอดจนการสื่อต่างๆเพื่อตอบสนองในความพึงพอใจของตนเองในเรื่องเพศ เช่น การจ้องมองของสงวนอย่าง หน้าอก อวัยวะเพศของผู้อื่น การแอบดูหรือถ้ำมอง การแอบติดกล้องวงจรปิด การแอบถ่ายภาพนิ่ง คลิปวิดีโอ การเผยแพร่สื่อลามก

3.ล่วงละเมิดทางเพศที่เป็นการกระทำอย่างชัดแจ้ง หมายถึง การกระทำอนาจารด้วยการกระทำอย่างชัดเจน โดยการถูกเนื้อต้องตัวร่างกายของบุคคลอื่นที่ไม่ยินยอมพร้อมใจ เพื่อตอบสนองความพึงพอใจของตนเองในเรื่องเพศ ซึ่งถือเป็นการกระทำที่รุนแรง เช่น การถูกเนื้อต้องตัวที่ไม่พึงประสงค์จับต้องเสื้อผ้า การกระทำอนาจารอย่างการกอดจูบ การขอมีเพศสัมพันธ์ การข่มขืน[[11]](#footnote-11)

การล่วงละเมิดทางเพศในโรงเรียนสะท้อนให้เห็นว่ามันเป็นปัญหาที่เกี่ยวกับความสัมพันธ์เชิงอำนาจ การที่ครูใช้อำนาจความเป็นครู ซึ่งเป็นผู้ใหญ่กับศิษย์ผู้น้อยโดยให้ความยินยอมหรือปกปิดเรื่องราว อาศัยความไว้วางใจและความไร้เดียงสาของเด็ก เพื่อหาโอกาสในการเข้าถึง จนทำให้ผู้ถูกล่วงละเมิดอับอาย กลัวไม่กล้าบอกผู้ปกครองและกลัวไม่ได้รับความยุติธรรม จนนำไปสู่การซุบซิบนินทา ซึ่งเป็นการซ้ำเติมเด็กที่ตกเป็นเหยื่อ ส่งผลให้เมื่อเกิดเหตุเด็กจะเก็บไว้คนเดียว ขณะเดียวกันเมื่อเกิดเหตุการณ์เหล่านี้ขึ้นทางคุรุสภาจึงมีการตั้งคณะกรรมการสอบสวน แต่กลับไม่มีผลสอบสวนที่ชัดเจน ซึ่งถ้าหากยังไม่ได้รับการแก้ไขหรือไม่มีการเปลี่ยนแปลง เรื่องเหล่านี้จะเป็นเรื่องที่สังคมยอมรับกันได้และเห็นว่าเป็นเพียงการหยอกล้อเรื่องเพศในโรงเรียน แต่กระแสก็ยังคงวนเวียนอยู่ในโรงเรียนหากไม่ได้รับการแก้ไขอย่างจริงจัง ปัญหาการล่วงละเมิดทางเพศเป็นปัญหาที่เกิดขึ้นมานานในสังคมไทย ทั้งที่ปรากฏและไม่ปรากฏในสื่อ โรงเรียนกลายเป็นสังคมจำลองที่สะท้อนปัญหาสังคมโดยรวม เช่น ความสัมพันธ์เชิงอำนาจระหว่างผู้ใหญ่กับเด็ก ผู้ใหญ่กับผู้น้อยในโรงเรียน ความสัมพันธ์ชายและหญิงในโรงเรียน หลายเหตุการณ์เกิดขึ้นในโรงเรียน ซึ่งถือเป็นสถานที่ที่ควรปลอดภัย แต่ปัจจุบันกลับสะท้อนให้เห็นถึงกลไกและมาตรการของสถานศึกษาที่อ่อนแอ ขาดความจริงจัง ทั้งยังพบว่าผู้บริหารสถานศึกษา ครู บุคลากรบางท่าน ยังช่วยกันปกปิดให้ความช่วยเหลือครูผู้กระทำความผิดอีกด้วย จากในอดีตโรงเรียนเปรียบเสมือนบ้านหลังที่สอง รองจากบ้านตัวเองที่เด็กนักเรียนและพ่อแม่ผู้ปกครองไว้วางใจว่าเป็นสถานที่ปลอดภัยหากมาอยู่ที่นี่ แต่ด้วยเหตุการณ์ต่างๆที่เกิดขึ้นที่โรงเรียนในปัจจุบันทำให้พ่อแม่เริ่มมองว่า โรงเรียนกลายเป็นสถานที่ที่ไม่ปลอดภัยสำหรับบุตรหลานแล้ว คุณครูอาจารย์ที่เคยเปรียบเสมือนที่พึ่งพาของนักเรียน เป็นคนคอยดูแลเด็กนักเรียนกลับกลายเป็นผู้กระทำเด็กเสียเอง

**การข่มเหงรังแกระหว่างรุ่นพี่กับรุ่นน้อง**

การข่มเหงรังแกระหว่างรุ่นพี่กับรุ่นน้อง สังคมไทยนับวันยิ่งเกิดปัญหาเพิ่มมากขึ้น ซึ่งดูได้จากหน้าหนังสือพิมพ์รายวัน หรือนิตยสารต่างๆที่มีเรื่องราวเกี่ยวกับปัญหาในปัจจุบันหรือเหตุการณ์ต่างๆ ที่ทั้งสะเทือนขวัญและไร้ซึ่งความรู้สึกผิดชอบชั่วดี รวมทั้งข่าวเรื่องการละเมิดสิทธิมนุษยชนนั้นก็มีเกิดขึ้นมากมาย บ้างก็อุกอาจสะเทือนต่อจิตใจและกระทบต่อศีลธรรมอันดี ทั้งยังเป็นการละเมิดสิทธิของผู้อื่น โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ในตอนที่ 2 (Episode 2) “Apologies (ขอโทษ ขอโทษ)” กำกับโดย สิทธิศิริ มงคลศิริและในตอนนี้มีเรื่องย่อว่า “บังคับเพื่อนให้ขอโทษ“ ณ โรงเรียนมัธยมปลายแห่งหนึ่ง ในวันที่แนนโน๊ะ ได้ย้ายเข้ามาเป็นเด็กใหม่ของโรงเรียนแห่งนี้ในช่วงกลางเทอม ทำเอา 3 หนุ่มนักบาสเกตบอลสุดฮอตประจำโรงเรียนที่นำโดย หก (รับบทโดย อัพ ภูมิพัฒน์), หนึ่ง (รับบทโดย บีโป้ ณัชพัณณ์) และ ชิต (รับบทโดย รถโฟล์ค รัชชานนท์) ต่างก็หลงเสน่ห์ของ แนนโน๊ะ และพยายามหาวิธีที่จะได้ใกล้ชิดกับ แนนโน๊ะ ให้มากขึ้น โดยเข้าทาง แต้ว (รับบทโดย โอนีล ฐิตินันท์) และ ไอติม (รับบทโดย ป่าน ปารีย์) เพื่อนร่วมห้องของ แนนโน๊ะ วันหนึ่งทั้ง 3 หนุ่มจึงได้วางแผนที่จะมอมเหล้าและขืนใจ แนนโน๊ะ โดยการชักชวนทุกคนไปร่วมงานปาร์ตี้ที่บ้างของหก และแล้วในคืนนั้น เหตุการณ์ที่ไม่คาดฝันก็เกิดขึ้นคือ มอมเหล้าและใส่ยานอนหลับในแก้ว เพื่อให้แนนโน๊ะดื่ม หลังจากนั้นก็ข่มขืนและบีบคอ จนแนนโน๊ะหมดสติแต่กลุ่มผู้ชายคิดว่าแนนโน๊ะเสียชีวิต จึงคิดหาทางปกปิดความผิดโดยนำร่างแนนโน๊ะไปฝังดิน แต่แนนโน๊ะสามารถออกมาจากหลุมนั้นได้และกลับมาโรงเรียน ทำให้กลุ่มเพื่อนที่ร่วมกระทำความผิดหวาดกลัวความผิดและขอโทษ แต่ดูเหมือนว่าคำขอโทษนั้นไม่ได้ออกมาจากใจและเทียบไม่ได้เลยกับการกระทำที่เกิดขึ้น คำขอโทษนั้นแทบไม่มีค่าเพราะคำขอโทษนั้นเหมือนประเพณี เราทำผิด เราขอโทษ เราทำผิดซ้ำก็ขอโทษอีก ซึ่งหนึ่งในฉากสำคัญ เป็นฉากรุ่นพี่มาชวนรุ่นน้องไปงานปาร์ตี้ที่บ้าน ดังบทสนทนาต่อไปนี้

หก (รุ่นพี่) : เดี๋ยวพ่อแม่เราจะไปต่างจังหวัดเลยอยากชวนแต้ว ไอติม แนนโน๊ะ(รุ่นน้อง)ไปปาร์ตี้ที่บ้าน

ไอติม : ก็เลยเอาตั๋วมาเป็นค่าจ้างให้พาแนนโน๊ะไปด้วย

หนึ่ง (รุ่นพี่) : ไม่ใช่แบบนั้นแค่อยากให้ไปปาร์ตี้ด้วยเฉยๆ

แต่ด้วยความที่แต้วก็แอบชอบรุ่นพี่และไม่ชอบแนนโน๊ะที่มีแต่คนมาชอบเลยตอบตกลงคำชวนรุ่นพี่ไป เมื่อเริ่มปาร์ตี้ไปได้สักพักก็เริ่มมึนเมาจนเกิดการทำร้ายร่างกายขึ้นอย่างการบีบคอ พยายามข่มขืนรุ่นน้อง

(เด็กใหม่, 2561, ตอนที่ 2)

ความสัมพันธ์ระหว่างรุ่นพี่กับรุ่นน้อง ถือวัฒนธรรมที่การกระทำหรือการปฏิบัติตนที่สืบทอดปฏิบัติกันมาอย่างต่อเนื่อง ความจริงแล้วการที่เด็กกลุ่มนี้สามารถที่จะทำร้ายเด็กอีกกลุ่มหนึ่งที่มีอายุน้อยกว่าได้อย่างไม่มีความเกรงกลัวที่จะถูกลงโทษ อาจจะมีสาเหตุมาจากการถูกกระทำมาก่อนก็ได้ สภาพแวดล้อมที่จะสามารถส่งผลต่อพฤติกรรมและการกระทำของคนๆหนึ่ง ฉะนั้นการแสดงออกของพฤติกรรมเด็กหนึ่งคนย่อมต้องมีต้นตอมาจากการเลี้ยงดูหรือการปลูกฝั่งของคนในครอบครัว เพราะการที่เด็กจะมีพฤติกรรมก้าวร้าวและรุนแรงได้มากขนาดนี้ คงไม่อาจเกิดจากนิสัยใจคอจากภายในของเด็กจริงๆ เพียงอย่างเดียวอย่างแน่นอน เขาอาจจะเคยพบเห็นการใช้ความรุนแรงในสังคม การแสดงพฤติกรรมที่ไม่ดีของรุ่นพี่ จึงทำให้พฤติกรรมเหล่านั้นติดตัวของเขามา เช่นนั้นแล้วคำว่า สังคม จึงต้องหมายความรวมถึงทุกสิ่งอย่างที่วนเวียนอยู่รอบๆ ตัวและชีวิตของเขา ในการแบ่งชนชั้นระหว่างรุ่นพี่กับรุ่นน้อง จุดประสงค์หลักที่เด็กเหล่านั้นกระทำลงไปอาจจะแค่เพียงต้องการสื่อสารให้รู้ว่า คนมาก่อนนับเป็นพี่ คนมาหลังนับเป็นน้อง ดังนั้นรุ่นน้องก็จะต้องเคารพและเชื่อฟังรุ่นพี่ก็เท่านั้น เพียงแต่พวกเขาใช้การสื่อสารที่ผิดวิธีจึงก่อให้เกิดความรุนแรงและกลายเป็นเรื่องราวในที่สุด แต่กระนั้นการเป็นพี่เป็นน้องในสังคมไทย ก็ยังคงยืนยันคำสั่งสอนที่ว่า เป็นพี่เป็นน้องต้องรักกัน ไม่ใช่พี่น้องต้องทำร้ายกัน แต่มันได้บานปลายไปเป็นการแสดงตัวตนหรือแสดงฐานะของตนในสังคม แต่ทั้งนี้รุ่นพี่ไม่มีสิทธิในการทำร้ายร่างกาย บีบบังคับในการกระทำสิ่งต่างๆ เพราะถือว่าเป็นการละเมิดสิทธิของผู้อื่น รวมไปถึงการล่วงละเมิดทางเพศที่เกิดขึ้นในสังคม

แม้ว่าที่ผ่านมาก็มีเรื่องแบบนี้เกิดขึ้นในสังคมไทย แต่จากมีข้อมูลข่าวสารทำให้คนรับรู้เรื่องกันได้ง่ายขึ้น แต่ก็เป็นตัวสะท้อนให้เห็นหลายอย่างว่า มันไม่ใช่เรื่องไกลตัว ทั้งการล่วงละเมิดทางเพศการกระทำรุนแรงต่อเด็กและวัยรุ่นก็เกิดขึ้นได้ และพบว่าผู้กระทำมักเป็นคนที่มีใกล้ชิดเด็ก เป็นคนที่เด็กไว้วางใจ และผลกระทบที่เกิดขึ้นนอกจากร่างกายแล้ว ยังส่งผลต่อภาวะจิตใจของเด็กที่ถูกกระทำเป็นประเด็นสำคัญ เด็กจะมีความเครียด และซึมเศร้าภาวะความเครียดที่เกิดขึ้นภายหลังเหตุการณ์ที่กระทบกระเทือนใจรุนแรง จะส่งผลต่อมุมมองต่อเรื่องเพศของตัวเองและโลกภายนอก ทำให้เขาจะรู้สึกสูญเสียคุณค่าในตัวเองที่เกิดเหตุการณ์นี้ส่งผลให้เกิดการมองโลกว่าไม่น่าไว้วางใจ และมีผลทางเพศ ซึ่งความรุนแรงทางเพศการกระทำรุนแรงบ่งชี้สัญญาณสังคม[[12]](#footnote-12)

ปรากฎการณ์นี้ชี้ให้เห็นถึงภาวะสังคมในยุคสมัยนี้ คุณธรรม จริยธรรม อาจจะลดน้อยลง ส่วนหนึ่งอาจจะมาจากอิทธิพลของสื่อและค่านิยมในสังคมที่มองว่ารุ่นพี่จะทำอะไรกับรุ่นน้องก็ได้ และอาจไม่ใช่แค่การล่วงละเมิดทางเพศ แต่การกระทำที่รุนแรงขึ้นไปอีก ดังนั้นเด็กนักเรียนก็ถือเป็นกลุ่มเสี่ยง เพราะยังไม่สามารถปกป้องตัวเองได้ และมุมมองของเด็กยังสะอาดและบริสุทธิ์ ไว้วางใจคนง่าย จึงต้องเปลี่ยนค่านิยมและเรื่องของการล่วงละเมิด ครอบครัว พ่อแม่จะต้องการสอนลูกว่าอะไรควรทำ ไม่ควรทำ เห็นอกเห็นใจคนรอบข้าง ไม่ทำให้เจ็บช้ำน้ำใจและอาจจะเรื่องอื่นๆที่อาจจะเบียดเบียนคนอื่น พ่อแม่ที่มีลูกชายต้องปลูกฝัง ให้เคารพในสิทธิของเพศตรงข้าม เนื่องจากบางครอบครัวอาจจะมองเพศชายมีสิทธิมากกว่าผู้หญิง แต่ในความเป็นจริงไม่ว่าจะหญิงหรือชายก็มีความเท่าเทียมกัน ต้องเคารพสิทธิซึ่งกันและกัน ในขณะเดียวกันการล่วงละเมิดทางเพศในปัจจุบันไม่เพียงเฉพาะแต่เด็กผู้หญิงเท่านั้นที่ถูกกระทำ แต่เด็กผู้ชายจำนวนไม่น้อยก็ถูกล่วงละเมิดทางเพศ เพียงแต่ยังไม่ค่อยมีข่าวออกมาให้เห็นมากนัก เนื่องจากผู้ชายมักถูกสอนให้รู้จักเข้มแข็ง นอกจากนี้ไม่เพียงแต่ผู้ชายหรือผู้หญิงเท่านั้น แต่ยังรวมไปถึงเด็กที่มีความหลากหลายทางเพศก็น่าเป็นห่วง เพราะเด็กกลุ่มนี้มักถูกกระทำ ถูกล้อเลียนไม่น้อยไปกว่าเด็กผู้หญิงเลย

**การทำร้ายร่างกาย**

ความรุนแรงในเด็กและเยาวชนนับเป็นปัญหาที่ทวีคูณความรุนแรงเพิ่มขึ้นทุกวัน เด็กไทยมีแนวโน้มกระทำผิดและถูกละเมิดสิทธิ รวมทั้งตกเป็นเหยื่ออาชญากรรม ทั้งปัญหาเด็กติดเกมส์ ติดโซเชียลมีเดีย ตลอดไปจนถึงการทำร้ายร่างกายที่ก่อสารพัดปัญหาให้กับสังคมตามมา โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ตอนที่ 5 (Episode 5) “ความรักในโลกโซเชียล (Social Love)” กำกับโดย ที-ธวัช แตงยงวิจิตรและในตอนนี้มีเรื่องย่อว่า “กระแสคลั่งยอดไลค์” เป็นเรื่องราวความสัมพันธ์ของ ฮั่น (รับบทโดย ธัชพล ธิติอภิชัย) ไอดอลหนุ่มประจำโรงเรียนที่คลั่งไคล้กับยอดไลค์ในโลกโซเชียล กับ แนนโนะ เด็กใหม่ของโรงเรียน โดยทั้งคู่ถูกแรงเชียร์จากเหล่าบรรดาแฟนคลับของ ฮั่น เชียร์ให้เป็นแฟนกัน จนถึงขนาดตั้งแฮชแท็กให้เป็นคู่รัก ฮั่นโนะ ซึ่งฮั่นหลงใหลการอยู่ในกระแสความนิยมอยู่แล้ว จึงขอแนนโนะ เป็นแฟนตามเสียงเชียร์ของเหล่าบรรดาแฟนคลับ ซึ่งแนนโนะก็ไม่ปฏิเสธ แต่ได้ตั้งข้อตกลงว่า คบกันแล้วห้ามทิ้งกัน จนในที่สุดกระแส ฮั่นโนะ ก็แรงถึงขีดสุด ทำให้ ยุ้ย (รับบทโดยโดย ชณิมา บุญภาณุวิจิตร) ที่เป็นแฟนตัวจริงของ ฮั่น เกิดความไม่พอใจขึ้นเพราะมีแรงกดดันให้ฮั่นและยุ้ยเลิกกัน ยุ้ยจึงจ้างคนไปสร้างสถานการณ์ให้คนไปยุ่งไปจีบแนนโนะ แต่คนในโรงเรียนก็จับได้ ยุ้ยจึงโดนดักตบและทำร้ายร่างกายให้ได้รับบาดเจ็บ และเหตุการณ์นี้ทำให้ฮั่นกับยุ้ยแค้นจึงมีความคิดที่จะฆ่าแนนโน๊ะ โดยลวงให้ไปเจอที่ดาดฟ้าแล้วดักตีหัวและผลักให้ตกตึก เมื่อฮั่นไปเจอก็แสดงอาการตกใจ เสียใจเล่นละครตบตาคนในโรงเรียน ซึ่งหนึ่งในฉากสำคัญ เป็นฉากยุ้ยกับฮั่นวางแผนจะฆ่าแนนโน๊ะ โดยการจะตีหัวแล้วผลักให้ตกตึก ดังนี้

ฮั่น : ถ้ามันตาย เราก็แค่ทำเป็นเสียใจแล้วเราจะเป็นอิสระจากมัน

ยุ้ย : จะส่งจดหมายให้แนนโน๊ะไปเจอที่ดาดฟ้า แล้วเราจะดักตีมันเอง

(เด็กใหม่, 2561, ตอนที่ 5)

การทำร้ายร่างกายคือ ผู้ใดทำร้ายผู้อื่นจนเป็นเหตุให้เกิดอันตรายแก่กายหรือจิตใจของผู้อื่นนั้น ผู้กระทำมีความผิดฐานทำร้ายร่างกาย เป็นความรุนแรงที่เกิดขึ้น ความรุนแรงในเด็กนั้นมี 3 ลักษณะ คือ

1.เด็กตกอยู่ในฐานะผู้ถูกกระทำเพียงฝ่ายเดียว เกิดจากสาเหตุที่สำคัญ คือ 1.สาเหตุมาจากตัวเด็ก เช่น นักเรียนมีลักษณะทางกายภาพและมีบุคลิกที่อ่อนแอ ซึ่งมักจะเป็นเป้าหมายในการกลั่นแกล้ง 2.สาเหตุจากบริบทของโรงเรียน เช่น โรงเรียนจัดการเรียนการสอนไม่ดี เรียนหนักเกินไป ทำให้เด็กเครียดหรืออาจเกิดจากครูที่มีภารกิจเยอะ จนไม่มีเวลามาสอนจึงปล่อยปละละเลยเด็ก

2.เด็กอยู่ในฐานะของผู้กระทำความรุนแรง เกิดจากสาเหตุคือ 1.สาเหตุจากตัวเด็กเองที่มีความคิดและพฤติกรรมต่างกัน มีความเปลี่ยนแปลงทั้งทางด้านร่างกาย สติปัญญา จิตใจ อารมณ์ ความคิดและความรู้สึก หรือขาดวุฒิภาวะในการกลั่นกรองเรื่องต่างๆ ทั้งการคบเพื่อนและการรับสื่อต่างๆ ซึ่งมีผลให้นักเรียนมีพฤติกรรมการก่อเหตุความรุนแรง 2.สาเหตุจากสภาพครอบครัวของเด็กนักเรียน ซึ่งบางครอบครัวเป็นแหล่งบ่มเพาะความรุนแรง อันเกิดจากพ่อแม่ขาดทักษะในการอบรมเลี้ยงดูบุตรหลานและเป็นแบบอย่างที่ไม่ดี เช่น ทะเลาะวิวาทกัน ด่าทอด้วยถ้อยคำที่ไม่สุภาพ ทำให้นักเรียนซึมซับสิ่งเหล่านี้และหล่อหลอมเป็นบุคลิกภาพ ทั้งยังจะมีปัญหาทางด้านอารมณ์ ใช้ความรุนแรงในการดำเนินชีวิต 3.สาเหตุจากโรงเรียน เช่น มีกฎระเบียบมากเกินไปหรือการเลียนแบบเพื่อนไม่ดี 4.สาเหตุจากการรับสื่อต่างๆ ที่มักเสนอภาพของความรุนแรง 5.สาเหตุจากชุมชนที่มีวัฒนธรรมประเพณีที่ไม่เหมาะสม เช่น การดื่มเหล้าสังสรรค์เป็นประจำ ทำให้นักเรียนซึมซับสิ่งเหล่านี้มาเป็นแนวทางในการปฏิบัติ

3.เด็กเป็นทั้งผู้กระทำและผู้ถูกกระทำความรุนแรง คือ 1.เด็กที่เริ่มต้นจากการเป็นผู้ถูกกระทำความรุนแรงแต่ต่อมากลายเป็นผู้กระทำความรุนแรงเสียเอง เพราะการตกเป็นเหยื่อของความรุนแรงนั้น ทำให้เด็กเกิดปมด้อย ขาดความเชื่อมั่นในตัวเอง ทำอะไรก็ไม่สำเร็จจึงประชดตัวเองด้วยการทำผิดๆเสียเองเช่น มีพฤติกรรมก้าวร้าว ดื่มเหล้าหรือสูบบุหรี่ 2.เด็กที่เริ่มต้นจากการเป็นผู้กระทำความรุนแรงแต่ต่อมากลายเป็นผู้ถูกกระทำความรุนแรงก็เพราะการทำตัวไม่ดีนั้น ทำให้ได้รับการต่อต้านหรือได้รับการลงโทษจากสังคม 3.เด็กเป็นผู้กระทำความรุนแรงต่อตนเองเช่น เด็กที่เคยเป็นผู้ถูกกระทำความรุนแรงมาก่อนแล้วประชดด้วยการทำร้ายร่างกายตัวเองให้ได้รับบาดเจ็บ จึงเป็นเด็กที่มีภาวะทางอารมณ์และจิตใจที่แปรปรวน เพราะถูกบีบคั้นจากอะไรบางอย่างเช่น ความบีบคั้นจากครอบครัว น้อยเนื้อต่ำใจจนต้องทำร้ายตัวเอง[[13]](#footnote-13)

ความรุนแรงที่เกิดขึ้นในโรงเรียนที่เปรียบเป็นสถานที่เอื้อให้เกิดความรุนแรงทั้งที่มาจากการจัดหลักสูตรการเรียนการสอน บทบาทของครู เพื่อนในโรงเรียน ล้วนแต่เป็นตัวกำหนดความรุนแรงที่เกิดขึ้น ซึ่งสิ่งแวดล้อมที่ใกล้ชิดกับตัวนักเรียนมากที่สุดและให้ประสบการณ์โดยตรงหน่วยแรกคือ ครอบครัว มีพ่อมีแม่ที่มีปฏิสัมพันธ์กัน ที่สามารถอบรมสั่งสอนถึงการกระทำต่างๆ รวมไปถึงแนวคิดและวิธีการปฏิบัติตัวในการอยู่รวมกันกับคนหมู่มาก ความรุนแรงที่เกิดขึ้นในสังคมมีหลากหลายรูปแบบไม่ว่าจะเป็นความรุนแรงต่อร่างกาย ความรุนแรงต่อจิตใจ ความรุนแรงต่อเพศหรือแม้แต่ความรุนแรงแฝงหรือความรุนแรงเงียบที่นับวันยิ่งทวีคูณความรุนแรงมากขึ้นเรื่อยๆและเป็นเสมือนแหล่งบ่มเพาะความรุนแรงที่อาจนำไปสู่ความรุนแรงในรูปแบบอื่นๆที่ร้ายแรงและมีความซับซ้อนยิ่งขึ้น ซึ่งในปัจจุบันความรุนแรงในพื้นที่โรงเรียนนั้นไม่ได้เกิดขึ้นมาเพียงลำพังหากแต่มีบริบทสภาพแวดล้อมที่เชื่อมโยงกับตัวนักเรียนแต่ละคนด้วย โรงเรียนไม่ใช่สถานที่ปลอดภัยในการแสดงออกอีกต่อไป เพราะหากแสดงออกมากเกินไปอาจจะไปขัดขา ขัดความรู้สึกของใครบางคนจนทำให้เกิดเป็นความแค้น ความเกลียดชังได้ ซึ่งความคิดเหล่านี้จะเกิดขึ้นไม่ได้เลยหากสภาพแวดล้อมไม่หล่อหลอมความคิดลบเช่นนี้ออกมา ทำให้มุมมองความคิดของเด็กนักเรียนที่เปรียบเสมือนผ้าขาวต้องกลายเป็นผ้าที่เปื้อนฝุ่น มีมุมมองความคิดที่ไม่ดี คิดแต่จะจ้องทำร้ายคนอื่น

**3.2.3 ภาพสะท้อนสัมพันธภาพของวัยรุ่นในโรงเรียน**

ความสัมพันธภาพของวัยรุ่นในโรงเรียน มีหลากหลายความสัมพันธ์ด้วยกัน ไม่ว่าจะเป็นกลุ่มเพื่อน รุ่นพี่กับรุ่นน้อง นักเรียนกับอาจารย์ ซึ่งความความรุนแรงที่เกิดขึ้นส่วนใหญ่จะเป็นการกระทำทางจิตใจที่นักเรียนถูกเพื่อนหรือบุคคลอื่นกระทำการใด ๆในลักษณะทำร้ายจิตใจ ส่วนมากเป็นการถูกใส่ร้ายกลั่นแกล้งโดยไม่เป็นธรรม รองลงมาการถูกทำ ให้ได้รับความอับอาย ซึ่งดูเหมือนว่าปัญหาความรุนแรงในโรงเรียนดูเหมือนกำลังขยายวงกว้างและไร้ซึ่งการใส่ใจอย่างจริงจัง เพราะสิ่งที่น่ากังวลที่สุดในช่วงเวลานี้คือ กลุ่มเด็กที่มีการใช้ความรุนแรง หรือเด็กที่ถูกกระทำด้วยความรุนแรง มีอายุน้อยลงหรืออยู่ในช่วงปฐมวัย เมื่อหลายสิบปีก่อนการกลั่นแกล้งกันระหว่างเด็กนักเรียนเห็นจะมีเพียงการนำชื่อบิดามารดาของอีกฝ่ายมาล้อเลียนกันเท่านั้น ซึ่งการกระทำนั้นแม้จะเป็นเรื่องที่ไม่สมควร ก็เป็นการกระทำที่เกิดขึ้นทั้งสองฝ่าย และจบลงในเวลาสั้นๆ แต่สิ่งที่เกิดขึ้นในยุคที่เทคโนโลยีดิจิทัลมีบทบาทอย่างมากในชีวิตประจำวันของมนุษย์ การกลั่นแกล้งกันภายในรั้วโรงเรียนกลับทวีความรุนแรงมากขึ้นไปอีก และเด็กนักเรียนที่อยู่ในกลุ่มเสี่ยงที่จะถูกรังแกหรือกลั่นแกล้งในรั้วโรงเรียนนั้น ส่วนใหญ่มาจากความแตกต่าง อ่อนต่อโลก ไม่สู้คน คล้อยตามความคิดคนอื่นเสมอ ในขณะที่เด็กนักเรียนที่เป็นฝ่ายรังแก มักเป็นเด็กนักเรียนที่มีความคิดอิจฉาริษยา อย่ากได้อยากมี อยากเด่นอยากดัง อยากให้คนรู้จักและสนใจ ทำให้ดูเหมือนว่ากลุ่มคนเหล่านี้ทำไปเพื่อต้องการที่จะมีตัวตนในสังคม แต่ไม่ว่าจะเป็นเด็กนักเรียนที่มักจะถูกรังแก หรือเด็กนักเรียนที่เป็นผู้รังแก ล้วนแล้วแต่จะเกิดบาดแผลขึ้นภายในจิตใจและส่งผลต่ออารมณ์ด้วยกันทั้งนั้น

**มิตรภาพของเพื่อน**

วัยรุ่นในสังคมไทยมีความรุนแรงและซับซ้อนมากขึ้น อาจจะมีการเปลี่ยนแปลงอย่างรวดเร็วทั้งด้านกายภาพ เศรษฐกิจและสังคมเมือง ประกอบกับวัยรุ่นเป็นช่วงหัวเลี้ยวหัวต่อของการเจริญเติบโตมีความเปลี่ยนแปลงด้านร่างกาย จิตใจ และอารมณ์ ทำให้วัยรุ่นประสบปัญหามากมาย โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ตอนที่ 11 (Episode 11) “The Rank” กำกับโดย ชัยน่าน สร้อยชุมพา และในตอนนี้มีเรื่องย่อว่า “เด็กมัธยมไทยคลั่งศัลยกรรม” เป็นเรื่องราว ณ โรงเรียนสตรีวิจิตรยาตรา โรงเรียนหญิงล้วนที่ให้ความสำคัญกับความสวยของนักเรียน จนมีการจัดอันดับเป็นแบบเรียลไทม์กันเลยทีเดียว ซึ่งนักเรียนคนไหนที่มีความงามติดอันดับ ท็อปเท็น ก็จะได้รับการต้อนรับเข้าสู่อาคารเลิศฟ้า สถานที่ที่ซึ่งจะให้การดูแลต้อนรับเหล่าท็อปเท็นทั้งหลายเป็นอย่างดี เปรียบเสมือนบุคคลชนชั้นสูง และในแต่ละปีก็จะมีการมอบรางวัลดาวจรัสแสงให้กับนักเรียนที่เป็นอันดับ 1 รางวัลซึ่งนักเรียนทุกคนต่างใฝ่ฝันที่จะคว้ามาให้ได้ จนกระทั่งสามารถทำได้ทุกวิถีทางที่จะให้ได้มันมา ใช้วิธีกลั่นแกล้งสารพัดเพื่อให้คนนั้นเสียโฉมเพื่อที่จะให้ตัวเองได้สวยกว่าคนอื่น ซึ่งความอิจฉาริษยานี้ไม่สามารถรับรู้ได้เลยเพราะผู้คนเหล่านี้ต่างพูดคุยกันผ่านรอยยิ้มออกมา แต่มันคือรอยยิ้มที่ปราศจากความจริงใจต่อกัน ซึ่งหนึ่งในฉากสำคัญ เป็นฉากการจัดลำดับความสวยในโรงเรียน ดังนี้

แนนโน๊ะ : ถ้าเราสวยขึ้นไม่ได้ก็แค่ทำให้คนอื่นสวยน้อยลง

หญิง : (คำพูดของแนนโน๊ะ ทำให้หญิงคิดกลั่นแกล้งจนทำให้แนนโน๊ะตกจากชิงช้าจนตกลำดับ)

หลังจากนั้นหญิงก็ทำทุกวิธีให้คนอื่นสวยน้อยกว่า โดยการกลั่นแกล้งสารพัด

แนนโน๊ะ : ตอนนี้เกิดแต่เรื่องแปลกๆกับพวกท็อปเท็นทั้งนั้นเลยนะ หญิงต้องระวังตัวนะ (ยิ้ม)

หญิง : ขอบใจนะ (ยิ้มให้กลับ)

(เด็กใหม่, 2561, ตอนที่ 11)

วัยรุ่นมีความต้องการแสวงหาเอกลักษณ์แห่งตนและเชื่อว่าวัยรุ่นเป็นวัยต้องการแสวงหาเอกลักษณ์แห่งตนเพื่อที่จะรู้จักตนเองในแง่มุมต่าง ๆมากขึ้น เช่น ความชอบ ความสนใจ ความปรารถนาในชีวิต ปรัชญาในชีวิต อาชีพที่ตนประสงค์ เพื่อนต่างเพศที่ตนปรารถนาจะคบหรือที่จะเลือกเป็นคู่ชีวิต และความถนัดเฉพาะตน เป็นต้น การค้นหาเอกลักษณ์แห่งตนเองเป็นงานที่สำคัญในช่วงวัยรุ่น กล่าวคือ วัยรุ่นเป็นวัยต้องการแสวงหาตัวตนที่อยากเป็นสามารถเป็นสิ่งที่พอเป็นไปได้ ถูกใจตนเองและคนรอบข้าง ค้นหาคุณสมบัติต่าง ๆ ที่จะประกอบขึ้นเป็นตัวเองที่คิดว่ามีความเหมาะสมกับตัวเองมากที่สุด เช่น การแต่งตัว นิสัยใจคอ วิชาสาขาที่จะเรียน งานที่จะเลือกทำลักษณะเพื่อนที่จะคบ เป็นต้น อย่างไรก็ตาม เด็กในวัยนี้ถือว่าเป็นวัยที่ยังไม่สามารถรู้จักตนเองดีพอในทุกแง่ทุกมุม ถ้าเด็กวัยรุ่นคนใดคิดว่ารู้จักตนเองดีหมดทุกด้านแสดงว่าเด็กวัยรุ่นผู้นั้นหลงตัวเอง แต่ถ้าหากเด็กวัยนี้มองไม่เห็นภาพของตนเองเลยก็จะมีบุคลิกภาพหรืออัตลักษณ์ที่สับสนได้ จะเห็นได้ว่าการแสวงหาเอกลักษณ์แห่งตนเป็นพัฒนาการที่มีความสำคัญในช่วงวัยรุ่น[[14]](#footnote-14) จนนำไปสู่การแก่งแย่งแข่งขัน ชิงดีชิงเด่นเพื่อให้ตัวเองได้เป็นตัวท็อปของโรงเรียน เป็นที่รู้จักในกลุ่มคนมากมาย โดยจะมีการแข่งขันในหลากหลายเรื่องไม่ว่าจะเป็นการเรียน รูปร่างความสวยงาม ฐานะทางบ้าน ผลักดันพาให้ตัวเองมาอยู่ในจุดที่รู้สึกสูงกว่าคนอื่น

สภาพสังคมที่เป็นอยู่ของนักเรียนแต่ละคน แต่ละโรงเรียนมีความแตกต่างกัน หากจะมองให้ชัดเจนยิ่งขึ้นคือ หากเป็นเด็กที่เติบโตมาในสังคมชั้นกลางจะได้ศึกษาอยู่ในโรงเรียนที่มีมาตรฐานการศึกษาที่สูงและก็จะมีการแข่งขันกันอยู่ตลอดเวลา เพราะเมื่อหากเราไม่มีความกระตือรืนรื้นมันจะส่งผลให้เราต้องตกอันดับไปอยู่ในกลุ่มที่รองลงมา ซึ่งนักเรียนส่วนใหญ่ก็ไม่อยากจะเป็นเช่นนั้นเพราะกลุ่มเพื่อนของตัวเองได้อยู่ในกลุ่มที่ดีกว่า จึงต้องผลักดันตัวเองให้เทียบเท่ากลุ่มเพื่อนเดียวกันและในกลุ่มด้วยกันก็มีการแก่งแย่งแข่งขันเพื่อให้ตัวเองได้เป็นที่หนึ่ง เพราะต้องการเป็นที่ชื่นชมจากคนภายนอกและได้มีความรู้สึกที่เหนือกว่าคนอื่น ทุกคนมักจะต้องการเข้าหาคนที่เรียนเก่ง คนที่สวย คนที่เพียบพร้อมทุกอย่างเสมอ ซึ่งความต้องการที่จะแสวงหาตัวตนของตัวเองหรือเอกลักษณ์ของตัวเองให้เจอก็เพราะจะได้นำสิ่งที่ดีที่มันเป็นเอกลักษณ์เฉพาะไปพัฒนาต่อยอดให้มันดียิ่งขึ้น ทั้งยังเป็นการค้นหาความชอบของตัวเอง วัยรุ่นนี้ถือได้ว่าเป็นวัยที่เริ่มรักสวย รักงาม อยากแต่งตัว อยากแต่งหน้าให้เหมาะสมกับตัวเอง ลองผิดลองถูกอยู่เสมอ มีการศึกษาหาข้อมูลผลิตภัณฑ์ที่บำรุงรักษาหน้า ให้ผ่องใส เริ่มมีการรักษาสิวที่มาพร้อมกับวัยรุ่นที่เริ่มโตเป็นสาว มีการใช้ครีมแต้มสิว มีความคิดที่อยากให้ตัวเองสวยตลอดเวลาและไม่อยากให้คนอื่นเห็นตัวเองในมุมที่ไม่สวย จนมีแนวความคิดที่อยากศัลยกรรมให้ตัวเองสวยขึ้น จากในเนื้อหาละครซีรี่ย์จะเห็นได้ว่ามีการแข่งขันความสวยความงามกันในโรงเรียน หากมีใครที่สวยกว่าจะต้องขัดขวางทำให้คนนั้นสวยน้อยลงหรือเสียโฉม โดยใช้วิธีการกลั่นแกล้งสารพัด ซึ่งมันมาจากความอิจฉาริษยาที่ถูกส่งต่อค่านิยมต่อๆกันมาว่าจะชื่นชมคนที่สวย ชื่นชมคนที่เรียนเก่ง ชื่นชมคนที่ทุกอย่างเพียบพร้อม มันจะส่งผลให้คนเหล่านี้พ่ายแพ้หรือยอมอ่อนข้อให้กับคนอื่นไม่เป็นนำไปสู่การที่ไม่รู้จักคำว่าการเสียสละ การมีน้ำใจ แบ่งปันให้กับคนอื่น เพราะมีแต่จะได้รับเพียงอย่างเดียว ได้รับคำชื่นชมจากคนอื่นแต่ชื่นชมกลับคนอื่นไม่เป็น ถึงจะพูดชื่นชมไปแต่มันก็แฝงมาด้วยความไม่จริงใจ ไม่ได้ยินดีด้วยใจจริง จึงทำให้เป็นสังคมที่ใส่หน้ากากพูดคุยกัน ไม่สามารถรู้ได้เลยว่าคำพูดที่คนอื่นพูดมามีความเป็นจริงหรือไม่ ไว้ใจในคำพูดในได้มากแค่ไหนและการหล่อหลอมให้เกิดสิ่งแบบนี้ในโรงเรียนส่งผลมายังสังคมภายนอกที่ในปัจจุบันทุกคนต่างสัมผัสได้ว่าเป็นสังคมที่ใส่หน้ากากกัน หาความจริงใจกันไม่ได้เลย

**ครูกับลูกศิษย์**

คุณครูกับลูกศิษย์ เป็นสิ่งที่มาคู่กันกับโรงเรียน หากที่ใดมีโรงเรียนที่นั้นก็ย่อมมีการเรียนการสอน คนที่สั่งสอนให้วิชาความรู้คือคุณครู ส่วนคนที่คอยรับความรู้จากการศึกษานั่นก็คือนักเรียนหรือลูกศิษย์ มาอยู่รวมในสถานที่เดียวกัน เพียงแต่ต่างหน้าที่ ต่างภาระงานที่ต้องรับผิดชอบโดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ตอนที่ 9 (Episode 9) “กับดัก (Trap)” กำกับโดย จตุพงศ์ รุ่งเรืองเดชาภัทร และในตอนนี้มีเรื่องย่อว่า “มือแทงโหดบุกโรงเรียน” เป็นเรื่องราว ณ โรงเรียนแห่งหนึ่ง ในวันที่มีนักโทษคดีฆาตกรรมแหกคุกหนีเข้ามาในโรงเรียนและปลอมตัวเป็นนักเรียนเพื่อไล่ฆ่าทุกคนในโรงเรียนทั้งหมด นักเรียนและคุณครูกลุ่มหนึ่งซึ่งประกอบไปด้วย ครูต่อ (รับบทโดย โอ อนุชิต สพันธุ์พงษ์), แตง (รับบทโดย ชมพูพันธุ์ทิพย์ เต็มธนมงคล) ลูกสาวววัยประถมของ ครูต่อ, แก้ว (รับบทโดย กานต์ธีรา ขาวสะอาด) ประธานนักเรียน, ดวง (รับบทโดย ไปรยา สังขจินดา) และ บุ้ง (รับบทโดย กมลพร โกสียรักษ์วงศ์) 2 สาวเพื่อนสนิท, สา (รับบทโดย อัจฉรียา โพธิพิพิธธนากร) และ เสือ (รับบทโดย สมเจตน์ เทพรังสิมันต์กุล) คู่รักที่เพิ่งคบกัน และ โก้ (รับบทโดย อวัช รัตนปิณฑะ) หัวโจกประจำชั้น จึงต้องแอบซ่อนตัวอยู่ในห้องเรียนที่ไม่มีทางหนีออกไปได้ แถม 1 ในนักเรียนที่ติดอยู่ในห้องนี้ด้วยก็คือ แนนโน๊ะ เด็กใหม่ที่ยังไม่มีใครรู้จัก มาอยู่รวมกันในห้องเรียนเพื่อหลบซ่อน เมื่อสถานการณ์คับขันทำให้เกิดความคิดที่ต้องส่งเพื่อนในห้องออกไปขอความช่วยเหลือจากคนข้างนอกแต่ด้วยความหวาดกลัวทำให้ไม่มีใครกล้าออกมาไป จนทำให้ต้องเลือกเพื่อนมาหนึ่งคนนั้นคือโก้ ด้วยสาเหตุที่ทำให้เพื่อนและครูไม่ได้กลับบ้าน เพราะต้องรอโก้ทำงานให้เสร็จ แต่ด้วยความไม่เต็มใจที่จะออกไปของโก้ทำให้ตอนที่แก้วเปิดประตูให้ โก้ก็ได้ผลักแก้วออกไปแทน และเมื่อแก้วหายไปนานทุกคนก็กดดันให้โก้ออกไปตามหาแก้ว ซึ่งหลังจากการที่โก้ได้ออกไปข้างนอก ทำให้สาเป็นห่วงโก้และเสือเกิดความไม่พอใจ เมื่อส่งคนออกไปเรื่อยๆแต่ไม่มีวี่แววที่จะรอด สุดท้ายเหลือเพียงครูต่อที่เป็นผู้ชาย แนนโน๊ะจึงพูดเพื่อให้ครูต่อคิดช่วยเหลือนักเรียน เพราะหากทำสำเร็จ ครูจะเป็นฮีโร่แต่ถ้าไม่ออกครูจะโดนสอบสวน เพราะกลัวตัวเองเดือดร้อนจึงต้องออกไป จนสุดท้ายทุกคนก็มีความเห็นร่วมกันว่าออกไปข้างนอกทุกคนจึงได้ไปพบกับโก้ที่โดนฆ่าตายในห้องน้ำ ทิ้งปริศนาว่าใครคือคนฆ่า ทั้งๆที่ตำรวจสามารถจับตัวคนร้ายและควบคุมสถานการณ์ทั้งหมดได้ตั้งนานแล้ว ทำให้แนนโน๊ะต้องการไปเอาโทรศัพท์เพื่อมาเป็นหลักฐานในการเป็นพยาน แต่โทรศัพท์ตกลงไปในท่อน้ำต้องใช้มือเด็กคือน้องแตงลูกครูต่อเป็นคนหยิบขึ้นมา แต่เมื่อรู้ถึงเหตุผลที่อาจทำให้พ่อเดือดร้อนจึงทำทีว่าไม่สามารถหยิบโทรศัพท์ขึ้นมาได้ เมื่อทุกคนต้องอยู่ภายในห้องด้วยความหวาดวิตกกังวล และกดดันจากสถานการณ์ที่บีบคั้น รวมถึงความเกลียดชังที่แต่ละคนก็มีให้แก่กันเป็นทุนเดิมอยู่แล้ว สิ่งเดียวที่อยู่ภายในใจของทุกคน คือ การเอาตัวรอด โดยที่ไม่สนใจว่าคนอื่นที่เหลือจะเป็นอย่างไร ซึ่งหนึ่งในฉากสำคัญ เป็นฉากที่เกี่ยงกันในการไปตามคนมาช่วย ทำให้ได้เห็นตัวตนของแต่ละคน ดังนี้

ทุกคน : โหวตให้โก้ออกไปตามคนมาช่วย

โก้ : ถ้าต้องเลือกใครสักคนที่กลับมาช่วยพวกเราได้มากที่สุดก็ต้องเป็นครูต่อรึเปล่า เพราะยังไงครูต่อต้องกลับมาช่วยลูก

ครูต่อ : ถ้าครูออกไป ครูก็ต้องเอาลูกไปด้วย ยังไงครูก็ไม่ออกไป

โก้ : แต่ครูก็คือครู ครูที่มีหน้าที่ช่วยเหลือนักเรียน

ครู : (ครูต่อยื่นข้อเสนอ) ถ้าเธอตามคนมาช่วยได้ ครูจะทำให้เธอไม่ต้องซ้ำชั้น

(เด็กใหม่, 2561, ตอนที่ 9)

เมื่อกล่าวถึงลักษณะครูตามทัศนะของบุคคลต่างๆ ก็จะมีทัศนะที่เป็นไปตามมุมมองของแต่ละคน ซึ่งจะมีความหลากหลายในการแสดงความคิดเห็น เช่น ดร.ธนู แสวงศักดิ์ มีความเห็นว่าลักษณะของครูที่ดีมี 5 ประการ คือ 1.มีความสัมพันธ์อันดีกับนักเรียน คือ ครูต้องสนใจเอาใจใส่ปัญหาของนักเรียนคอยตอบปัญหาต่าง ๆ ให้ชัดเจน แนะแนวไม่แสดงอารมณ์รุนแรงไม่เยาะเย้ย รู้จักระงับอารมณ์มีน้ำใจเป็นนักกีฬาอดทน วางตัวเหมาะสมกับเด็ก ไม่สนิทสนมเกินไป 2.มีความรักในอาชีพครู มีส่วนช่วยแนะนําเพื่อปรับปรุงการเรียนการสอนเสมอ รับฟังคำแนะนำ ปรับปรุง ตนเองเสมอ ทันสมัยต่อความรู้และกิจกรรมของครูเห็นว่าอาชีพครู สอนไม่อมภูมิร่วมมือสนับสนุนสมาคม การศึกษาหรือวิชาชีพที่สนใจ ทำตนให้เป็นประโยชน์ต่อทางราชการ มีความสามารถในอาชีพ และใช้เวลาว่างให้เป็นประโยชน์ในการสอน 3. มีจรรยาครูไม่แพร่ข่าวลือ ซื่อสัตย์ต่ออาชีพ ไม่ขโมยผลงานของผู้อื่น ไม่ให้ร้ายผู้อื่น มีมารยาทในการติดต่อราชการตามลำดับสายงาน ไม่อ้างอิงศาสนามาทำให้ศาสนาอื่นเสียหาย ปรับปรุงตัวเองเสมอไม่กวดวิชานักเรียนตนเอง รักษาความลับของนักเรียน ไม่โฆษณาชวนเชื่อ ไม่นำผู้อื่นมานินทาให้นักเรียนฟัง ไม่เรียกร้องเงินเดือนเพื่อตัวเองไม่ใช้อิทธิพลส่วนตัวในทางราชการและปฏิบัติตามสัญญาที่ทำไว้กับราชการอย่างเคร่งครัด 4.มีคุณสมบัติส่วนตัว มีความซื่อตรง สติปัญญาเชื่อมั่นในตัวเอง มีความคิดริเริ่มกระตือรือร้น คิดปรับปรุงโรงเรียน เป็นกันเองกับนักเรียน รู้จักผ่อนหนักเป็นเบา มีน้ำใจจริงสุภาพอ่อนโยน สุขภาพดีรู้จักร่วมมือ ไม่ทำกิริยาอาการอันน่ารำคาญพูดชัดแต่ไม่ตะโกน ตรงต่อเวลาให้คะแนนเที่ยงตรงเข้าใจกฎระเบียบ และปฏิบัติ โดยเคร่งครัด รู้จักรักษากลิ่นปากและกลิ่นตัว 5.มีรูปร่างท่าทางดีมีใบหน้าสะอาด ตัดผมเรียบร้อย สุภาพ โกนหนวดโกนเคราให้เรียบร้อย เสื้อผ้าสะอาดเรียบร้อย รองเท้าขัดมันสะอาด สวมเสื้อผ้าเหมาะสมกับกาลเทศะ รักษาท่าทางให้สง่างาม ไม่สูบบุหรี่หรือเคี้ยวหมากฝรั่งหรืออาหารระหว่างสอน รักษานิ้วมือเล็บให้สะอาดอยู่ตลอดเวลารักษาฟัน ซ่อมฟันให้สะอาด เรียบร้อย แต่งกายสุภาพ รูปทรงสีสันเหมาะสมกับการเป็นครู ซึ่งสอดคล้องกับมัณฑนา ปิยะมาดา มีความเห็นว่าลักษณะของครูว่าควรมีลักษณะสำคัญ 9 ประการ คือ 1.ส่งเสริมให้คําลังใจ ยกย่องชมเชยนักเรียน 2.เมตตากรุณา 3.การสอน 4.ให้คำแนะนําปรึกษาแก่นักเรียน 5.มีเหตุผลเป็นประชาธิปไตย 6.มีความยุติธรรม ซื่อตรง 7.ให้ความอุปการะนักเรียน 8.บุคลิกภาพดี 9.มีสัมพันธภาพอันดีแก่นักเรียน

จากการศึกษานิยามของทั้งสองท่านที่ได้กล่าวถึงคุณลักษณะของครูที่ดีนั้นต้องอาศัยปัจจัยหลายๆอย่าง เช่น เป็นครูต้องมีความรู้ความสามารถ รู้และเข้าใจอย่างลึกซึ้ง เพื่อที่จะสามารถนำความรู้ไปสอนศิษย์ได้ ต้องมีความอดทนต่อหน้าที่ ครูต้องเป็นแบบอย่างที่ให้แก่ศิษย์ มีระเบียบวินัย ความประพฤติทั้งทางกายและวาจาและใจ ที่แสดงถึงความเคารพในกฎหมาย ระเบียบประเพณีของสังคมและความประพฤติที่สอดคล้องกับอุดมคติหรือความหวังของตนเอง โดยให้ยึดส่วนรวมสำคัญกว่าส่วนตัว วางตัวให้เหมาะสม ครูต้องเป็นผู้มีความคิดริเริ่ม วิจารณ์และตัดสินอย่างมีเหตุผล หมายถึง ต้องมีความประพฤติในลักษณะสร้างสรรค์และปรับปรุงมีเหตุมีผลในการทำหน้าที่การงานการที่จะสอนศิษย์ให้ได้ ครูจะต้องทำให้ได้เสียก่อน ต้องเป็นผู้เสียสละ ครูต้องเป็นที่พึ่งให้แก่ศิษย์ได้และข้อสำคัญคือ ครูต้องมีความสํานึกในหน้าที่และการงานต่าง ๆ รวมไปถึงความรับผิดชอบต่อสังคมและประเทศชาติ

โดยการนำเสนอภาพครูของละครซีรี่ย์เรื่องเด็กใหม่แตกต่างจากเรื่องอื่นๆตรงที่เป็นการฉายภาพของครูที่เป็นมนุษย์ทั่วไปที่มีภาระหน้าที่ที่ต้องรับผิดชอบ ที่ไม่จำเป็นในการต้องเสียสละตัวเองทุกอย่างเพื่อนักเรียน ครูก็เหมือนกับผู้คนทั่วไปไม่ได้สูงส่งไปกว่าใครสามารถทำผิดพลาดได้ ตัดสินใจตามความต้องการของตัวเองได้

**3.2.4 ภาพสะท้อนอารมณ์ความทุกข์สุขในรั้วโรงเรียน**

อารมณ์ความทุกข์สุขของวัยรุ่น ส่งผลให้มีความต้องการมีเอกลักษณ์ประจำตัว โดยวัยนี้เป็นวัยที่ต้องพัฒนาเอกลักษณ์ของตนเอง ต้องการแสดงออกถึงความเป็นตัวของตัวเอง และมีจุดมุ่งหมายในชีวิตของตนเอง สำหรับสังคมอันมีความยิ่งใหญ่มากที่สุด ก็คือสังคมกลุ่มเพื่อน โดยวัยรุ่นจะยึดแบบจากกลุ่มเพื่อน หรือบุคคลผู้ยึดถือเป็นไอดอล อันอาจก่อให้เกิดความขัดแย้งทางด้านสัมพันธ์กับผู้ใหญ่ได้อย่างร้ายแรง อาจจะด้วยวัยรุ่นต้องการเป็นที่ยอมรับของเพื่อนรวมทั้งสังคมรอบๆตัว ชอบรวมตัวเป็นกลุ่มก้อน มีการช่วยเหลือกัน มีการแลกเปลี่ยนประสบการณ์ต่อกันเมื่ออยู่ในกลุ่ม สำหรับกลุ่มเพื่อนสนิท จะเข้ามาสร้างผลกระทบอย่างมากต่อทัศนคติ ความสนใจ รวมทั้งพฤติกรรมการแสดงออกของวัยรุ่น โดยวัยรุ่นส่วนใหญ่มักยึดถือความคิดว่าความคิดเห็นของคนอื่น ๆ ไม่มีความสำคัญเท่ากับความคิดของเพื่อน และต้องการให้ผู้ใหญ่ยอมรับกลุ่มเพื่อนอีกด้วย โดยมีประเด็นหลากหลายแง่มุม

**ความเหงาและทุกข์สุขของวัยรุ่น**

ความรู้สึกของเด็กมีความละเอียดอ่อนเป็นอย่างมาก พวกเขาอาจจะไม่มีเกราะป้องกันและเพียงพอในการตัดสินใจเรื่องต่างๆได้ดีพอ พ่อแม่ผู้ปกครองควรจะให้คำแนะนำ คำปรึกษาลูกได้ในเวลาที่พวกเขาต้องการ โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ตอนที่ 8 (Episode 8) “Lost & Found” กำกับโดย ศิววุฒิ เศวตานนท์ และในตอนนี้มีเรื่องย่อว่า “เด็กบ้านรวยขี้ขโมย” เป็นเรื่องราวเมื่อแนนโน๊ะได้ย้ายเข้ามาเป็นเด็กใหม่ที่โรงเรียนเขมะวิทยานุสรณ์ เธอก็ได้พบเด็กใหม่คนหนึ่งที่ชื่อ ทีเค TK (รับบทโดย เอกวัฒน์ นิรัตน์วรปัญญา) ซึ่งถูกไล่ออกจากโรงเรียนเก่าเพราะขโมยของและมาเข้าโรงเรียนแห่งนี้ได้เพราะจ่ายเงินให้กับผู้อำนวยการเพื่อจะได้เข้าเรียนที่นี่ ซึ่งทีเคเป็นลูกชายของนักธุรกิจใหญ่ระดับมหาเศรษฐีที่ต้องเดินทางไปต่างประเทศอยู่ตลอดเวลาและไม่เคยมีเวลาให้กับทีเคเลย แม้กระทั่งเวลาที่ทีเคได้สร้างปัญหาอะไรไว้ พ่อของเขาก็จะส่งลูกน้องให้มาจัดการเคลียร์ปัญหานั้นๆ แทน ชื่อเสียงทางด้านการเป็นหัวขโมยของทีเคแพร่กระจายไปทั่วจนเขาไม่มีเพื่อนเลยสักคน ซึ่งดูจากฐานะแล้วทีเคไม่จำเป็นต้องขโมยก็มีใช้แต่ที่ทำไปเพียงจะได้เป็นที่สนใจจากคนรอบข้าง เป็นวิธีเรียกร้องความสนใจเพราะขาดความรัก ความอบอุ่นจากครอบครัว จนกระทั่งได้เจอกับแนนโน๊ะ เคมีของทั้งสองคนเข้ากันเป็นอย่างมากรวมถึงนิสัยการเป็นหัวขโมย เริ่มจากขโมยของเล็กๆไปจนถึงของที่มีมูลค่า และด้วยความคึกคะนองวันหนึ่งก็เกิดความคิดที่จะขโมยเงินของผู้อำนวยการที่ได้จากเงินสินบน เพราะเงินนั้นไม่ได้ทำประโยชน์อะไรให้โรงเรียนเลย โรงเรียนไม่ได้พัฒนาจากเงินที่ได้มาจากผู้ปกครอง มีเพียงผู้อำนายการที่นับวันยิ่งร่ำรวยมากขึ้นเรื่อยๆ แต่สุดท้ายก็ขโมยไม่สำเร็จถูกจับได้ ทีเคจึงถูกส่งตัวไปอยู่สถานพินิจ เมื่อครบกำหนดก็ได้ออกมา ซึ่งวันนั้นทีเคก็ได้พบกับพ่ออีกครั้งหลังจากไม่ได้เจอกันนาน ซึ่งมันทำให้เห็นว่าคนเราเห็นสิ่งนั้นมีค่าเมื่อมันหายไปแล้ว ซึ่งหนึ่งในฉากสำคัญ เป็นฉากแนนโน๊ะชวนทีเคไปขโมยของจากห้องผู้อำนวยการ ดังบทสนทนาต่อไปนี้

ทีเค : นี่เธอจะไปขโมยเงินผอ.เหรอ

แนนโน๊ะ : ไม่ใช่เงินผอ.แต่เป็นเงินที่ได้มาจากการขโมยเงินนักเรียนต่างหาก จากหลังรูปใหญ่ที่อยู่หลังโต๊ะทำงาน

ทีเค : แต่ถ้าเราโดนจับได้มันจะเป็นเรื่องใหญ่นะแนนโน๊ะ

แนนโน๊ะ : แล้วยังไง แนนโน๊ะทำคนเดียวก็ได้

ซึ่งการไปขโมยเงินผู้อำนวยการครั้งนี้กลายเป็นเรื่องใหญ่จนทำให้พ่อของทีเคต้องมาจัดการเอง ทำให้พ่อลูกได้เจอกันหลังจากไม่ได้เจอกันนาน

(เด็กใหม่, 2561, ตอนที่ 8)

พัฒนาการด้านอารมณ์เกิดจากการก่อประสานกันของพันธุกรรมและปฏิกิริยาที่เกิดจาก สัมพันธภาพระหว่างเด็กกับผู้เลี้ยงดูตั้งแต่วัยเด็ก การเปลี่ยนแปลงทางอารมณ์ของวัยรุ่นยังเกี่ยวข้องกับการเปลี่ยนแปลงระดับฮอร์โมนเพศในร่างกายด้วย ทั่วไปแล้ววัยรุ่นมีลักษณะอารมณ์ เปลี่ยนแปลงง่ายและรุนแรง จนมีคํากล่าวว่าเป็น “วัยแห่งอารมณ์พายุแคม” ลักษณะอารมณ์ที่พบในวัยรุ่น เช่น โกรธง่ายหายเร็ว อารมณ์ร้อน รักแรง เกลียดแรง เป็นต้น ทั้งนี้อารมณ์ของเด็กวัยรุ่นจะแตกต่างกันในแต่ละระยะ กล่าวคือ ในช่วงวัยรุ่นตอนต้นเด็กจะมีอารมณ์ หวั่นไหวง่าย เมื่อเข้าสู่วัยรุ่นตอนกลางเด็กจะมีอารมณ์เข้มข้นขึ้นคือ มีอารมณ์รุนแรงเปลี่ยนแปลงง่ายและไม่สามารถควบคุมได้ดีนัก อีกทั้งยังสามารถแสดงอารมณ์ออกมาได้ในหลากหลายรูปแบบ อาทิ แบบพลุ่งพล่าน แบบเก็บกด หรือดื้อรั้นเอาแต่ใจตัวเอง เป็นต้น ขณะที่วัยรุ่นตอนปลายจะแสดงออกทางอารมณ์ได้ดีขึ้น มีความมั่นคงทางอารมณ์มากขึ้น[[15]](#footnote-15) ทำให้วัยรุ่นมีปัญหาอารมณ์และพฤติกรรม สาเหตุอาจเกิดจากการร้องไห้เพื่อต้องการเรียกร้องความสนใจจากพ่อแม่หรือเพื่อน หรือเพื่อทดสอบว่า พ่อแม่หรือเพื่อนรักเราจริงไหม รักเท่าคนอื่นไหม หรือเรียนรู้มาตั้งแต่เด็กว่าใครขัดใจก็จะร้องไห้จนติดเป็นนิสัย วิธีการช่วยเหลือกรณีติดเป็นนิสัยจะต้องใช้เวลานานในการรักษาและทำความเข้าใจ ทำข้อตกลงร่วมกันเพื่อจะสามารถควบคุมการกระทำเหล่านี้ได้

นอกจากนี้วัยรุ่นยังมีความรู้สึกอีกมากมาย ไม่ว่าจะรู้สึกเหงา เป็นเรื่องธรรมดาที่ในแต่ละช่วงเวลาที่เราอยู่คนเดียวในบางขณะ บางบรรยากาศ หรือสถานการณ์ เราจะเกิดความรู้สึกเหงาขึ้นมา เช่น บางครั้งที่เราฟังเพลงเศร้า ๆ หรือถูกปล่อยให้อยู่ตามลำพังนาน ๆ โดยไม่ได้ติดต่อกับใคร ในช่วงที่เราห่างไกลเพื่อนฝูง ญาติพี่น้อง หรือคนใกล้ชิด อาจจะด้วยภาระหรือหน้าที่ของพ่อแม่ผู้ปกครองที่ไม่สามารถอยู่ด้วยกันได้ ทำให้เด็กมีความรู้สึกเหงาว่าตัวเองต้องใช้ชีวิตคนเดียว ไม่มีใครสนใจ หากเป็นอะไรไปก็ไม่มีใครรู้สึกอะไรอยู่แล้ว นำพาให้เด็กนั้นไปกระทำสิ่งต่างๆที่ไม่คาดคิด เพื่อเป็นการเรียกร้องความสนใจกับพ่อแม่ผู้ปกครอง อย่างเช่นวัยรุ่นชอบโกหก วัยรุ่นโกหกเก่ง โกหกบ่อย หรือไม่พูดความจริงหรือพูดกำกวม จริงบ้าง ไม่จริงบ้าง มักมีสาเหตุอย่างน้อย ๆ คือ 1.จงใจที่จะไม่พูดความจริงปิดบังอำพรางความเป็นส่วนตัวของเขา ไม่ต้องการให้ใครรู้ 2.ไม่กล้าพูดความจริง เพราะกลัวจะถูกตำหนิติเตียน และอีกหนึ่งวิธีในการเรียกร้องความสนใจคือ วัยรุ่นชอบขโมยของ การลักขโมยของวัยรุ่นมักมีสาเหตุสำคัญ ๆ คือ 1. เพราะขาดการอบรมบ่มนิสัยหรือจริยธรรม 2. เพราะขาดแคลนในสิ่งที่ต้องการปรารถนา 3. เพราะต้องการแก้แค้นพ่อแม่ ผู้ปกครอง ครูอาจารย์ หรือองค์กร ที่ตนสังกัด 4. เพราะมีปัญหาทางจิตใจ นอกจากนี้วัยรุ่นมักที่จะใช้เงินเปลือง เป็นปัญหาการใช้จ่ายฟุ่มเฟือยของวัยรุ่น เช่น ใช้จ่ายฟุ่มเฟือย เกินตัว ชอบซื้อ ของที่ไม่จำเป็น แรก ๆที่ซื้อมาก็อาจจะเห่อ พอนานเข้าก็เบื่อแล้ว เลิกสนใจไปเลย หรือไม่ก็ซื้อ เพราะอยากมีเหมือนเพื่อน ๆ การกระทำทั้งหมดนี้จะสามารถปรับเปลี่ยนได้ตามสภาพแวดล้อมและคำสั่งสอนแนะนำจากพ่อแม่ผู้ปกครอง ซึ่งจะเห็นได้ว่าปัญหาที่เกิดขึ้นส่วนใหญ่แล้วมาจากตัวเด็กนักเรียนเองนั้นขาดความรัก ความอบอุ่นที่เพียงพอจากครอบครัว แต่เราไม่สามารถไปตำหนิติเตียนผู้ใหญ่ได้ที่ปล่อยปละละเลยไม่สนใจบุตรหลาน เพราะอาจจะด้วยไม่มีเวลาที่เพียงพอ ต้องทำงานหาเงิน เพื่อมาเลี้ยงดูครอบครัว แต่การที่ไม่สนใจบุตรหลานเลยก็ไม่ได้เป็นการกระทำที่ถูก ต้องมีเวลาให้กันและกัน ให้ความไว้เนื้อเชื่อใจกับตัวนักเรียนด้วย เมื่อหากเกิดปัญหาที่เกินความสามารถของเด็กๆที่ไม่สามารถแก้ไขได้ คนแรกที่พวกเขาจะนึกถึงควรเป็นพ่อแม่ผู้ปกครอง ที่จะคอยเป็นเกราะป้องกันให้พวกเขานั้นปลอดภัยได้และต่อให้จะมีพี่เลี้ยงดูแลอยู่ตลอดแต่มันก็ไม่สามารถมาทดแทนความอบอุ่นจากคนเป็นพ่อเป็นแม่ได้

**การแสดงตัวตนของวัยรุ่นในโรงเรียน**

เด็กวัยรุ่นกำลังเรียนรู้ที่จะเติบโตเป็นผู้ใหญ่ของสังคม เขาจึงต้องการการยอมรับอย่างมาก หลายครั้ง พวกเขาจึงอาจทำอะไรแผลงๆ เพราะอยากเด่น อยากดัง อยากเป็นที่ยอมรับของคน แม้ว่าบางครั้งความเห็นของแต่ละคนจะไม่ตรงกันก็ตาม โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ตอนที่ 4 (Episode 4) “Hi-So” กำกับโดย คมกฤช ตรีวิมล และในตอนนี้มีเรื่องย่อว่า “ธุรกิจใหม่เพื่อเยาวชน” เป็นเรื่องราว ณ โรงเรียนมัธยมไฮโซแห่งหนึ่ง โรงเรียนที่ “เงิน” สามารถซื้อได้ทุกอย่าง แม้กระทั่งห้องเรียนที่เด็กคนไหนก็มีห้องเป็นของตัวเองได้หากมีเงินมากพอ ดังนั้น แนนโนะ ที่ย้ายเข้ามาโรงเรียนนี้วันแรก เธอก็ได้ซื้อห้องเป็นของตัวเองและตั้งเป็นบริษัท แนนโน๊ะ จำกัด ซึ่งทำธุรกิจรับแก้ไขปัญหาทุกอย่างให้กับทุกคน (ที่มีเงินมากพอ) ในโรงเรียน วันหนึ่งเพื่อนร่วมห้องอย่าง ไดโน่ (รับบทโดย เบสท์ ณัฐสิทธิ์ โกฏิมนัสวนิชย์) นักเรียนหนุ่มสุดเพียบพร้อมในสายตาเพื่อนๆ เพราะทั้งเรียนเก่ง บ้านรวย ซื้อของฝากเพื่อนจากการเที่ยวรอบโลกเป็นประจำ ก็เกิดปัญหาใหญ่ขึ้นเมื่อกลุ่มเพื่อนสนิทซึ่งประกอบไปด้วย ป๊อบ (รับบทโดย กาญจน์ ชัชนันท์ ฉันทจินดา), โต๋ (รับบทโดย ธนภัทร วรานุภาพ), แต๊บ (โอโม่ ภาคิยัน จุนปิยะกุล) และ หวาน (รับบทโดย Risa Suzuki) อยากจะไปเที่ยวบ้านสุดไฮโซของ ไดโน สักครั้งแต่ ไดโน่ เองก็ไม่ได้อยากให้ใครไปที่บ้านเขา เพราะเขามีความลับบางอย่างที่ได้ปกปิดเอาไว้อยู่ แต่ด้วยความที่ไม่อยากเสียหน้ากับเพื่อนๆ เขาจึงตัดสินใจจ้าง แนนโน๊ะ ให้จัดการแก้ไขปัญหานี้ให้ และความลับของ ไดโน่ อยากให้ แนนโน๊ะ ช่วยคือเนรมิตให้เป็นบ้านที่มีฐานะร่ำรวยเพราะจะได้เป็นที่ยอมรับในกลุ่มเพื่อน ไม่ให้เพื่อนรังเกียจที่มีฐานะต่ำต้อยกว่าพวกเขา แม้จะเป็นความโลภอยากได้อะไรที่มันเกินตัวก็ตาม ซึ่งหนึ่งในฉากสำคัญ เป็นฉากไดโน่มาขอให้แนนโน๊ะช่วย เพราะไม่อยากให้เพื่อนในกลุ่มรู้ความจริง ดังบทสนทนาต่อไปนี้

เพื่อนๆ : ไดโน่ขอไปเที่ยวบ้านแกหน่อยดิ

ไดโน่ : เออๆก็ได้ (แต่ในใจไม่อยากให้เพื่อนๆไปบ้าน เพราะกลัวจะรู้ความจริงว่า บ้านไม่ได้รวยอย่างที่พูดเอาไว้) จึงไปขอให้แนนโน๊ะช่วย

แนนโน๊ะ : มีอะไรให้ช่วย

ไดโน่ : เราอยากให้เธอช่วยเปลี่ยนความคิดเพื่อนๆให้หน่อย

แนนโน๊ะ : เปลี่ยนใจยากกว่าเปลี่ยนบ้านอีกนะ

ไดโน่ : งั้นเธอช่วยหาบ้านอื่นมาแทนบ้านเราแล้วกัน

เมื่อวันที่นัดมาเที่ยวที่บ้าน ก็ได้มาบ้านที่ไม่ใช่บ้านจริงๆของไดโน่ เพราะหากพาไปบ้านจริงๆเพื่อนๆจะไม่ยอมรับในตัวไดโน่ที่บ้านไม่ได้มีฐานะ

(เด็กใหม่, 2561, ตอนที่ 4)

ตอนที่ 6-7 (Episode 6-7) “Wonderwall” กำกับโดย จตุพงศ์ รุ่งเรืองเดชาภัทร และในตอนนี้มีเรื่องย่อว่า“นักเรียนผวา โดนเพื่อนรุมแกล้งหวิดดับ” เป็นเรื่องราวหลังจากที่ แนนโน๊ะ ได้ย้ายเข้ามาในโรงเรียนแห่งหนึ่ง เธอก็ได้ไปสมัครเป็นผู้จัดการทีมของทีมฟุตบอลโรงเรียน ซึ่งมีแบม (รับบทโดย มรกต หลิว) ทำหน้าที่นี้อยู่แล้ว แต่การทำหน้าที่ของแบมก็เป็นเพียงแค่ดูแลและเทคแคร์เฉพาะ โอ้ (รับบทโดย ปรัชญ์ดนัย เนตรประเสริฐกุล) ดาวเด่นประจำทีมฟุตบอลที่แบมปลื้มอยู่เท่านั้น โดยที่ไม่ได้ใส่ใจคนอื่นเลย ซึ่งการเข้ามาของ แนนโน๊ะ ซึ่งทำหน้าที่นี้ได้เป็นอย่างดี เอาใจใส่ทุกคนเท่าเทียมกันบวกกับหน้าตาและบุคลิกที่สดใสสุดแสนมีเสน่ห์ของ แนนโน๊ะ จึงทำให้ทุกคนในทีมรวมถึง โอ้ หันไปสนใจตัว แนนโนะ กันหมด ทำให้แบมรู้สึกหมั่นไส้และเกลียดแนนโน๊ะมาก จนถึงขั้นไประบายอารมณ์โดยการเขียนด่าแนนโน๊ะในห้องน้ำ และนั่นคือเรื่องร้ายที่จะเกิดขึ้นเมื่อทุกสิ่งที่ถูกเขียนบนผนังห้องน้ำนั้นกลายเป็นเรื่องจริง ทำให้นักเรียนที่รู้เรื่องของห้องน้ำห้องนั้นต่างมาเขียนที่กำแพงประตูเต็มไปหมดเพื่อต้องการที่จะระบายอารมณ์ความโกรธ ความเกลียดจนทำให้กลายเป็นเรื่องใหญ่สร้างความวุ่นวายในโรงเรียน เพราะอารมณ์ชั่ววูบนำมาสู่ผลเสียในหลายเรื่องทำให้ได้รู้ว่าคิดจะทำอะไรต้องมีสติคิดไตร่ตรองควรระงับอารมณ์และไม่ควรเอาอารมณ์มาเป็นตัวตัดสิน ซึ่งหนึ่งในฉากสำคัญ เป็นฉากแบมเขียนผนังห้องน้ำระบายอารมณ์ แต่สิ่งที่เขียนลงไปนั้นกลับเป็นจริง ดังบทสนทนาต่อไปนี้

แบม : มีคนเขียนผนังว่า ไอ้โอ้ไอ้เป๋ จึงโทษแนนโน๊ะว่าพี่โอ้เป็นแบบนี้ก็เพราะเธอ ทำแบบนี้ทำไม

แนนโน๊ะ : แบมต้องคิดดีๆนะ แนนโน๊ะไม่ได้เขียนกำแพงนั้นเลยแม้แต่ครั้งเดียว แล้วใครกันแน่ที่เป็นคนเริ่ม ใครกันแน่ที่เป็นคนทำให้เรื่องนี้กระจายไปทั่วโรงเรียน แล้วเกิดความวุ่นวาย

(เด็กใหม่, 2561, ตอนที่ 6-7)

วัยรุ่นมีความต้องการเป็นที่ยอมรับในกลุ่มเพื่อน เด็กวัยรุ่นมีพฤติกรรมเลียนแบบกลุ่มเพื่อนและผู้อื่นที่ตนชื่นชอบ เพราะเด็กวัยนี้มีความกังวลอย่างมากว่าคนอื่น โดยเฉพาะกับเพื่อนว่าจะมองตนอย่างไร นอกจากนี้ยังมีความรู้สึก กลัวความแตกต่างจากคนอื่น และกลัวการถูกเปรียบเทียบ ดังนั้นการปฏิบัติตัวจึงทำให้คล้ายกับกลุ่ม เพื่อนเช่น การแต่งตัว แต่งหน้า แต่งทรงผมตามสมัยนิยม เป็นต้น ทั้งยังส่งผลต่อพัฒนาการทางสังคมของวัยรุ่นที่มีการเปลี่ยนแปลงไปจากวัยเด็กอย่างชัดเจน กล่าวคือ เปลี่ยนแปลงจากสัมพันธภาพแบบภาวะพึ่งพาผู้อื่นเป็นสัมพันธภาพในแบบที่ต้องเรียนรู้ร่วมกับบุคคลอื่นและจากสังคมรอบด้าน ส่งผลให้วัยรุ่นต้องปรับตัวต่อการเปลี่ยนแปลงทั้งในตนเองและบุคคลรอบข้างด้วย ซึ่งอาจทำให้ประสบกับปัญหาการปรับตัวต่อการเปลี่ยนแปลงที่เกิดขึ้นได้ อย่างไรก็ตามถ้าหากวัยรุ่นสามารถจัดการกับปัญหาต่าง ๆ ที่เกิดขึ้นได้อย่างเหมาะสมและสามารถดำเนินชีวิตในช่วงเวลานี้ให้ผ่านพ้นไปได้อย่างราบรื่น[[16]](#footnote-16) วัยรุ่นจะเจริญเติบโตเข้าสู่วัยผู้ใหญ่ได้ อีกทั้งยังสามารถจัดการกับชีวิตในวัยผู้ใหญ่ได้อย่างเหมาะสม วัยรุ่นมีลักษณะทางสังคมที่เด่นชัดคือ การมีเพื่อนสนิทหรือกลุ่มเพื่อน ถือว่าเพื่อนเป็นสิ่งสำคัญที่วัยรุ่นทุกคนต้องมีและให้ความสำคัญกับเพื่อนอย่างมาก โดยปกติแล้ววัยรุ่นมักคบกับเพื่อนเพศเดียวกันหรือเพื่อนที่มีความคล้ายกับตัวเองหรือเพื่อนในแบบที่ตนเองอยากจะเป็น เด็กวัยรุ่นมีเพื่อนเพื่อเรียนรู้บทบาทกฎเกณฑ์ทางสังคม ซึ่งเป็นรากฐานของการมีมนุษยสัมพันธ์และการปรับตัวกับผู้อื่น การมีเพื่อนยังมีส่วนช่วยให้บุคคลในวัยนี้ตระหนักว่าตนเอง มีคุณค่า มีผู้อื่นมาเข้าใจ เรียนรู้ที่จะลดความเอาแต่ใจตนเองลง การได้รับการยอมรับจากกลุ่มเพื่อน จะทำให้เด็กวัยนี้เกิดความมั่นใจ และเกิดความภาคภูมิใจในตนเอง ตลอดจนเพื่อนยังเป็นทั้งผู้ให้กําลังใจ ผู้รู้ใจ เข้าใจปัญหาวัยรุ่นด้วยกัน และเป็นแหล่งเสริมพลังในการทำกิจกรรมต่าง ๆ ด้วย

จะเห็นได้ว่ากลุ่มเพื่อนของเด็กวัยรุ่นมีอิทธิพลอย่างมากในการดำเนินชีวิตและวัยรุ่นก็ยังต้องการเป็นที่ยอมรับในกลุ่มเพื่อน การมีกลุ่มเพื่อนก็เปรียบเสมือน เครื่องดื่ม ที่มีอยู่มากมายหลายยี่ห้อในโลก ทุกขวดอยู่ในแพ็กเกจที่สวยสดใส แต่ก็ไม่รู้ว่าถ้าได้ดื่มแล้วรสชาติจะเป็นแบบไหน ต้องลองเพื่อจะได้รู้รสชาติ แต่อาจมีหลายครั้งที่เครื่องดื่มบางขวด ทำให้เราต้องพะอืดพะอมจนต้องบ้วนทิ้ง ก็เหมือนกันกับเพื่อนแย่ๆ บางคน ที่ยิ่งคบยิ่งทำให้ชีวิตเรากระดำกระด่าง วุ่นวาย ยุ่งเหยิง จนในที่สุดเราต้องยอมตัดใจ ทิ้งสิ่งนั้นไป แล้วไปเริ่มต้นทดลองเปิดขวดใหม่ดูอีกครั้ง หากย้อนไปในวัยเด็กเราอาจเคยคิดว่าการมีเพื่อนเยอะๆนั้นมันดี เพราะเพื่อนคือสิ่งที่ทำให้ชีวิตมีสีสัน สนุกสนาน ตื่นเต้น แต่เมื่อวันเวลาได้ผ่านไป มันจะทำให้เราได้เรียนรู้อะไรมากขึ้น คำว่าเพื่อนก็อาจจะเปลี่ยนไป แต่ก็ปฏิเสธไม่ได้ว่ากลุ่มเพื่อนไม่มีความสำคัญในชีวิตเลย ทำให้วัยรุ่นส่วนใหญ่อยากจะมีกลุ่มเพื่อนเยอะๆ เพื่อไม่ให้ตัวเองรู้สึกโดดเดี่ยวอยู่ในโลกนี้คนเดียว ต้องการคนที่คอยดูแล ให้กำลังใจ ให้คำปรึกษาเวลามีปัญหาและอยู่เคียงข้างเรา เพราะวัยนี้ถือได้ว่าเป็นวัยที่เพื่อนที่มีความสำคัญอย่างมากในชีวิต เมื่อเวลามีปัญหาคนแรกที่จะเลือกปรึกษาก่อนอาจจะไม่ใช่ครอบครัว แต่เป็นกลุ่มเพื่อนที่อยู่ในโรงเรียน อาจจะด้วยความรู้สึกที่ว่าเพื่อนจะเข้าใจเราที่สุดหรือเคยพบเจอปัญหาแบบเดียวกันมาและจะมีการแก้ไขปัญหากันเอง โดยไม่ให้ผู้ปกครองทราบ เมื่อหากผู้ปกครองทราบอาจจะโดนดุ ด่า ตี ทำให้นักเรียนส่วนใหญ่เลือกที่จะไม่ปรึกษาผู้ครอง จากในเนื้อหาละครซีรี่ย์จะเห็นได้ว่านักเรียนมีความต้องการทำทุกวิถีทางเพื่อปกปิดตัวตนที่แท้จริงไม่ให้เพื่อนรู้ เพราะหากเพื่อนรู้อาจจะทำให้เพื่อนกลุ่มนั้นเลิกคบตัวเองไปได้ จึงต้องหาวิถีมากมายมาแก้ไขปัญหาต่างๆและความที่อยากให้เพื่อนสนใจ ให้ตัวเองมีตัวตนในสายตาเพื่อน จึงทำให้อาจจะกระทำเรื่องๆต่างๆที่ไม่ได้คิดลงไป

**การบูลลี่และการลืมเลือนของวัยรุ่นในโรงเรียน**

การไร้ตัวตนในโรงเรียน การโดนล้อหรือถูกกลั่นแกล้งถึงแม้จะดูเป็นเรื่องเล็กๆ เป็นการละเล่นหยอกล้อกันทั่วไป แต่การหยอกล้อที่ผู้ถูกล้อไม่รู้สึกร่วมด้วย สิ่งนั้นเรียกว่าการบูลลี่ ซึ่งการกระทำเล็กๆ เหล่านี้อาจสร้างแผลและปมในจิตใจให้กับคนอื่น หรืออาจจะส่งผลต่อสุขภาพจิตจนนำไปสู่การใช้ความรุนแรงได้ โดยเรื่องราวเหล่านี้ได้ถ่ายทอดออกมาผ่านละครซีรี่ย์เรื่องเด็กใหม่

ตอนที่ 12-13 (Episode 12-13) “เลี้ยงรุ่น (BFF)” กำกับโดย คมกฤช ตรีวิมล และในตอนนี้มีเรื่องย่อว่า“นักเรียนอันธพาล บันดาลโทสะทำร้ายเพื่อนปางตาย” เป็นเรื่องราวในงานเลี้ยงรุ่น “12 ปีคืนสู่เหย้า 6/1 ศักดิ์นุสรณ์ 114” งานรวมตัวกลุ่มเพื่อนห้องม.6/1 ที่ไม่ได้เจอกันมานาน โดยมี วิทย์ (รับบทโดย คงคิด วิเศษศิริ) ประธานรุ่นเป็นตัวหลักในการจัดงาน, ทัพ (รับบทโดย กันต์ชนุตม์ เก่งการค้า) และ ฟอง (รับบทโดย ณัฐนิชา หลวงอนันต์กุล) คู่รักทรหดประจำรุ่น, พราว (รับบทโดย ฐิติชญา ชิวปรีชา), เบลล์ (รับบทโดย ศุภาวีร์ ปาลิศรีโรจน์), เม้ง (รับบทโดย นารถ โอวารัง), ชัย (รับบทโดย กฤชภูมิ ธนาพัฒน์), หมอไก่ (รับบทโดย อติคุณ อดุลโภคาธร) และ เตี้ย (รับบทโดย เชษฐพัทธ์ เขื่อนแก้ว) มาร่วมงานด้วย ซึ่งต่างคนต่างก็เติบโตเป็นผู้ใหญ่ที่มีหน้าที่การงานและมีครอบครัวที่ดีพร้อม ซึ่งจุดสำคัญของงาน คือการเปิดกล่องไทม์แคปซูลที่ทุกคนในห้องได้ใส่ของที่มีค่าทางใจ แทนความรู้สึกของตัวเองในช่วงเวลานั้นไว้ พร้อมกับคำสัญญา “จะรักกันไปจนวันตาย” กับมิตรภาพเพื่อนรักครั้งนี้ ความทรงจำอันสวยงามในอดีตค่อยๆ ไหลผ่านเข้ามาพร้อมกับสิ่งของแต่ละชิ้นที่หยิบขึ้นมาจากไทม์แคปซูลนั้น สร้างความสุขสนุกสนานให้กับทุกคนในงานเป็นอย่างดี จนกระทั่งมาถึงของชิ้นสุดท้าย ซึ่งเป็นโทรศัพท์มือถือที่ไม่มีใครรู้ว่าเป็นของใคร ต่างคนต่างพยายามยามนึกว่าโทรศัพท์เครื่องนั้นจะเป็นของใครได้และแล้วความทรงจำอันดำมืดก็ค่อยๆ กระจ่างขึ้นเรื่อยๆ พร้อมกับการปรากฏตัวของ แนนโน๊ะ เพื่อนที่ทุกคนได้หลงลืมกันไปแล้ว แนนโน๊ะเข้ามาเรียนชั้นม4/1แล้วหายตัวไปโดยเธอนั้นจะมีบุคลิกแปลกๆคือคุยโทรศัพท์ตลอดเวลา ไม่ค่อยสนใจใคร ทำให้ไม่ค่อยมีเพื่อนคุยด้วย จนเพื่อนๆเข้าใจว่าแนนโน๊ะนั้นคุยโทรศัพท์กับอากาศไม่มีตัวตน ส่วนคนชื่อแทนที่แนนโน๊ะพูดถึงไม่มีอยู่จริง จึงทำให้กลายเป็นโรคจิตในสายตาเพื่อนๆ จนมาวันนึงแนนโน๊ะเข้ามาในห้องเรียนด้วยสภาพที่ ฟกช้ำ เลือดออก เหมือนไปตบกับใครมา หลังจากนั้นก็หายตัวไปและเมื่อถึงวันรวมรุ่นแนนโน๊ะก็มาปรากฏตัวขึ้นพร้อมทั้งแฉเรื่องราวที่ผ่านๆมาของเพื่อนแต่ละคนให้ฟัง เริ่มต้นที่ 1.เม้ง เป็นตากล้องแต่ไปลวนลามนักแสดงหญิง 2.ชัยเป็นนักกีฬาเพาะกาย ใช้สเตรียลอยมาเกินไปจนเกือบโดนยึดเหรียญรางวัล 3.วิทย์ บริษัทวิทย์สร้างตึกจนทำให้คนตายแต่ก็หาคนอื่นมาติดคุกแทนเป็นแพะรับบาป4.หมอไก่ ตกลงกับนักการเมืองให้มาลงทุนสร้างโรงพยาบาลเพื่อฟอกเงิน 5. เบลทำครีมปลอมขาย พอลูกค้าหน้าพังมาโวยวายก็ปิดเพจหนี 6.เตี้ย เป็นคนชอบใช้ความรุนแรงทำร้ายร่างกายภรรยาจนทนไม่ไหว จะฟ้องหย่าและไม่ให้สิทธิเลี้ยงดูลูก 7.ฟอง เป็นโรคซึมเศร้าทำร้ายตัวเองจนต้องทานยาทุกวัน 8.ทัพ คือแทนคนที่คุยกับแนนโน๊ะและคบซ้อนทั้งฟองและเเนนโต๊ะทำให้ทุกคนเข้าใจว่าแนนโน๊ะคุยคนเดียว พี่แทนไม่มีตัวตน จนทำให้แนนโน๊ะกลายเป็นตัวตลากในสายตาเพื่อน ถูกบูลลี่ว่าเป็นไอ้โรคจิตไม่มีใครคบ นอกจากนี้ทัพยังมีความสัมพันธ์กับพราวเพื่อนรักของฟอง ซึ่งพราวเป็นแอร์โฮสเตส ส่วนทัพเป็นนักบิน ทำให้ทั้งคู่ได้เป็นชู้กัน เรื่องราวของทุกคนได้เปิดเผยออกมาและทุกคนต่างไม่พอใจ แต่สิ่งที่แอบซ่อนในงานอีกอย่างหนึ่งคือน้ำที่ทุกคนดื่มเป็นยาพิษและยาถอนพิษมีเพียงเข็มเดียว ทำให้ทุกคนต้องแย่งชิงไม่สนใจอะไรทั้งนั้น แต่ความเป็นจริงที่มียาพิษเป็นเพียงแค่กลอุบายให้ทุกคนแสดงธาตุแท้ออกมา ซึ่งหนึ่งในฉากสำคัญ เป็นฉากแนนโน๊ะเปิดเผยความลับของเพื่อนๆ6/1 ดังบทสนทนาต่อไปนี้

เบล : แกก็ยังเป็นอีบ้าเหมือนเดิมสินะ

เตี้ย : แกทำแบบนี้ต้องการอะไร

แนนโน๊ะ : ได้เห็นเพื่อน ๆ 6/1 โตมาแล้วมีชีวิตที่ดีกันแบบนี้ แนนโน๊ะก็ดีใจ ส่วนไอ้เรื่องที่มันผ่าน ๆ มาน่ะ ก็ไม่เป็นไรหรอก คนเราก็มีผิดพลาดกันได้ แนนโน๊ะยังเป็นอีโรคจิตของทุกคนเลย มองเป็นเรื่องตลกแล้วกันเนอะ

เพื่อนๆ : เธอทำแบบนี้ไม่เห็นได้ประโยชน์อะไรกับเธอเลย (เพื่อนๆแย่งกันพูด)

แนนโน๊ะ : ไม่ต้องแย่งกัน เห็นสมัยเรียนยังไม่มีใครอยากคุยกับแนนโน๊ะแบบนี้เลย

ฟอง : ก็เพราะว่าแกเป็นโรคจิตไง ทำไมไม่ไปคุยกับอากาศเหมือนเดิมล่ะ

แนนโน๊ะ : (ทัพมาจับตัวฟองให้ใจเย็นๆ) ถูกต้องแล้วที่เจ้าชายต้องปกป้องนางฟ้าใช่ไหมคะพี่แทน เงียบทำไมละคะพี่แทน ไม่อยากคุยกับแนนโน๊ะแล้วเหรอ

แล้วทุกคนก้ได้รู้ความจริงว่าพี่แทนที่แนนโน๊ะคุยด้วยตลอดสมัยเรียนคือทัพ แฟนของฟองที่คบซ้อนและฟองก็เป็นคนทำให้เพื่อนๆเข้าใจแนนโน๊ะผิดมาโดยตลอด

(เด็กใหม่, 2561, ตอนที่ 12-13)

วินัดดา ปิยะศิลป์ พ.ศ.2563ได้ศึกษาเรื่องการรังแกในเด็กและวัยรุ่น มีทัศนะว่า การรังแกเป็นความรุนแรงรูปแบบหนึ่งซึ่งผู้รังแก (หนึ่งคนหรือหลายคน) กระทำซ้ำๆโดยมีเจตนาทำให้คนอื่น ผู้ถูกรังแก ได้รับบาดเจ็บทางร่างกาย หรือทางจิตใจ โดยทั่วไปผู้รังแกมักจะมีกำลังหรือมีอำนาจเหนือกว่าทำให้ผู้ถูกรังแกไม่สามารถปกป้องตัวเองจากการกระทำได้ อำนาจไม่เท่ากัน หมายถึง ผู้รังแกอาจใช้กำลังที่แข็งแรงกว่า หรือใช้ข้อมูลความลับหรือการที่ตนเองเป็นที่ยอมรับจากคนอื่นไปทำร้ายเหยื่อ ซึ่งอำนาจที่ไม่เทียมกันนี้สามารถเปลี่ยนแปลงได้ขึ้นกับบริบทหรือสถานการณ์ ในทัศนะของวินัดดาได้แบ่งประเภทของการรังแกเอาไว้ 4ประเภท

1. รังแกทางร่างกาย คือ ตบหัว ตบหน้า ตบไหล่ ต่อย ถีบ รุมกระทืบ ตี ผลัก ดักขา ขัดขา บีบคอ ตึงหู มัดแขนขา ไถเงิน ถ่มน้ำลาย คายอาหารใส่ สาดน้ำใส่ ทำลายของ ขว้างของใส่หรือเอาของไปซ่อน รังแกทางเพศ คือ จับ บีบอวัยวะเพศ ถูกจับถอดเสื้อ ถอดกางเกง เปิดกระโปรง

2. รังแกทางวาจา คือ ด่าทอ เหน็บแนม ประชดประชัน ใช้คําหยาบคาย ล้อเลียนชื่อพ่อแม่ ปม ด้อย เชื้อชาติ ความบกพร่อง รูปร่างหน้าตา ความพิการ ฐานะทางสังคมเศรษฐกิจ ผลการเรียน พูดจาล่อแหลมสอไปทางเรื่องเพศ เสียดสี ข่มขู่คุกคาม หยอกลับให้เป็นที่ขบขัน ดูถูก สบประมาท เยาะเย้ยกล่าวหาว่าร้าย ซุบซิบนินทา ฯลฯ

3. รังแกทางสังคม คือ เป็นพฤติกรรมหรือการกระทำที่แสดงให้เห็นถึงการรุกรานเกี่ยวกับสัมพันธภาพระหว่างบุคคลหรือกลุ่มบุคคล รวมทั้งทำให้เกิดความเข้าใจผิด เช่น แสดงท่าทางรังเกียจ ไม่ให้ความสนใจ ละเลย เพิกเฉย ไม่ใส่ใจ กีดกันไม่ให้เข้ากลุ่มร่วมกิจกรรม กระจายข่าวลือสร้างความเสียหาย สร้างเรื่องโกหก ใช้สายตาดูถูกเหยียดหยาม หัวเราะเยาะ สร้างกลุ่มแอนตี้

4. รังแกบนโลกไซเบอร์คือ เหยื่อและคนรอบข้างจะไม่รู้ว่าใครเป็นคนกระทำ แต่มีผู้รับชมจำนวนมาก แพร่กระจาย เช่น โพสต์ข้อความไม่ดี ส่งภาพหรือวีดีโอคลิบที่ทำให้อับอาย เสียชื่อ ดัดแปลงรูป เปิดเผยความลับส่วนตัวหรือนำข้อมูลไปเผยแพร่ ปลอมโปรไฟล์คนอื่น ไถเงิน ผ่านเว็บไซด์ ข่มขู่ทางโทรศัพท์ ฯลฯ[[17]](#footnote-17)

การรังแกประเภทต่างๆในสังคมไทยจะพบการรังแกทางสังคมและการรังแกบนโลกไซเบอร์เป็นส่วนใหญ่เหตุการณ์เหล่านี้แต่มักจะพบเจอกันในห้องเรียนอย่างเช่น ไปไหนมาได้ต้องไปคนเดียว เพื่อนไม่ค่อยชวน ถูกเพื่อนจับกลุ่มนินทาว่าร้าย หาว่าเราเข้ากับเพื่อนไม่ได้ ถูกมองด้วยสายตาที่รังเกียจ ซึ่งการกระทำเหล่านี้ก็ได้นำเสนอไว้ในละครซีรี่ย์เรื่องเด็กใหม่ในตอนที่12-13 โดยเป็นการนำเสนอฉายที่เพื่อนๆในห้องเรียนจับกลุ่มนินทาแนนโน๊ะที่มีพฤติกรรมต่างจากเพื่อนคือชอบไปไหนมาไหนคนเดียว ชอบพูดคุยคนเดียว จนทำให้เพื่อนๆมองว่าเป็นพฤติกรรมที่แปลกประหลาดและคอยกระจายข่าวลือ สร้างเรื่องโกหกให้เกิดความเสียหาย ซึ่งเหตุการณ์เหล่านี้จะส่งผลกระทบต่อทุกคน ไม่ว่าจะเป็นผู้ถูกกระทำที่จะได้รับความรู้สึกมากที่สุดคือ รู้สึกไม่เป็นที่ยอมรับในสังคมนั้นๆ ความสัมพันธ์กับคนรอบข้างลดลง เกิดความเปราะบางทางอารมณ์ ไม่มีความมั่นใจในตัวเอง ทำให้เด็กอาจจะไม่อยากไปโรงเรียนถึงขั้นเรียนไม่จบ ฝันร้ายในตอนกลางคืน วิตกกังวลคนรอบข้าง อาจเกิดซึมเศร้า มีโอกาสใช้สารเสพติดสูงขึ้น และเพิ่มโอกาสในการทำร้ายตัวเองหรือฆ่าตัวตายได้ และด้านผู้กระทำก็ส่งผลเช่นกันคือ มีพฤติกรรมความก้าวร้าว มักไม่มีขอบเขตในการแสดงออกอารมณ์ของตัวเองหรือควบคุมอารมณ์ไม่ได้ มีปัญหาในการสร้างความสัมพันธ์ที่ดีกับคนรอบข้าง ไม่สามารถปรับตัวให้เข้ากับสถานที่หรือสังคมได้ มีความมั่นใจในตัวเองต่ำ และอาจกลายไปเป็นขโมย ติดสุรา หรือสารเสพติดได้ ซึ่งเหตุการณ์นี้ไม่ได้ส่งผลดีต่อฝ่ายไหนเลยแต่ยังคงเป็นเหตุการณ์ที่เกิดขึ้นซ้ำๆเรื่อยๆไม่สามารถแก้ไขให้หายไปจากโรงเรียนได้ การแบ่งพรรคแบ่งพวก การด่าทอ การเหน็บแนม การกลั่นแกล้ง การซุบซิบนินทา โดยผู้ที่จะถูกกระทำจะเป็นคนที่มีลักษณะที่แตกต่างจากเพื่อนหรือคนที่อ่อนแอกว่า เพราะคนกลุ่มนี้จะไม่ค่อยมีแนวคิดที่จะสู้หรือเอาคืน ทำให้ผู้กระทำเกิดความสนุกสนาน คิดว่าเพื่อนไม่ได้ตอบโต้คงไม่เป็นอะไร แต่ไม่ได้คิดไปเลยว่าคำพูดมากมายเหล่านั้นนำมาเป็นปมในใจของเพื่อน การไม่เป็นที่ยอมรับในกลุ่มเพื่อนไม่ใช่เรื่องที่น่ายินดีเลย เพราะคนที่ต้องพบเจอจะมีแต่ความทุกข์ ความเครียด ไม่มีความสุขในชีวิต ซึ่งหากมองในอีกมุมหนึ่งคนที่กระทำเช่นนี้อาจจะเป็นคนที่มีปมในใจและเป็นการระบายปมนั้นออกมาทางการกระทำที่ไม่ถูกไม่ควร คือการส่งต่อความรู้สึกไม่ดีให้กับคนอื่น คนกลุ่มนี้ไม่ได้มีชีวิตที่ดีกว่าคนอื่นๆเลยเพียงแค่ไม่มีใครนำเรื่องที่ไม่ดีของพวกเขาเหล่านั้นมาพูด เมื่อไม่เกิดเหตุการณ์กับตัวเองก็ย่อมไม่รู้สึก ไม่ได้สำนึกในการกระทำเลย จากในเนื้อหาละครซีรี่ย์จะเห็นได้ว่านักเรียนที่ถูกบูลลี่ที่ถูกกล่าวหาว่า เป็นโรคจิต ชอบคุยคนเดียว โดยกล่าวหาทั้งๆที่คนที่พูดไม่ได้รู้เรื่องราวที่เป็นจริงเลย แต่รวมกลุ่มกันซุบซิบนินทาชักชวนให้คนอื่นรังเกียจและคิดแบบตัวเองไปด้วย ซึ่งเป็นการกระทำไม่ควรเกิดขึ้นในโรงเรียนแล้ว เพราะอย่างน้อยๆจะมีมารยาทการอยู่ร่วมกันในสังคม ควรให้เกียรติเพื่อนซึ่งกันและกัน เพราะมันคือพื้นฐานการอยู่ร่วมกันในสังคมที่ทุกคนพึงปฏิบัติ

**บทที่** **4**

**เด็กใหม่ นัยยะความหมายชีวิตวัยรุ่นในสังคมไทย**

วัยรุ่นเป็นวัยที่มีการเปลี่ยนแปลงเกิดขึ้นหลายอย่าง ทำให้เกิดเรื่องราวต่างๆมากมายให้ต้องปรับตัวและถือเป็นวัยที่เกิดปัญหาในชีวิตค่อยข้างมากที่อยู่ในช่วงเปลี่ยนผ่านจากการเป็นเด็กมาเป็นวัยรุ่น สิ่งแวดล้อมก็มีส่วนช่วยในการพัฒนาตนเอง รวมไปถึงเหตุการณ์ในชีวิตที่ต้องพบเจอจะหล่อหลอมให้เราเติบโตขึ้น โดยเรื่องราวต่างๆจะถูกถ่ายทอดผ่านละครซีรี่ย์เรื่องเด็กใหม่ ดังนี้

**การเรียนไม่เก่งไม่ใช่ทั้งหมดของชีวิต**

ระบบการศึกษาไทยโดยคติแล้วในสังคมไทยมักให้คุณค่ากับการเรียนเป็นอับดับแรก ซึ่งหนึ่งประเด็นสำคัญในตอนที่3 เป็นเรื่องราวจากตัวละครเด็กนักเรียนต้องแข่งขันกันอย่างเลี่ยงไม่ได้ เพราะการเรียนเป็นสิ่งที่อยู่คู่มากับเด็กไทยมาโดยตลอด เมื่อผ่านการเป็นวัยทารกมาแล้วเข้าสู่วัยเด็กก็จะได้พบเจอกับการเรียนในโรงเรียนที่มีตั้งแต่ระดับเตรียมอนุบาล อนุบาล ประถมศึกษา มัธยมศึกษา ไปจนถึงระดับอุดมศึกษา เพราะการศึกษาคือพื้นฐานที่ ทุกคนต้องเรียน เป็นการศึกษาขั้นพื้นฐานที่บัญญัติอยู่ในสิทธิขั้นพื้นฐานที่ทุกคนควรจะได้รับ แน่นอนว่าหากกล่าวถึงการเรียนการสอนย่อมจะมาคู่กันกับการแข่งขันเพื่อจะได้เป็นที่หนึ่ง เป็นจุดที่ให้คนอื่นสนใจจนทำให้หลายคนคงเคยเกิดความอิจฉาเพื่อนหรือคนใกล้ตัว น้อยใจตัวเอง ว่าทำไมเราถึงได้ไม่เก่งหรือไม่ฉลาดอย่างคนอื่นๆ เขาบ้าง ทำไมเราไม่มีความสามารถหรือคิดเรื่องบางอย่างไม่ได้ เราช่างไม่ได้เรื่องเอาเสียเลยและในสังคมไทยนั้นหากพูดกันถึงเรื่องของความฉลาดแล้ว เรามักจะผูกเรื่องการเรียนไว้กับเกรด ซึ่งนั่นหมายความว่าหากเราเรียนในระบบโรงเรียนแบบไทยๆ เมื่อเกรดเราออกมาต่ำ นั่นย่อมแสดงถึงระดับความฉลาดที่ต่ำของเราไปด้วยเช่นกัน ซึ่งจริงๆ แล้วความฉลาดนั้นไม่ได้วัดจากเพียงแค่การเรียนเท่านั้น แต่สามารถวัดได้จากการแสดงออกด้านต่างๆ ได้อีกมากมาย ความฉลาดในมนุษย์แบ่งออกเป็นหลายด้าน เช่น ด้านภาษา ด้านการคำนวณ ด้านดนตรี ด้านมนุษยสัมพันธ์ เป็นต้น ในสังคมไทยควรส่งเสริมทักษะเหล่านี้เพิ่มเติมจากเดิมที่มีอยู่ เพื่อนักเรียนจะได้พัฒนาตัวเองให้ไปในทิศทางที่ถูกต้อง และไม่ต้องโดนข้อครหาอีกต่อไป ในต่างประเทศมีการส่งเสริมความสามารถพิเศษแต่ละด้านหากเด็กๆ เหล่านั้นค้นพบว่าตนเองสนใจเรื่องใด แต่ในประเทศไทยเราจะได้เลือกก็ต่อเมื่อเข้ามหาวิทยาลัย แต่ในบางครั้งสำหรับบางคนแม้แต่ตอนเข้ามหาวิทยาลัยครอบครัวก็ยังมีอิทธิพลในการเลือกอยู่ดี ในระดับมัธยมนั้นยิ่งไม่ต้องพูดถึง เพราะเรามีแค่ 2 ทางเท่านั้น คือสายวิทย์และสายศิลป์ ที่พ่อแม่ผู้ปกครองจะเห็นด้วยที่จะให้เรียน ซึ่งเมื่อได้เข้าไปเรียนแล้วกลับพบว่าไม่ใช่ทางที่ตัวเองถนัดเลย ทำให้เกิดอาการกล้ำกลืนฝืนทนเพื่อเรียนให้จบและเมื่อได้มาเรียนในสายที่ตัวเองไม่ชอบไม่ถนัดในการที่จะเรียนให้ผ่านพ้นไปได้คงหนีไม่พ้นการลอกงานหรือก๊อบปี้ผลงานเพราะอยากจะได้เกรดที่ดีบ้าง กลัวการสอบตกบ้างหรือแม้แต่การทำงานส่งไม่ทันตามกำหนดเพราะมัวแต่จะผัดวันประกันพรุ่ง ไม่สนใจในงานที่ได้รับมอบหมาย ไม่มีความกระตือรือร้นที่อยากจะทำและส่งที่เป็นตัวผลักดันทำให้เกิดนั่นก็คือความคาดหวังของพ่อแม่ผู้ปกครอง ครูอาจารย์ในโรงเรียน เพราะการที่เรียนดี กิจกรรมเด่นจะทำให้พ่อแม่มีหน้ามีตาและโรงเรียนมีชื่อเสียง ซึ่งการที่เหตุการณ์เหล่านี้เกิดขึ้นซ้ำๆบ่อยๆจนกลายเป็นค่านิยมที่ทุกคนยึดถือตามๆกันมา จนทำให้นักเรียนที่เรียนไม่เก่งโดนมองว่าโง่ แต่การเรียนไม่เก่ง ไม่ได้แปลว่าโง่เสมอไป เพียงแต่ละคนมีความถนัดที่ไม่เหมือนกันและควรทำความเข้าใจกับคำว่าความฉลาดใหม่ เพราะบางทีปัญหาใหญ่ของระบบการศึกษา อาจเพียงแค่การทำความเข้าใจความคิดและค่านิยมที่ส่งต่อกันมา แล้วมาสนับสนุนส่งเสริมให้ตรงกับความถนัดของแต่ละคน

จากละครซีรี่ย์เรื่องเด็กใหม่ในตอนที่3 เป็นเรื่องราวของการโดนเปรียบเทียบเกี่ยวกับการเรียน การค้นหาความสามารถของตัวเองให้เจอจากสังคมรอบข้างไม่ว่าจะเป็นโรงเรียน พ่อแม่ ครูอาจารย์ คนที่เรียนเก่งมักได้รับการชื่นชมเสมอ ส่วนคนที่เรียนไม่เก่งมักถูกมองข้ามหรือไม่ให้ความสำคัญ ทำให้เกรดผลการเรียนกลายมาเป็นตัวตัดสินชีวิตไปแล้ว ซึ่งค่านิยมเหล่านี้ถูกส่งต่อกันมารุ่นสู่รุ่น ตั้งแต่อดีตมาจนถึงปัจจุบัน

**ถ้าการศึกษาไทยดี ทำไมต้องเรียนพิเศษ**

การศึกษาในห้องเรียนอาจไม่ครอบคลุมเนื้อหาทั้งหมดจนทำให้นักเรียนส่วนใหญ่ต้องหาหนทางไปเรียนพิเศษเพิ่มเติม สะท้อนเรื่องราวละครซีรี่ย์เรื่องเด็กใหม่ ในตอนที่10 ว่าโรงเรียนกวดวิชาก็เปรียบเป็นเงาสะท้อนถึงความล้มเหลวของระบบการศึกษาไทย การเรียนพิเศษของเด็กไทยดูเหมือนจะเป็นส่วนหนึ่งในวัฒนธรรมการศึกษาของไทยไปแล้ว เห็นได้จากโรงเรียนกวดวิชาที่เกิดขึ้นมาเรื่อยๆ ปรากฏการณ์นี้ไม่ได้เพิ่งเกิดขึ้น แต่เป็นปัญหาที่สั่งสมมานานนับสิบๆ ปี โดยยังไม่มีทีท่าว่าจะลดลง ซึ่งเหตุผลหลักก็มาจากห้องเรียนไม่ตอบโจทย์ เด็กนักเรียนจึงต้องพึ่งพาติวเตอร์ นอกจากนี้ยังมีปัจจัยอื่นๆอย่างวิชาที่ต้องเรียนมีหลายวิชา โดยมีสัดส่วนวิชาและเวลาที่แตกต่างกัน อีกทั้งจำนวนเวลาชั่วโมงในคาบเรียนไม่เพียงพอต่อการเรียนการสอนอย่างเต็มที่ ได้เรียนทุกวิชาก็จริงแต่ในวิชานั้นๆหรือหัวข้อนั้นๆไม่ได้เรียนแบบลงลึกเท่ากับที่เรียนพิเศษ มักจะได้เรียนแค่พื้นฐานเท่านั้นและภาระงานของครูผู้สอนไม่ได้มีแค่ภาระงานสอนตามตารางสอนเท่านั้น แต่การให้ทำเรื่องขอเลื่อนวิทยฐานะของครูด้วย จึงทำให้ครูต้องรับผิดชอบภาระงานอื่นๆ เพิ่มเติมนอกเหนือจากการสอนในห้องเรียน ตามโครงสร้างที่คณะกรรมการข้าราชการครูและบุคลากรทางการศึกษาได้กำหนดภาระงานไว้ ซึ่งภาระงานเหล่านี้อาจส่งผลกระทบต่อประสิทธิภาพและประสิทธิผลของการเรียนการสอนในห้องเรียนได้ จึงทำให้เด็กไทยต้องดิ้นรนไปเข้าเรียนพิเศษ ไม่ว่าจะเป็นความต้องการของผู้ปกครองหรือตัวเด็กเองก็ตาม สาเหตุหนึ่งเกิดจากความไม่เชื่อมั่นในระบบการเรียนการสอนในโรงเรียน การเรียนการสอนในห้องเรียนเพียงอย่างเดียวอาจจะไม่ทำให้พวกเขามีผลการเรียนที่ดีขึ้นได้ และคิดว่าการเรียนพิเศษจะได้ความรู้มากกว่าในห้องเรียน หรือการเรียนในห้องเรียนนั้นไม่ค่อยเข้าใจเนื้อหา จึงต้องการเพิ่มความเข้าใจในเนื้อหาแต่ละวิชาให้มากขึ้น รวมถึงเนื้อหาที่เรียนในห้องเรียนก็ไม่ตรงกับที่จะนำไปใช้สอบเข้ามหาวิทยาลัย ด้วยเหตุนี้โรงเรียนกวดวิชาจึงเข้ามามีบทบาทในการทำหน้าที่เติมเต็มให้นักเรียนได้รู้เคล็ดลับวิชาที่จะนำไปสอบเข้ามหาวิทยาลัย หรือการสอบแอดมิชชั่นในคณะที่ตนเองมุ่งหวัง โดยครูผู้สอนในโรงเรียนกวดวิชามักนำข้อสอบในปีก่อนๆ มาให้เด็กได้ลองทำและอธิบายคำตอบที่ทำให้เด็กเกิดความเข้าใจเนื้อหามากขึ้น ยิ่งไปกว่านั้น ผู้สอนหรือติวเตอร์ยังมีวิธีการและเทคนิคใหม่ๆ มาสอน ช่วยให้นักเรียนเข้าใจเนื้อหาได้ง่ายขึ้น หรือจดจำเนื้อหาได้ดีกว่าเดิม ตัวอย่างที่เห็นได้ชัดคือ การแต่งเพลงประกอบการเรียนการสอน เพื่อให้เด็กได้จดจำคำศัพท์ภาษาอังกฤษผ่านบทเพลง เป็นต้น เทคนิคของติวเตอร์เช่นนี้ ทำให้เด็กหลายๆ คนสนใจการเรียนพิเศษมากกว่าในห้องเรียน เพราะบรรยากาศในห้องเรียนที่มีชีวิตชีวาและชวนให้ตื่นตัวเวลาเรียน ความล้มเหลวของระบบการศึกษา ทำให้เด็กไทยเลี่ยงไม่ได้ที่จะต้องพึ่งโรงเรียนกวดวิชา และเมื่อเพิ่มชั่วโมงการเรียนพิเศษหลังเลิกเรียนเข้าไปอีก จึงยิ่งมีส่วนทำให้เด็กเกิดความเครียดสะสม ซึ่งชั่วโมงเรียนของเด็กไทยเดิมก็มากพออยู่แล้วและเมื่อเรียนพิเศษเสร็จก็ต้องกลับไปทำการบ้านของโรงเรียนและเรียนพิเศษเพิ่มเติมอีก ทำให้เวลาหลังเลิกเรียนที่พวกเขาควรได้พักผ่อนและได้ทำในสิ่งที่พวกเขาสนใจ ถูกบดบังจากการเรียนที่มากเกิน จนเกิดเป็นความเครียดหรือความวิตกกังวลและอีกสาเหตุหนึ่งมาจากความเหลื่อมล้ำทางการศึกษาหรือความไม่เท่าเทียมทางการศึกษา การเรียนพิเศษไม่ใช่ว่าทุกคนสามารถเรียนได้เพราะมันจะมีค่าใช้จ่ายเพิ่มเติมเข้ามา ทำให้ครอบครัวที่ไม่ได้มีฐานะไม่สามารถส่งบุตรหลานเข้าเรียนพิเศษได้ มันคือความเหลื่อมล้ำของระบบการศึกษาที่เกิดขึ้น ควรได้รับการแก้ไขปรับทัศนคติค่านิยมเกี่ยวกับการเรียนพิเศษในกลุ่มคนหมู่มาก ลดการคาดหวังในตัวนักเรียน เพราะความคาดหวังส่งผลให้เกิดเป็นภาวะความเครียดให้กับตัวนักเรียน แต่เมื่อมาเทียบกับการเรียนในโรงเรียนกับข้อสอบในการสอบเข้า แน่นอนว่าจะมีความแตกต่างกันอย่างมาก เพราะเนื้อหาบางส่วนทางโรงเรียนอาจจะไม่ได้สอน นำมาสู่การศึกษาที่ไม่เท่าเทียมกันในสังคมไทย

จากละครซีรี่ย์เรื่องเด็กใหม่ในตอนที่10 เป็นเรื่องราวการเรียนพิเศษ เด็กไทยมักให้ค่ากับการเรียนพิเศษมากกว่าการเรียนในห้องเรียน เพราะการเรียนในห้องเรียนอาจจะน่าเบื่อ การสอนไม่เข้มข้นเมื่อเปรียบเทียบกับการเรียนพิเศษ ทั้งเนื้อหายังสามารถนำไปใช้ในการสอบได้มากกว่าด้วย โดยในอดีตก็มีการเปิดสถาบันกวดวิชาแต่ไม่มากเท่ากับปัจจุบัน ทำให้สะท้อนให้เห็นว่าการเรียนพิเศษเข้ามามีอิทธิพลกับการศึกษาไทยมากขึ้นเรื่อยๆแล้ว

**โรงเรียนไม่ใช่พื้นที่ปลอดภัยสำหรับนักเรียน**

ในอดีตโรงเรียนคือความหวังของพ่อแม่ผู้ปกครองที่จะคอยสั่งสอนให้บุตรหลานเป็นคนที่ดี แต่การเปลี่ยนแปลงของสังคมทำให้เกิดกรณีที่ครูทำอนาจารลูกศิษย์สะท้อนเรื่องราวละครซีรี่ย์เรื่องเด็กใหม่ ในตอนที่1 ซึ่งถือเป็นปัญหาเรื้อรังตอกย้ำความเสื่อมที่มีมานานในสังคมไทย เกิดซ้ำแล้วซ้ำเล่าสะเทือนวงการการศึกษาหรือด้วยระบบอุปถัมภ์ อำนาจของผู้ใหญ่เหนือกว่าเด็ก เอื้อต่อคนกระทำผิดให้สามารถยืนชูคออยู่ในสังคม โดยไม่ละอายกับสิ่งที่ทำไป เรื่องราวของเด็กนักเรียนถูกกระทำอนาจาร ลวนลามทางเพศ ไม่ได้มีเฉพาะครูผู้ชายกระทำกับนักเรียนหญิงเท่านั้น แต่ในปัจจุบันยังมีนักเรียนชายถูกล่วงละเมิดทางเพศ หรือแม้กระทั่งครูผู้หญิงลวนลามนักเรียนหญิงเพศเดียวกันก็มีและยิ่งเป็นการเปิดให้เห็นแผลเหวอะหวะความรุนแรงทางเพศในโรงเรียน ที่เกิดขึ้นไม่จบสิ้น เหตุการณ์เหล่านี้ยิ่งบ่งบอกชัดเจนว่าโรงเรียน ไม่ใช่พื้นที่ปลอดภัย อย่างที่พ่อแม่ผู้ปกครองเคยคิดและไว้วางใจ ประเด็นครูอนาจารลูกศิษย์ เป็นเรื่องละเอียดอ่อนในสังคมไทย ถูกกดดันมายาวนาน ไม่ได้มีการแก้ไขปัญหาให้เสร็จสิ้น เป็นเพียงการแก้ปัญหาเฉพาะหน้า ไม่ได้ทำให้โรงเรียนเป็นพื้นที่ปลอดภัย จนในที่สุดกลายเป็นวัฒนธรรมความเงียบงัน เมื่อเกิดปัญหาล่วงละเมิดทางเพศก็จะทำให้จบลง เพราะสังคมไทยไม่ยอมรับ ทั้งๆที่เป็นเรื่องจริงพอเกิดเรื่องละเอียดอ่อนเช่นนี้ขึ้นมา คนที่เกี่ยวข้องทุกฝ่าย จะพยายามทำให้เรื่องจบเร็ว จนถูกลืมในที่สุด แต่เมื่อมีเด็กที่โดนกระทำ แสดงความกล้าหาญออกมาเปิดเผยข้อมูลขึ้นมา ก็โดนเบี่ยงเบนประเด็นที่ถูกล่วงละเมิดทางเพศ ให้ผิดข้อเท็จจริงไปทางอื่น แทนที่จะปกป้อง กลับถามว่าเรื่องนี้เกิดขึ้นจริงหรือไม่ และการแก้ไขเป็นลำดับแรกคือ ควรจะต้องยึดสิทธิความเท่าเทียมกัน อย่ามีความเหลื่อมล้ำ อย่าให้เด็กที่ถูกกระทำรู้สึกโดดเดี่ยว ควรเข้าช่วยเหลือเด็กแบบเร่งด่วน ไม่ใช้ระบบประนีประนอมช่วยเหลือพวกกันเอง จนเกิดวัฒนธรรมองค์กรที่กดทับผู้ด้อยกว่าด้วยอำนาจและเพศ ยกให้ชายเป็นใหญ่กว่าหญิง กลายเป็นวัฒนธรรมเงียบงัน กลายเป็นที่ยอมรับกันเอง หากใครออกมาเปิดเผยความจริงก็กลายเป็นว่า เด็กคนนี้แรด แสดงให้เห็นว่าสังคมกำลังแสดงออกอย่างผิดพลาด ไม่ยอมรับในเรื่องนี้ เหตุการณ์เหล่านี้ก็จะอยู่ท่ามกลางความเปรอะเปื้อนที่เกิดขึ้นซ้ำแล้วซ้ำอีก จากพฤติกรรมของครูบาอาจารย์กระทำต่อลูกศิษย์ เพราะขาดคุณธรรมความเป็นครู ทั้งที่เรื่องคุณธรรมเป็นสิ่งสำคัญและจำเป็นมากสำหรับคนทำอาชีพนี้ แต่ที่ผ่านมาผู้เกี่ยวข้องไม่ให้ความสำคัญในประเด็นนี้ และในทางตรงกันข้ามได้ให้ความสำคัญเรื่องความก้าวหน้าในตำแหน่งมากกว่า ทำอย่างไรจะได้เติบโตเป็นผู้บริหาร จนมองข้ามคุณธรรม ซึ่งเป็นสิ่งที่ไม่ควรมองข้ามเพื่อทำให้พ่อแม่ผู้ปกครองไว้วางใจได้ว่าโรงเรียนเป็นพื้นที่ปลอดภัยจริงๆ หากระบบการศึกษาของไทยยังไม่เปลี่ยนแปลงรูปแบบการเรียนรู้ ก็จะพังจนหมดความน่าเชื่อถือในที่สุด

จากละครซีรี่ย์เรื่องเด็กใหม่ในตอนที่1 เป็นเรื่องราวนักเรียนหญิงถูกครูผู้ชายข่มขืน โดยเป็นเหตุการณ์ที่เกิดขึ้นจริงในสังคมแต่ยังคงเพิกเฉยไม่ให้ความสำคัญมากนัก เพราะอาจด้วยมีการช่วยเหลือ การปกปิดให้กันระหว่างครูในโรงเรียน ส่งผลให้เรื่องราวเหล่านี้เมื่อเกิดขึ้นแล้วไม่นานก็เงียบหายไปเหมือนไม่เคยเกิดเหตุการณ์เลวร้ายนี้ขึ้น ดังนั้นเราควรให้ความสำคัญกับเรื่องนี้เพราะทุกคนมีสิทธิเท่าเทียมกันไม่ว่าจะเป็นครูหรือนักเรียน การกระทำเช่นนี้ไม่ควรปล่อยผ่านผู้กระทำความผิดควรได้รับโทษ เพื่อจะไม่ให้เกิดเหตุการณ์เช่นนี้ซ้ำอีก

**ครูไม่ใช่ต้นแบบที่ดีเสมอไป**

หนึ่งในประเด็นสำคัญชี้ให้เห็นเรื่องราวชีวิตในโรงเรียนจากละครซีรี่ย์เรื่องเด็กใหม่ในตอนที่9 เป็นเรื่องราวสะท้อนความสัมพันธ์ครูกับนักเรียนที่นับว่าเป็นบุคคลที่มีความใกล้ชิดกันมากที่สุด จนกระทั่งในอดีตยกย่องให้ครูเป็นแม่คนที่สอง พ่อคนที่สองของลูกศิษย์ ผู้ปกครองเมื่อส่งบุตรหลานเข้าโรงเรียนก็ฝากความหวังไว้กับครู มอบภาระต่าง ๆ ในการอบรมดูแล ลูกหลานของตนให้แก่ครู ทำให้ครูจึงควรปฏิบัติหน้าที่ของครูให้สมบูรณ์ที่สุดและควรสร้างมนุษย์สัมพันธ์อันดีระหว่างครูและศิษย์ให้เหนียวแน่น เพราะครูได้รับการคาดหวังมาจากพ่อแม่ผู้ปกครองว่าสามารถดูแล อบรมสั่งสอนบุตรหลานของตัวเองได้ ทำให้ภาระอันยิ่งใหญ่นี้ไปตกอยู่ที่ครู โดยคาดหวังหน้าที่ของครูควรจะสอนศิษย์ให้เกิดความสามารถในการเรียนรู้ในวิชาการต่าง ๆ ให้มากที่สุดเท่าที่ครูจะกระทำได้ สอนให้นักเรียนหรือลูกศิษย์ของตนมีความสุขเพลิดเพลินกับการเล่าเรียนไม่เบื่อหน่าย อยากจะเรียนอยู่เสมอ ทั้งยังต้องอบรมดูแลความประพฤติของลูกศิษย์ให้อยู่ในระเบียบวินัยหรือกรอบของคุณธรรม ไม่ปล่อยให้ลูกศิษย์กระทำสิ่งที่ไม่ดี คอยชี้แนะแนวทาง ดูแลความทุกข์สุข ให้คำปรึกษาเมื่อลูกศิษย์มีปัญหาหรือเดือดเนื้อร้อนใจ หาทางช่วยแก้ปัญหาต่าง ๆ ให้แก่ลูกศิษย์ และต้องเป็นตัวอย่างที่ดีหรือต้นแบบที่ดีให้ลูกศิษย์ได้ปฏิบัติตาม แต่ถ้าหากไม่สามารถทำตามคุณสมบัติเหล่านี้ได้ จะถูกมองว่าเป็นครูที่ไม่ดี เป็นที่พึ่งพาของลูกศิษย์ไม่ได้ แต่เราลืมไปหรือไม่ว่าครูก็เป็นมนุษย์คนหนึ่งเหมือนกับทุกคน มีโอกาสในการทำผิดได้เหมือนทุกคน การเป็นครูแม้จะเป็นอาชีพที่หลายคนยกย่อง มันก็ไม่ได้หมายความว่าครูจะต้องเป็นต้นแบบที่ดีตลอดเวลา นอกเหนือจากเวลางานเป็นชีวิตส่วนตัวของแต่ละคน ก็สามารถเป็นตัวเองได้เต็มที่ เพียงแค่ในการทำหน้าที่เราต้องเต็มที่ในการทำงานก็พอ แล้วลองปรับความคิดใหม่จากเดิมมองว่าครูจะเป็นต้นแบบที่ดี ให้มามองโลกของความเป็นจริงที่ว่าโลกนี้ไม่มีใครเกิดมาแล้วสมบูรณ์แบบ ทุกคนล้วนแต่ผ่านความผิดพลาดกันมาแล้วทั้งนั้น เพราะนั่นคือประสบการณ์ในชีวิต ประสบการณ์จะเป็นตัวสอนให้เราไม่ทำผิดซ้ำอีก ทำให้เราได้รู้จักเรียนรู้จากความผิดพลาด ลดความคาดหวังในตัวของคนอื่นและมีสติในการใช้ชีวิตให้มากยิ่งขึ้น

จากละครซีรี่ย์เรื่องเด็กใหม่ในตอนที่ 9 เป็นเรื่องราวความสัมพันธ์ระหว่างครูกับลูกศิษย์ สังคมมักจะคาดหวังกับครูและยกย่องว่าเป็นอาชีพที่สูงส่ง เป็นผู้ที่คอยอบรมสั่งสอน ให้ความรู้ต่างๆกับลูกศิษย์เป็นแบบอย่างที่ดีของสังคมอยู่ตลอด แต่เราลืมไปหรือไม่ว่าครูก็เป็นมนุษย์เหมือนกับทุกคน มีโอกาสในการทำผิดได้เหมือนกับคนทั่วไปไม่ได้มีอภิสิทธิ์เหนือกว่าใคร ซึ่งความคิดที่ว่าครูต้องเป็นต้นแบบที่ดีเหล่านี้ถูกตีตรามาตั้งแต่อดีตจนถึงปัจจุบัน

**รุ่นพี่ รุ่นน้อง กับความสัมพันธ์เชิงอำนาจ**

การใช้อำนาจบีบบังคับผู้ที่อ่อนแอกว่าในโรงเรียนประเด็นดังกล่าวชี้ให้เห็นถึงเรื่องราวละครซีรี่ย์เรื่องเด็กใหม่ในตอนที่ 2 รุ่นน้องผู้ที่อ่อนแอกว่ามักจะโดนเอาเปรียบ โดนรังแกจากรุ่นพี่ โดยหลายสาเหตุที่เกิดขึ้น อย่างเช่น ขาดการอบรมสั่งสอนจากพ่อแม่หรือครู ไม่ได้สอนวิธีดูแลคนที่อ่อนแอกว่าหรือเด็กขาดการยับยั้งชั่งใจไม่รู้จักคิด ได้รับแรงยั่วยุจากเพื่อน มีปมด้อยเรียนหนังสือไม่เก่ง เรียกร้องความสนใจ อยากแสดงอำนาจการเป็นรุ่นพี่ อยากเป็นหัวโจกเป็นผู้นำจึงแสดงออกว่าตัวเองเป็นผู้นําในการแกล้งผู้อื่นพยายามดึงจุดเด่น สร้างตัวตนในทางที่ไม่ถูกต้องหรือเลียนแบบเพื่อนๆ หรือตัวเองเคยถูกกระทำมาก่อนและซ่อนเก็บกด ความเคียดแค้นไว้ในใจรอวันแสดงออกเมื่อได้เวลาที่เหมาะสม เจอเหยื่อที่เหมาะสมจึงเล่นบทบาทเป็นผู้กระทำ ส่วนสภาพแวดล้อมก็มีอิทธิพลที่จะสามารถส่งผลต่อพฤติกรรมและการกระทำของคนๆ หนึ่ง ฉะนั้นการแสดงออกของพฤติกรรมเด็กหนึ่งคนย่อมต้องมีต้นตอมาจากการเลี้ยงดูหรือการปลูกฝั่งของคนในครอบครัว เพราะการที่เด็กจะมีพฤติกรรมก้าวร้าวและรุนแรงได้มากขนาดนี้ คงไม่อาจเกิดจากนิสัยใจคอจากภายในของเด็กจริงๆ เพียงอย่างเดียวอย่างแน่นอน เขาอาจจะเคยพบเห็นการใช้ความรุนแรงในสังคมและการเป็นรุ่นพี่ไม่สามารถทำร้ายร่างกายรุ่นน้อง เพียงเพราะต้องการสื่อสารให้รับรู้ว่าต้องเคารพและเชื่อฟังรุ่นพี่ แต่การเป็นรุ่นพี่ที่ดีได้นั้นไม่ใช่การแสดงอำนาจบาดใหญ่แต่ต้องเป็นตัวอย่างที่ดีให้กับรุ่นน้องได้ เป็นที่ปรึกษา เป็นคนที่คอยให้คำแนะนำ และการที่รุ่นน้องโดนทำร้ายร่างกายเพียงเพราะไม่เชื่อฟัง ไม่ทำตามที่พี่สั่ง ปัญหาข้อนี้ควรหมดสิ้นไปได้แล้ว เพราะมนุษย์ทุกคนมีสิทธิเท่าเทียมกัน การเป็นรุ่นพี่ไม่ได้มีสิทธิที่เหนือว่าคนอื่นเลย ทุกคนเคารพในสิทธิของกันและกัน ซึ่งการเคารพสิทธิ การให้เกียรติผู้อื่นเป็นปัจจัยพื้นฐานในการอยู่รวมกันในสังคม หากทุกคนสามารถปฏิบัติได้ความรุนแรงเหล่านี้ก็จะไม่เกิดขึ้น

จากละครซีรี่ย์เรื่องเด็กใหม่ในตอนที่ 2 เป็นเรื่องราวรุ่นพี่บีบบังคับรุ่นน้องให้กระทำสิ่งบางอย่าง โดยใช้อำนาจการเป็นรุ่นพี่ในการให้ทำสิ่งนั้น แต่หากมองในโลกของความเป็นจริง ทุกคนล้วนมีสิทธิเท่าเทียมกัน ไม่มีใครเหนือกว่าใคร ดังนั้นเราควรปรับความคิดที่ถูกส่งต่อกันมาเหล่านี้ให้หมดไป

**วัยรุ่นกับการโหยหามิตรภาพและการยอมรับ**

วัยรุ่นถือเป็นวัยที่กำลังจะเติบโตเป็นผู้ใหญ่ สะท้อนละครซีรี่ย์ในเรื่องเด็กใหม่ โดยมีประเด็นนำเสนอในตอนที่8 เป็นเรื่องราวของวัยรุ่นที่ต้องการการยอมรับจากคนรอบข้าง ซึ่งในปัจจุบันเด็กขาดความรักความอบอุ่นมีมากขึ้น เพราะยิ่งสังคมมีความเจริญมากเท่าไหร่การขาดความรักความเอาใจใส่ยิ่งจะมีเพิ่มมากขึ้นกว่าเดิมเนื่องจากพ่อแม่จะต้องออกไปทำงานตั้งแต่เช้ายันค่ำไม่มีเวลาที่จะอยู่ดูแลลูกๆ จนส่งผลต่อสภาพจิตใจของเด็ก ความรักและความอบอุ่นเป็นสิ่งที่ใครหลายคนต้องการจากผู้ที่เป็นพ่อและแม่การมีเวลาให้ลูกอย่างเต็มที่เป็นสิ่งสำคัญ สำหรับคุณพ่อคุณแม่ที่ทำงาน การมีเวลาให้ลูกๆ อย่างเต็มที่ดูเหมือนจะเป็นเรื่องที่ยาก แต่ต้องสละเวลามาพูดคุยกับลูกบ้าง จะทำให้เด็กได้รับความรักความอบอุ่นมากกว่าเดิม ซึ่งการขาดความอบอุ่น ส่วนมากมักจะมาจากเหตุผลที่พ่อแม่ไม่ค่อยจะมีเวลาอยู่กับลูกจนทำให้ลูกรู้สึกโดดเดี่ยวเดียวดายและกลายเป็นเด็กมีปัญหาหรือหากิจกรรมสนุกๆ ทำร่วมกัน การทำกิจกรรมต่างๆ ร่วมกับพ่อแม่ ถือเป็นการสร้างสายสัมพันธ์ทำให้ครอบครัวอบอุ่นมากยิ่งขึ้นและการพูดคุยแลกเปลี่ยนความคิดก็เป็นตัวเลือกที่ดีที่จะทำให้เด็กนักเรียนมีความรู้สึกอุ่นใจ สบายใจ เมื่อมีเรื่องไม่สบายใจหรือมีปัญหาก็อยากปรึกษาพ่อแม่ แต่การพูดคุยต้องเปิดใจยอมรับความคิด ไม่ปิดกั้นทางความคิด แต่สามารถคอยชี้แนะแนวทางได้ ผ่านการตอบโต้หรือการให้ความคิดเห็น เพื่อแสดงการมีส่วนร่วมในเรื่องที่ลูกกำลังเล่าให้ฟังอย่างตั้งใจ ซึ่งจะส่งผลให้เด็กนักเรียนมีความมั่นใจในการแสดงทัศนคติอย่างเต็มที่ เป็นอีกกลไกในการเสริมสร้างความกล้าแสดงออกในยามที่จะต้องเข้าสังคม

จากละครซีรี่ย์เรื่องเด็กใหม่ในตอนที่4และตอนที่6-7 เป็นเรื่องราวของวัยรุ่นที่ต้องการการยอมรับจากกลุ่มเพื่อน จากรุ่นพี่ในโรงเรียน ซึ่งในเรื่องเพื่อนของวัยรุ่นก็ถือเป็นเรื่องสำคัญ เด็กนักเรียนจะเริ่มมีความกังวลถึงการเป็นที่ยอมรับในกลุ่มเพื่อน ซึ่งกลัวเพื่อนมองว่าตนแตกต่างและไม่รับเข้ากลุ่ม โดยความกังวลดังกล่าวทำให้มีผลต่อการพัฒนาทางสังคมไปด้วย เช่น การอยากมีเพื่อน การเข้ากลุ่ม การได้รับการยอมรับ และพยายามทำตามเพื่อน เพื่อให้เพื่อนยอมรับในตนเอง การอยากเป็นผู้นำ ความอยากแสดงตัวตนในกลุ่ม ซึ่งถ้าเพื่อนไม่ดี ชักจูงไปในทางที่ไม่ดีก็จะทำให้เด็กทำพฤติกรรมที่ไม่เหมาะสมและในช่วงวัยรุ่นนี้ เด็กจะเริ่มปรึกษาเพื่อนมากขึ้น หลีกเลี่ยงที่จะปรึกษาพ่อแม่ เพราะเด็กต้องการพัฒนาไปเป็นผู้ใหญ่ ต้องการคิดด้วยตนเอง และเริ่มมีความขัดแย้งกับพ่อแม่มากขึ้น เพราะต้องการการทดลองที่จะออกห่างจากพ่อแม่ โดยให้ความสำคัญกับเพื่อนมากขึ้นและต้องการให้เพื่อนยอมรับ ไม่อยากเป็นตัวแปลกแยกในกลุ่ม มีความคิดตามเพื่อน เพื่อนว่าอย่างไรก็ว่าตามๆกันไป ซึ่งกลุ่มเพื่อนก็มีอิทธิพลในชีวิตวัยรุ่นตั้งแต่ในอดีตมาจนถึงปัจจุบัน

**พิษภัยจากโลกออนไลน์**

สังคมในปัจจุบันถูกขับเคลื่อนด้วยสื่อออนไลน์ ไม่ว่าจะเด็กหรือผู้ใหญ่ตื่นเช้ามาก็ต้องเปิดอินเทอร์เน็ต เพื่อเช็คข้อมูลข่าวสาร ส่งผลให้ขาดการกรองข้อมูลในการได้รับข่าวสารจนเกิดความรุนแรงในโรงเรียนชี้ให้เห็นเรื่องราวละครซีรี่ย์ในตอนที่5 จากคู่รักในโรงเรียน เป็นความรุนแรงที่เกิดขึ้นในโรงเรียนจากการลุ่มหลงในยอดกดไลค์จนขาดสติ ซึ่งปัญหาความรุนแรงเหล่านี้สามารถแก้ไขได้หากพ่อแม่ผู้ปกครอง และครูอาจารย์ต้องช่วยกันสอนว่าอะไรควรทำหรือไม่ควรทำ สอนเด็กให้รู้จักการให้เกียรติซึ่งกันและกัน ดูแลคนที่อ่อนแอกว่า หากเราไม่ชอบคนมาแกล้งก็ต้องไม่แกล้งคนอื่น ส่วนใหญ่เวลาเล่นเด็กไม่คิดอะไรมาก เล่นเพราะอยากสนุกแต่ผู้ใหญ่ต้องสอนเด็กว่าการแกล้งคนอื่นจะมีผลอย่างไรตามมาบ้างเด็กบางคนไม่รู้จริงๆ พ่อแม่ต้องคอยตักเตือนเมื่อลูกมีพฤติกรรมที่ไม่เหมาะสมที่สำคัญต้องไม่ปล่อยเด็กไว้คนเดียว ทั้งที่บ้านและที่โรงเรียนแม้กระทั่งเด็กโตก็คอยได้รับการอบรมสั่งสอนที่ดี แม้กระทั่งการดูหนังหรือละครก็ควรมีพ่อแม่ผู้ปกครองอยู่ข้างๆควรที่จะสอน แนะนำ ตักเตือนการกระทำของตัวละคร เพราะหากไม่ได้รับการบอกกล่าวเด็กมักจดจําเหตุการณ์และพฤติกรรมของตัวละครที่ไม่ดีมาเช่นในละครมักจะมีฉากกลั่นแกล้งอิจฉา ริษยา ทะเลาะวิวาทตบตี ซึ่งไม่ใช่เด็กทุกคนที่สามารถแยกแยะได้พวกเขาไม่สามารถแยกออกได้ว่าเรื่องไหนถูกต้อง เรื่องไหนไม่ถูกต้อง มองเรื่องผิดเป็นเรื่องตลกเท่ากับเป็นการปลูกฝังนิสัยและค่านิยมที่ไม่ดีให้เด็กเวลาดูละครหรือเจอพฤติกรรมที่ไม่เหมาะสมผู้ใหญ่ต้องอธิบายให้เด็กเข้าใจและสั่งสอนเด็กว่าเรื่องแบบนี้ไม่ควรทำ เพราะสื่อในปัจจุบันมีการนำเสนอภาพตัวละครที่หลากหลาย ซึ่งในบางตัวละครก็เหมาะสมที่จะให้เด็กดู แต่ก็ไม่สามารถไปปิดกั้นการรับรู้ได้ แต่ควรสอนให้เด็กเข้าใจเสียมากกว่า

จากละครซีรี่ย์เรื่องเด็กใหม่ในตอนที่ 5 เป็นเรื่องราวการยึดติดกับโลกออนไลน์มากเกินไป สังคมออนไลน์เข้ามามีอิทธิพลกับชีวิตวัยรุ่น จนกลายเป็นโลกความเป็นจริงไปเสียแล้ว ซึ่งเหตุการณ์เหล่านี้พ่อแม่ผู้ปกครองต้องช่วยกันตักเตือนแนะนำสิ่งที่ควรและไม่ควรให้กับบุตรหลานของตัวเอง ใช้เวลาในการทำกิจกรรมในครอบครัวให้มากขึ้น มีเวลาว่างให้กัน บุตรหลานจะได้ไม่ติดสื่อออนไลน์มากเกินไปเพียงเพราะสิ่งเหล่านั้นกลายเป็นเพื่อนหรือคนให้คำปรึกษาเวลามีปัญหา ควรกลับมาใช้ชีวิตอย่างในอดีตที่สื่อไม่ได้เข้ามามีอิทธิพลมากนักอย่างในปัจจุบันและต้องใช้ทุกอย่างให้เหมาะสม ตามเวลาโอกาสและสถานที่ ตอนไหนควรเล่นหรือไม่ควรเล่น การจัดสรรเวลาถือเป็นสิ่งสำคัญ

**การถูกบูลลี่ไม่ตลกเสมอไป**

การโดนล้อหรือถูกกลั่นแกล้งหรือหลายคนรู้จักในชื่อ การบูลลี่ ชี้ให้เห็นหนึ่งในเรื่องราวจากละครซีรี่ย์เรื่องเด็กใหม่ในตอนที่12-13 เป็นการกระทำหรือพฤติกรรมที่ชอบกลั่นแกล้งผู้อื่น สามารถเกิดขึ้นได้กับทุกเพศทุกวัย ส่วนใหญ่จะเริ่มเกิดขึ้นในวัยเรียนหรือในโรงเรียนและมักจะเป็นกระทำให้เกิดผลเสียต่อผู้อื่นทั้งด้านจิตใจและร่างกาย เช่น การข่มขู่ การปล่อยข่าวลือ การใช้ความรุนแรง การด่าทอ การล้อปมด้อย ทั้งหมดนี้ก็เพื่อให้ตัวเองรู้สึกมีอำนาจและเหนือกว่า เมื่อเกิดขึ้นแล้วก็มีแนวโน้มที่จะเกิดซ้ำได้อีกและสามารถเพิ่มความรุนแรงขึ้นเรื่อยๆ ซึ่งการกลั่นแกล้งมีหลากหลายไม่ว่าจะเป็นการเห็นว่าอีกฝ่ายแตกต่างจากตัวเอง ทั้งด้านเชื้อชาติ ศาสนา ความเชื่อ วิธีการพูดหรือสำเนียง ลักษณะอื่นๆ ทางร่างกาย เช่น สีผิว เส้นผม ซึ่งมักจะแสดงออกทั้งทางคำพูด การกระทำ การกีดกันทางสังคม และการแสดงออกบนโลกออนไลน์ ทำให้อีกฝ่ายรู้สึกไม่ดี ไม่มั่นใจ และไม่กล้าเข้าสังคม โดยผู้ที่เคยเป็นผู้ถูกกระทำมาก่อน ต้องการที่จะระบายความเจ็บปวดเหล่านั้นโดยการบูลลี่คนอื่น กลั่นแกล้งเพื่อที่จะให้คนในสังคมนั้นๆ มาเป็นเพื่อนหรือพวกของตัวเอง ต้องการให้ตัวเองรู้สึกดีขึ้นหรือมีคุณค่ามากขึ้น เมื่อรู้สึกอิจฉาสิ่งที่คนอื่นมีหรือเป็น หรือเป็นพฤติกรรมเลียนแบบ ที่เกิดจากการเคยเจอความรุนแรงในครอบครัว หรือเห็นตัวอย่างและทำตาม เป็นกลั่นแกล้งผู้อื่นเพื่อให้ตัวเองเป็นที่สนใจ เพราะตนเองไม่มีความสุขเลยทำให้คนอื่นเหล่านั้นไม่มีความสุขเหมือนตัวเองและเป็นการสร้างความหวาดกลัวต่อผู้อื่น เพียงเพื่อปกปิดความรู้สึกกลัวหรือความอ่อนแอของตัวเอง กลั่นแกล้งผู้อื่นเพียงเพราะมีความแตกต่างจากตัวเอง การกลั่นแกล้งเหล่านี้ทำให้ทุกคนในสังคมจำเป็นต้องตระหนักถึงความร้ายแรงของการบูลลี่ เพื่อช่วยกันป้องกันไม่ให้เกิดความรุนแรงและความเสียหายที่จะตามมา เพราะไม่มีใครสมควรได้รับการปฏิบัติที่แตกต่างเพียงเพราะเกิดมาแตกต่าง หรือเพียงเพราะความสะใจของผู้อื่น

จากละครซีรี่ย์เรื่องเด็กใหม่ในตอนที่ 12-13 เป็นเรื่องราวการถูกบูลลี่ในโรงเรียน การกระทำที่มองว่าเป็นเรื่องตลกแต่คนที่ถูกกระทำกลับไม่ได้สนุกด้วย กลับกลายเป็นปมในใจ เดิมในอดีตการกระทำเหล่านี้ก็ได้เกิดขึ้นโดยไม่ได้ใช้คำว่าบูลลี่แต่เป็นการกระทำแบบเดียวกันที่ทำให้ผู้อื่นรู้สึกเจ็บ รู้สึกเสียใจและพอมาในปัจจุบันการกระทำเช่นนี้ถูกมาตั้งเป็นชื่อการบูลลี่ ซึ่งเป็นการรวมการถูกกระทำทุกอย่างไว้ในในคำเดียว โดยการถูกบูลลี่ไม่ควรเกิดขึ้นในสังคมแล้ว หากทุกคนเข้าใจและเห็นอกเห็นใจซึ่งกันและกัน ใจเขาใจเรา ลดการกระทำที่จะทำให้ผู้อื่นเสียใจหากการหยอกล้อเพียงช่วงเวลาหนึ่งแล้วลบเลือนหายไปสำหรับผู้กระทำ แต่ผู้ถูกกระทำไม่ได้ลบเลือนไปด้วยเลย

**สังคมหน้ากาก วัดความจริงใจได้แค่ไหน**

เรื่องราวสะท้อนตัวละครนักเรียนวัยรุ่นผู้หญิงที่มีการแข่งขันของหลายตัวละครในละครซีรี่ย์เรื่องเด็กใหม่ จากตอนที่ 11 สะท้อนเรื่องการค้นหาเอกลักษณ์ของตนเอง ซึ่งเป็นสิ่งที่สำคัญของช่วงวัยรุ่น วัยรุ่นจะแสวงหาตัวเองว่าเขาอยากเป็นอย่างไร อยากเรียนสาขาใด หรือโตขึ้นอยากทำงานอะไร ภายใต้ความคิดที่สมเหตุผล และเป็นที่พอใจของตนเองรวมถึงคนที่เขารัก การค้นหาเอกลักษณ์ของวัยรุ่นเป็นขบวนการการเรียนรู้และปรับตัวที่ใช้เวลา วัยรุ่นจะค้นหาคุณสมบัติต่างๆที่จะประกอบเป็นตัวเอง เช่น การแต่งตัว นิสัยใจคอ ลักษณะของเพื่อนที่จะคบ หรือสิ่งใดที่จะเหมาะกับตัวเขามากที่สุด เป็นต้น ซึ่งการสร้างเอกลักษณ์ของตนเองนั้นมีความสัมพันธ์กับการนับถือ การเลียนแบบบุคคลที่น่านิยมทั้งในและนอกบ้าน การแสวงหา อุดมคติประจำตน ค่านิยมและปรัชญาชีวิต ซึ่งจะเป็นส่วนหนึ่งของบุคลิกภาพในอนาคต วัยนี้ถือได้ว่าเริ่มมีความคิดที่อยากรักสวยรักงามมากขึ้น หรือดูแลตัวเองมาขึ้น เพราะมีความรู้สึกว่ากำลังจะโตเป็นสาวต้องดูแลตัวเอง จึงเริ่มมีการแต่งหน้า แต่งตัว หากย้อนไปในอดีตก็มีความรักสวยรักงามแต่คงไม่เท่ากับในปัจจุบัน ในอดีตมากสุดคือการทาลิปสติกอุทัยทิพย์ให้ปากมีสีแดงและทาแป้งฝุ่นเล็กน้อย พอมาถึงปัจจุบันก็มีพัฒนาการที่ก้าวหน้ามีการใช้ลิปสติกหลายสีเข้ามา เปลี่ยนจากแป้งฝุ่นเป็นแป้งพัฟมีการเขียนคิ้ว และพยายามค้นหาในสิ่งที่ตัวเองชอบ หาเอกลักษณ์ให้ตัวเอง นอกเหนือจากเรื่องเหล่านี้แล้ว เรื่องการเรียนก็เป็นสิ่งสำคัญที่จะแข่งขันเพื่อให้ตัวเองมีความโดดเด่น ให้ความรู้นึกเพียบพร้อม ทั้งเรียนเก่ง บุคลิกภาพดี ภาพลักษณ์ดี มักจะชอบคำชื่นชมมากกว่าการโดนตำหนิ ไม่ชอบให้ใครเหนือว่า ซึ่งความคิดเหล่านี้ในช่วงวัยรุ่นนำไปสู่การปมเพาะพฤติกรรมที่ไม่ดีเช่น ไม่รู้จักการมีน้ำใจ ไม่รู้จักการเสียสละ การแบ่งปันในกับคนอื่น ดังนั้นพ่อแม่ผู้ปกครอง ครูอาจารย์ควรให้คำแนะนำและฝึกการทำกิจกรรมร่วมกันกับคนหมู่มาก เพื่อให้เขามีความรู้สึกที่หลากหลาย ทั้งการเป็นผู้ให้และการเป็นผู้รับ กิจกรรมเหล่านี้จะส่งผลเกิดทัศนคติ ค่านิยม จริยธรรมที่ดีได้ เพราะสังคมในปัจจุบันมีความซับซ้อนมากมายกว่าในอดีต มิตรภาพความจริงใจแทบหาไม่ได้ การใช้ชีวิตก็ต้องมีความระแวดระวังมากขึ้นกว่าเดิม

จากละครซีรี่ย์เรื่องเด็กใหม่ในตอนที่ 11 เป็นเรื่องราวสังคมที่ปราศจากความจริงใจต่อกัน ซึ่งพบได้มากในสังคมปัจจุบันที่ต่อหน้ายิ้มให้กัน คอยแสดงท่าทีเป็นห่วงเป็นใย แต่พอลับหลังจับกลุ่มนินทาว่าร้าย ถือเป็นการกระทำที่ไม่ควรเกิดขึ้นในสังคมด้วยซ้ำ แต่ความคิดเหล่านี้ก็มาจากการอิจฉาริษยา ไม่อยากให้คนอื่นเหนือกว่า หรือได้ดีกว่าตัวเองต้องโดดเด่นกว่าคนอื่นอยู่เสมอและเพราะสังคมในอดีตไม่ได้มีการแข่งขันมากเหมือนในปัจจุบัน ส่งผลให้เรื่องราวเหล่านี้เกิดขึ้นน้อยกว่าปัจจุบัน

**บทที่** **5**

**บทสรุป**

งานวิจัยเรื่อง ภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่ ในช่วงทศวรรษ 2560โดยมีวัตถุประสงค์ 2 ประการคือ เพื่อศึกษาภาพสะท้อนชีวิตวัยรุ่นในรั้วโรงเรียนที่ปรากฏผ่านละครซีรี่ย์เรื่องเด็กใหม่ ในช่วงทศวรรษ2560 และเพื่อศึกษาบริบทของสังคมไทยที่ส่งผลกระทบต่อชีวิตวัยเรียนในรั้วโรงเรียนปัจจุบัน

ผู้วิจัยได้ศึกษาและวิเคราะห์ภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่ ในช่วงทศวรรษ 2560 แกรมมี่ซึ่งเป็นผู้สร้างมีความคาดหวังในการอยากจะนำเสนอมุมมองชีวิตวัยรุ่นในโรงเรียนให้มีความแตกต่างจากเดิมจึงเกิดเป็นการนำเสนอมุมมืดของตัวละครแต่ละตัว ซึ่งการแสดงมุมมืดออกมาได้นั้นก็เป็นหน้าที่ของ แนนโน๊ะคือการยั่วยุความชั่วที่มีอยู่แล้วในตัวของคน แต่แนนโน๊ะเป็นเพียงตัวจุดระเบิดเท่านั้นให้ตัวละครอื่นๆแสดงความคิดเหล่านั้นออกมาและเหตุการณ์ต่างๆที่นำเสนอคืออุดมการณ์ของผู้สร้างที่อยากถ่ายทอดให้กับผู้ชม ให้ได้เห็นมุมมองอีกด้านหนึ่งของวัยรุ่น นักเรียน อาจารย์ โดยเนื้อหาจะเป็นการนำเสนอเนื้อเรื่องการโดนกระทำ ซึ่งเป็นมิติใหม่ในการฉายภาพในโรงเรียน นอกจากนี้การเขียนบทก็มาจากความเป็นจริงที่เกิดขึ้นในรั้วโรงเรียน ซึ่งจะเล่าเรื่องราวผ่านลูกสาวซาตานอย่าง “แนนโน๊ะ” รับบทโดย “คิทตี้ ชิชา อมาตยกุล” เด็กผู้หญิงผมบ๊อบ ตัดหน้าม้า บุคลิกแปลกประหลาด ผู้ย้ายโรงเรียนใหม่ในทุกๆ ตอนและจะมีเนื้อหาเข้มข้นตั้งแต่ตอนแรกที่ออนแอร์ คือวันที่ 8 สิงหาคม พ.ศ. 2561 ออกอากาศสดทางช่อง GMM 25 ทุกวันพุธ เวลา 22.25-23.25 น. โดยผู้วิจัยได้ศึกษาข้อมูลและวิเคราะห์ภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่ผ่านการดูละครย้อนหลังทางเว็บไซต์ [www.dailymotion.com](http://www.dailymotion.com) และศึกษารายละเอียดเพิ่มเติมจากทั้งวิทยานิพนธ์ บทความ งานวิจัย และสารสนเทศอิเล็กทรอนิกส์อีกด้วย

จากการศึกษาละครซีรี่ย์เรื่องเด็กใหม่ พบประเด็นที่น่าสนใจหลากหลายแง่มุมตามวัตถุประสงค์ในข้อที่1 เพื่อศึกษาภาพสะท้อนชีวิตวัยรุ่นในรั้วโรงเรียนที่ปรากฏผ่านละครซีรี่ย์เรื่องเด็กใหม่ ในช่วงทศวรรษ2560 ที่ไม่ได้มีเฉพาะเรื่องการเรียนการสอนเท่านั้น แต่ยังเป็นการนำเสนอมุมมองการใช้ชีวิตของวัยรุ่นในรั้วโรงเรียนการมีปฏิสัมพันธ์กันระหว่างเพื่อน รุ่นพี่กับรุ่นน้อง นักเรียนกับอาจารย์ รวมไปถึงการทะเลาะวิวาท การแก่งแย่งแข่งขันกันของวัยรุ่น การบูลลี่ การแสดงตัวตน ในหลายด้านไม่ว่าจะเพศ ความรุนแรง สัมพันธภาพของคน การกดขี่ กดทับ การกลั่นแกล้ง ทำให้เห็นแนวความคิดของผู้คนที่มีต่อนักเรียน ต่อโรงเรียนตามวัตถุประสงค์ในข้อที่2 เพื่อศึกษาบริบทของสังคมไทยที่ส่งผลกระทบต่อชีวิตวัยเรียนในรั้วโรงเรียนปัจจุบัน ซึ่งการศึกษาตามวัตถุประสงค์ทั้งสองข้อ ส่งผลให้เข้าใจถึงบริบทของสังคมมากขึ้น ดังนี้

ด้านปัญหาระบบการศึกษา จากการศึกษาพบว่าการศึกษาของไทยถูกตีกรอบด้วยการเรียนในโรงเรียน ในชั้นเรียนโดยวัดความเก่งด้วยเกรดอยู่เสมอ ทำให้นักเรียนส่วนใหญ่มุ่งให้ความสนใจกับผลการเรียนเป็นอย่างมาก จะเรียนเข้าใจหรือไม่เข้าใจ ไม่สำคัญเท่าได้คะแนนสูงๆ เหตุการณ์เหล่านี้เกิดขึ้นทุกปี จนทำให้กลายเป็นค่านิยมและให้ค่านักเรียนที่มีผลการเรียนที่ดี ส่วนเด็กที่ผลการเรียนไม่ได้ดีเท่าคนอื่นก็เกิดแรงกดดันเป็นความเครียดสะสม มีความคิดที่อยากจะได้เท่าคนอื่นแต่ความรู้ ความสามารถของแต่ละคนนั้นไม่เท่ากัน แต่ละคนมีความชอบ ความถนัดที่แตกต่างกัน สังคมไทยต้องเปิดโอกาสให้เด็กที่มีความสามารถด้านอื่นๆได้แสดงความสามารถและสนับสนุนสิ่งเหล่านั้นด้วย การที่มุ่งแต่จะสนใจเฉพาะการเรียนในห้องเรียนและการไปเรียนพิเศษเพิ่มเติม ทำให้เราใช้เวลากับการเรียนมากเกินไป จนไปบดบังเวลาที่ควรพักผ่อนหรือเวลาในการทำกิจกรรมอื่นๆ ซึ่งการที่เคร่งเครียดกับการเรียนไม่ใช่เป็นสิ่งที่ไม่ดี แต่ควรแบ่งเวลาให้เหมาะสม แบ่งเวลาในการทำกิจกรรมเพื่อจะได้ค้นหาตัวเอง หาสิ่งที่ชอบ หาสิ่งที่ตัวเองถนัด อีกทั้งพ่อแม่ผู้ปกครอง ครอบครัวควรเปิดใจรับฟังข้อเสนอแนะของบุตรหลานของตัวเอง เพื่อจะได้เข้าใจซึ่งกันและกันมากขึ้น

ด้านความความสัมพันธ์ที่ใช้อำนาจบีบบังคับในโรงเรียนหรือภาพสะท้อนความรุนแรงของวัยรุ่นในรั้วโรงเรียน จากการศึกษาพบว่าปัญหานี้มักเกิดภายในโรงเรียน ทั้งการกลั่นแกล้งจากเพื่อนหรือรุ่นพี่ต่างๆเด็กเหล่านี้มักขาดการดูแลอบรมสั่งสอนจากครอบครัวที่ไม่มีเวลาให้ อยู่ในสภาพแวดล้อมที่ไม่เอื้ออำนวยต่อการเติบโตที่ดี พวกเขาส่วนใหญ่มักจะนำพฤติกรรมที่ไม่ดีมาจากสื่อโทรทัศน์ที่รับชมผ่านตัวละครต่างๆในเรื่องที่ปัจจุบันได้พัฒนาไปไกลมีความซับซ้อนหลากหลายมากขึ้น ซึ่งในบางตัวละครก็เหมาะสมที่จะให้เด็กดู แต่ก็ไม่สามารถไปปิดกั้นการรับรู้ได้ แต่ควรสอนให้เด็กเข้าใจ แต่เด็กเหล่านั้นไม่ได้รับการชี้แนะ ตักเตือน ทำให้พวกเขานั้นขาดศีลธรรมและการยับยั้งชั่งใจในการกระทำ เมื่อได้ทำตามสื่อที่เคยรับชมทำให้ได้รับคำติชมจากเพื่อนๆรอบตัวที่เป็นตัวกระตุ้น แรงยั่วยุที่ให้พวกเขารู้สึกดีจากการเป็นที่สนใจ เช่น การกลั่นแกล้งเพื่อน การทะเลาะ เป็นต้น

ด้านความสัมพันธภาพของวัยรุ่นในโรงเรียน จากการศึกษาพบว่าเด็กวัยรุ่นจะให้ความสัมพันธ์กับเพื่อนมากกว่าครูและครอบครัว ทำให้พวกเขามีเพื่อนเป็นคนสำคัญในการตัดสินใจทำสิ่งต่างๆพยายามค้นหาในสิ่งที่ตัวเองชอบ หาเอกลักษณ์ให้ตัวเอง เพื่อสร้างจุดเด่นให้ทุกคนจดจำตัวเอง พวกเขามักจะรับฟังคำชมมากกว่าการตำหนิซึ่งเป็นการนำไปสู่พฤติกรรมที่ไม่ดี ดั้งนั้นครูและครอบครัวต้องคอยดูแลอย่างใกล้ชิด ให้คำปรึกษาผ่านการแลกเปลี่ยนความคิดเห็น ให้คำปรึกษา โดยไม่ปิดกั้นความคิดของพวกเขาให้พวกเขาได้เข้าใจและเรียนรู้สิ่งนั้นไปพร้อมกัน เป็นจุดเริ่มต้นของการสร้างความสัมพันธ์ที่ดีทำให้เด็กๆกล้าเข้าหาเพื่อขอความช่วยเหลือในการแก้ปัญหาต่างๆ และผู้ใหญ่รอบตัวควรทำตัวเป็นแบบอย่างที่ดีในกรอบคุณธรรมเพื่อให้เกิดการศึกษาแก่เด็กๆในการนำไปเป็นต้นแบบในการดำเนินชีวิต

ด้านอารมณ์ความทุกข์สุขในรั้วโรงเรียน จากการศึกษาพบว่าสาเหตุของปัญหามักมาจากสภาพจิตใจและสิ่งแวดล้อมรอบตัวเด็ก เพราะขาดการเอาใจใส่จากพ่อแม่ที่ไม่มีเวลาให้จึงทำให้พวกเขารู้สึกโดดเดี่ยว เกิดปมด้อยไม่มีความสุข ขาดการสร้างสายสัมพันธ์ระหว่างการทำกิจกรรมของครอบครัว พวกเขาจึงหันหน้าเข้าหาเพื่อนของตนเองเพื่อบรรเทาความรู้สึกของตนหรือการได้รับการยอมรับในตัวเองจากเพื่อนๆเพื่อสร้างความมั่นใจให้แก่ตนเอง เด็กวัยรุ่นมักมีอารมณ์แปรปรวน มีความคิดตามเพื่อนของตนเพื่อเข้าสังคมของพวกเขา เด็กในวัยนี้จะแสดงพฤติกรรมที่เป็นการสร้างจุดเด่นแก่ตนเอง เช่นการกลั่นแกล้งเพื่อนทั้งการแสดงออกทางคำพูดและทางร่างกาย ทำให้อีกฝ่ายรู้สึกไม่ดี ไม่มั่นใจในตนเองทำให้ไม่กล้าเข้าสังคม เพื่อให้ตนเองรู้สึกดีขึ้นหรือมีคุณค่ามากขึ้นในสังคมนั้นๆ

ดังนั้นจึงเห็นได้ว่าภาพสะท้อนชีวิตวัยรุ่นในโรงเรียนผ่านละครซีรี่ย์เรื่องเด็กใหม่ ในช่วงทศวรรษ 2560 เป็นหนึ่งในละครซีรี่ย์ที่นำเสนอภาพวัยรุ่นในเรื่องราวที่หลากหลายมีผลต่อการทำความเข้าใจในตัวของวัยรุ่นเองและบริบทของสังคมตั้งแต่อดีตจนถึงปัจจุบัน เมื่อสังคมเกิดการเปลี่ยนแปลง แนวความคิด การปรับเปลี่ยนก็ย่อมจะต้องเปลี่ยนแปลงตามไป โดยละครซีรี่ย์เรื่องนี้ยังต้องการนำเสนอภาพที่เป็นมุมมืดของชีวิตวัยรุ่นและชี้ให้เห็นถึงปัญหาของวัยรุ่นที่เปรียบเสมือนโลกทั้งใบของพวกเขาที่ต้องเผชิญ เพราะโลกใบนี้ไม่ได้สวยงามเสมอไป โดยการนำเสนอภาพจะมีทั้งความสุข ความทุกข์ รวมไปถึงความสัมพันธ์ทางสังคม โรงเรียน ครูอาจารย์ เพื่อน ซึ่งเป็นเพียงส่วนหนึ่งของเหตุการณ์ที่เกิดขึ้นจริง ไม่ใช่แนวความคิดทั้งหมดของตัวนักเรียนทุกคนและถือว่าเป็นละครซีรี่ย์เรื่องแรกๆที่ได้นำเสนอมุมมองที่มีความรุนแรงในโรงเรียน ก่อนจะมีเรื่องอื่นๆผลิตตามมา นอกจากนี้ละครซีรี่ย์เรื่องนี้ไม่เพียงแต่ให้ความบันเทิงเท่านั้นยังสอดแทรกมุมมองความคิดของแต่ละตัวละครแฝงเอาไว้ ทั้งยังเปิดโอกาสให้ผู้ที่รับชมสามรถตีความได้หลากหลาย ไม่จำกัดกรอบทางความคิด

**บรรณานุกรม**

**บรรณานุกรม**

**วิทยานิพนธ์**

กฤษณา การะเกด. (2556). “การเรียนรู้และทัศนคติการแก้ไขปัญหาสังคมไทยจากละครโทรทัศน์ชุด

"น้องใหม่ ร้ายบริสุทธิ์" ของวัยรุ่นในเขตกรุงเทพมหานคร” (วิทยานิพนธ์วารสารศาสตรมหาบัณฑิต). กรุงเทพมหานคร :มหาวิทยาลัยธรรมศาสตร์.

ทรงเกียรติ จรัสสันติจิต. 2563. “การวิเคราะห์ความเป็นตระกูลภาพยนตร์วัยรุ่นของภาพยนตร์ไทย”.

(วิทยานิพนธ์นิเทศศาสตรดุษฎีบัณฑิต). กรุงเทพมหานคร : มหาวิทยาลัยธุรกิจบัณฑิตย์.

รัตนา แดงประเสริฐ. (2545). “อิทธิพลของการเห็นคุณค่าในตนเอง การคุกคามต่อการนิยามตนเองและความ

ใกล้ชิดระหว่างบุคคลที่มีต่อความอิจฉา” (วิทยานิพนธ์ศิลปศาสตรมหาบัณฑิต). กรุงเทพมหานคร : จุฬาลงกรณ์มหาวิทยาลัย.

วราลี ตั้งวินิต. (2558). “การแก้ปัญหาเรื่องความรักของวัยรุ่นไทยจากละครซีรี่ส์เรื่องฮอร์โมน

วัยว้าวุ่นตามแนวทางพระพุทธศาสนา” ( วิทยานิพนธ์พุทธศาสตรมหาบัณฑิต). เชียงใหม่ :มหาวิทยาลัยมหาจุฬาลงกรณราชวิทยาลัย วิทยาเขตเชียงใหม่

สมชาย ศรีรักษ์. (2548). “เรื่อง ภาพยนตร์ไทยและบริบททางสังคม พ.ศ.2510-2525”

(วิทยานิพนธ์อักษรศาสตรมหาบัณฑิต). ภาควิชาประวัติศาสตร์ คณะอักษรศาสตร์ จุฬาลงกรณ์มหาวิทยาลัย.

สิริภัทร ชื่นค้า. (2553). “ปัจจัยที่ส่งผลต่อการเรียนการสอนในสังคมไทย:

ศึกษากรณีมุมมองทางด้านมานุษยวิทยา การศึกษาต่อการเรียนกวดวิชา” (วิทยานิพนธ์มานุษยวิทยามหาบัณฑิต). กรุงเทพมหานคร : จุฬาลงกรณ์มหาวิทยาลัย.

**งานวิจัย**

ปทิตตา รัตนจิระพงศ์. (2560).“ ปัจจัยที่ส่งผลต่อพฤติกรรมการกระทำรุนแรงของนักเรียนชายอาชีวศึกษา

ในจังหวัดนครปฐม”.นครปฐม : มหาวิทยาลัยศิลปากร.

รุจา ภู่ไพบูลย์. (2557). “การเปลี่ยนแปลงทัศนคติของวัยรุ่นหลังการดูละครโทรทัศน์ซีรี่ย์

“ฮอร์โมน”. กรุงเทพมหานคร : มหาวิทยาลัยศรีนครินทรวิโรฒ.

วันชนะ บุญชม. (2560).“ ภาษาที่สะท้อนพฤติกรรมของวัยรุ่นไทยผ่าน“ฮอร์โมน เดอะ ซีรีส์” .

อุบลราชธานี : มหาวิทยาลัยราชภัฏอุบลราชธานี.

วิชชา สันทนาประสิทธิ์. (2555). “บทบาทของภาพยนตร์กับพฤติกรรมทางเพศของวัยรุ่นไทย:

กรณีศึกษานักศึกษามหาวิทยาลัยราชภัฏสวนสุนันทา”. กรุงเทพมหานคร : มหาวิทยาลัยราชภัฏสวนสุนันทา.

สรรพัชญ์ เจียระนานนท์. (2558). “การนำเสนอเนื้อหาของซีรี่ย์ฮอร์โมน วัยว้าวุ่น”.

สาขาวิชาการสื่อสารมวลชน คณะวิทยาการจัดการ มหาวิทยาลัยราชภัฏบ้านสมเด็จเจ้าพระยา.

สรรพัชญ์ เจียระนานนท์. (2563). “ภาพตัวแทนของวัยรุ่นไทยในละครชุดโทรทัศน์”.

กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.

สุริยา ฆ้องเสนาะ. (2561). “เด็กนักเรียนกับการถูกล่วงละเมิดทางเพศ”. กลุ่มงานบริการวิชาการ.

กรุงเทพมหานคร.

อุรัสยา อรชร. (2562). “การตระหนักรู้จริยธรรมผ่านละครซีรี่ย์เรื่อง “เด็กใหม่” ของนิสิตระดับ

ปริญญาตรี มหาวิทยาลัยทักษิณ”. สงขลา : มหาวิทยาลัยทักษิณ

**บทความ**

กนกวรรณ รุ้งตาล. (2558). การสอนพิเศษ: ความจำเป็นที่ถูกสร้างขึ้นจากโครงสร้างการศึกษา.

คณะสังคมวิทยาและมานุษยวิทยา มหาวิทยาลัยธรรมศาสตร์.

จำเนียร จวงตระกูล. (2562). การโจรกรรมทางวรรณกรรมในวงการวิชาการ: ผลกระทบเชิงลบและ

กลยุทธ์ในการป้องกันปัญหา. มหาวิทยาลัยฟาร์อีสต์ ประเทศเกาหลีใต้.

ฐาศุกร์ จันประเสริฐ. (2554). ความรุนแรงในโรงเรียน: เสียงสะท้อนจากเด็ก เยาวชน และผู้ที่เกี่ยวข้อง.

วารสาร พฤติกรรมศาสตร์เพื่อการพัฒนา.

ณัฐพงศ์ สังวรวรรณ์. (2557). การบริหารจัดการความอิจฉา. ภาควิชาสังคมวิทยาและมานุษยวิทยา

คณะสังคมศาสตร์ มหาวิทยาลัยมหาจุฬาลงกรณราชวิทยาลัย.

นัฐริกา คงเมือง. (2563). กลวิธีการใช้ภาษาเสียดสีของตัวละคร “แนนโน๊ะ” ในละครโทรทัศน์เรื่อง

เด็กใหม่. คณะมนุษยศาสตร์และสังคมศาสตร์ มหาวิทยาลัยบูรพา.

วินัดดา ปิยะศิลป์. (2563). การรังแกในเด็กและวัยรุ่น. ราชวิทยาลัยกุมารแพทย์แห่งประเทศไทย.

สุขุมา อรุณจิต. (2562). ความรุนแรงทางเพศ: บทสะท้อนความไม่เสมอภาคระหว่างเพศ.

คณะสังคมสงเคราะห์ศาสตร์ มหาวิทยาลัยธรรมศาสตร์.

เอกสารบัณฑิตวิทยาลัย จุฬาลงกรณ์มหาวิทยาลัย. (2555). สิ่งพิมพ์ วิทยานิพนธ์ การคัดลอกผลงานวิจัย.

บัณฑิตวิทยาลัย จุฬาลงกรณ์มหาวิทยาลัย.

**สารสนเทศอิเล็กทรอนิกส์**

กลิ้งไว้ก่อนพ่อสอนไว้ หอภาพยนตร์. (ออนไลน์). แหล่งที่มา

[https://www.fapot.or.th/main/archive/725 สืบค้นวันที่ 14 ธันวาคม 2564](https://www.fapot.or.th/main/archive/725%20สืบค้นวันที่%2014%20ธันวาคม%202564)

เด็กไทยบนความเสี่ยง ล่วงละเมิดทางเพศ-กระทำรุนแรง. (ออนไลน์). แหล่งที่มา

<https://news.thaipbs.or.th/content/276915?fbclid=IwAR3I4fAUS7eau_DdyyUE>

1K0xvxnzfe1v4niD9\_i\_RpGhNYge17tDwhVMoWw สืบค้นวันที่ 12 กุมภาพันธ์ 2565

น้องใหม่ร้ายบริสุทธิ์ เรื่องราววัยรุ่นในละครโทรทัศน์ที่อายุยาวนานที่สุดของเมืองไทย. (ออนไลน์).

แหล่งที่มา https://readthecloud.co/nong-mai-rai-borisut/ สืบค้นวันที่ 19 ธันวาคม 2564.

ประวัติของละครโทรทัศน์ไทย. (ออนไลน์).

แหล่งที่มาhttps://sites.google.com/site/chamaiporn05062544/home/prawati-khxng-lakhr-thorthasn-thiy สืบค้นวันที่ 19 ธันวาคม 2564.

ปัญหาของวัยรุ่นในสังคมไทย. (ออนไลน์). แหล่งที่มา

http://164.115.41.60/knowledge/?p=436 สืบค้นวันที่ 26 กุมภาพันธ์ 2565.

เมื่อผู้หญิงยังเป็นเหยื่อ และสิทธิสตรีควรถูกวิพากษ์ เด็กใหม่. (ออนไลน์). แหล่งที่มา

<https://www.matichon.co.th/prachachuen/interview/news_1133643> สืบค้นเมื่อ 28 กรกฎาคม 2564.

มองวัยรุ่นผ่านละครสะท้อนสังคมแต่ละยุค. (ออนไลน์). แหล่งที่มา

https://www.komchadluek.net/entertainment/218353?fbclid=IwAR0Iu2SXeVZrvhgDyOk1Hx- qMnim7KCMVdravvKS8TrQSixDhPxomHMNbBE สืบค้นเมื่อ 29 ตุลาคม 2564.

**ประวัติย่อผู้วิจัย**

ชื่อ-สกุล นางสาวชนัญชิดา กาละวงศ์

วันเดือนปี 25 กุมภาพันธ์ พ.ศ. 2543

สถานที่เกิด อำเภอเมือง จังหวัดกระบี่

สถานที่อยู่ปัจจุบัน 37 ซอยสุจริต2 ตำบลปากน้ำ อำเภอเมือง จังหวัดกระบี่ 81000

ประวัติการศึกษา

พ.ศ. 2549 - 2554 ระดับประถมศึกษา โรงเรียนอิศรานุสรณ์

พ.ศ. 2555 - 2557 ระดับมัธยมศึกษาตอนต้น โรงเรียนอำมาตย์พานิชนุกูล

พ.ศ. 2558 - 2560 ระดับมัธยมศึกษาตอนปลาย โรงเรียนอำมาตย์พานิชนุกูล

พ.ศ. 2561 - 2564 ระดับปริญญาตรี สาขาประวัติศาสตร์ คณะมนุษยศาสตรและ

สังคมศาสตร์ มหาวิทยาลัยทักษิณ วิทยาเขตสงขลา

1. สิริภัทร ชื่นค้า. 2553. เรื่อง ปัจจัยที่ส่งผลต่อการเรียนการสอนในสังคมไทย: ศึกษากรณีมุมมองทางด้านมานุษยวิทยา การศึกษาต่อการเรียนกวดวิชา (สาขาวิชามานุษยวิทยา ภาควิชาสังคมวิทยาและมานุษยวิทยา คณะรัฐศาสตร์ จุฬาลงกรณ์มหาวิทยาลัย). หน้า16-18 [↑](#footnote-ref-1)
2. สุขุมา อรุณจิต. เรื่อง ความรุนแรงทางเพศ: บทสะท้อนความไม่เสมอภาคระหว่างเพศ.(คณะสังคมสงเคราะห์ศาสตร์ มหาวิทยาลัยธรรมศาสตร์) หน้า167 [↑](#footnote-ref-2)
3. สมชาย ศรีรักษ์. 2548. เรื่อง ภาพยนตร์ไทยและบริบททางสังคม พ.ศ.2510-2525. (ภาควิชาประวัติศาสตร์ คณะอักษรศาสตร์ จุฬาลงกรณ์มหาวิทยาลัย). หน้า 69-79 [↑](#footnote-ref-3)
4. ประวัติของละครโทรทัศน์ไทย. (ออนไลน์). แหล่งที่มาhttps://sites.google.com/site/chamaiporn05062544/home/prawati-khxng-lakhr-thorthasn-thiy สืบค้นวันที่ 19 ธันวาคม 2564. [↑](#footnote-ref-4)
5. กลิ้งไว้ก่อนพ่อสอนไว้ หอภาพยนตร์. (ออนไลน์). แหล่งที่มา https://www.fapot.or.th/main/archive/725 สืบค้นวันที่ 14 ธันวาคม 2564 [↑](#footnote-ref-5)
6. น้องใหม่ร้ายบริสุทธิ์ เรื่องราววัยรุ่นในละครโทรทัศน์ที่อายุยาวนานที่สุดของเมืองไทย. (ออนไลน์). แหล่งที่มา https://readthecloud.co/nong-mai-rai-borisut/ สืบค้นวันที่ 19 ธันวาคม 2564. [↑](#footnote-ref-6)
7. สรรพัชญ์ เจียระนานนท์. (2558). “การนำเสนอเนื้อหาของซีรี่ย์ฮอร์โมน วัยว้าวุ่น”. (สาขาวิชาการสื่อสารมวลชน คณะวิทยาการจัดการ มหาวิทยาลัยราชภัฏบ้านสมเด็จเจ้าพระยา). หน้า 1-3 [↑](#footnote-ref-7)
8. เอกสารบัณฑิตวิทยาลัย จุฬาลงกรณ์มหาวิทยาลัย. 2555. เรื่อง สิ่งพิมพ์ วิทยานิพนธ์ การคัดลอกผลงานวิจัย. หน้า 5-6 [↑](#footnote-ref-8)
9. จำเนียร จวงตระกูล. 2562. เรื่อง การโจรกรรมทางวรรณกรรมในวงการวิชาการ: ผลกระทบเชิงลบและกลยุทธ์ในการป้องกันปัญหา. (มหาวิทยาลัยฟาร์อีสต์ ประเทศเกาหลีใต้). หน้า 1-3 [↑](#footnote-ref-9)
10. กนกวรรณ รุ้งตาล. 2558. เรื่อง การสอนพิเศษ: ความจำเป็นที่ถูกสร้างขึ้นจากโครงสร้างการศึกษา. (คณะสังคมวิทยาและมานุษยวิทยา มหาวิทยาลัยธรรมศาสตร์). หน้า 135-139 [↑](#footnote-ref-10)
11. สุริยา ฆ้องเสนาะ. 2561. เรื่อง เด็กนักเรียนกับการถูกล่วงละเมิดทางเพศ. กลุ่มงานบริการวิชาการ. หน้า 1-6 [↑](#footnote-ref-11)
12. เด็กไทยบนความเสี่ยง ล่วงละเมิดทางเพศ-กระทำรุนแรง. (ออนไลน์). แหล่งที่มา [https://news.thaipbs.or.th/content/276915?fbclid=IwAR3I4fAUS7eau\_DdyyUE1K0xvxnzfe1v4niD9\_i\_RpGhNYge17tDwhVMoWw สืบค้น](https://news.thaipbs.or.th/content/276915?fbclid=IwAR3I4fAUS7eau_DdyyUE1K0xvxnzfe1v4niD9_i_RpGhNYge17tDwhVMoWw%20สืบค้น)วันที่ 12 กุมภาพันธ์ 2565 [↑](#footnote-ref-12)
13. ฐาศุกร์ จันประเสริฐ. 2554. เรื่อง ความรุนแรงในโรงเรียน: เสียงสะท้อนจากเด็ก เยาวชน และผู้ที่เกี่ยวข้อง. (วารสารพฤติกรรมศาสตร์เพื่อการพัฒนา). หน้า 3-8 [↑](#footnote-ref-13)
14. ทรงเกียรติ จรัสสันติจิต. 2563. เรื่อง การวิเคราะห์ความเป็นตระกูลภาพยนตร์วัยรุ่นของภาพยนตร์ไทย. (คณะนิเทศศาสตร์ มหาวิทยาลัยธุรกิจบัณฑิตย์). หน้า 42-44 [↑](#footnote-ref-14)
15. ปัญหาของวัยรุ่นในสังคมไทย. (ออนไลน์). แหล่งที่มาhttp://164.115.41.60/knowledge/?p=436 สืบค้นวันที่ 26 กุมภาพันธ์ 2565. [↑](#footnote-ref-15)
16. ทรงเกียรติ จรัสสันติจิต. 2563. เรื่อง การวิเคราะห์ความเป็นตระกูลภาพยนตร์วัยรุ่นของภาพยนตร์ไทย. (คณะนิเทศศาสตร์ มหาวิทยาลัยธุรกิจบัณฑิตย์). หน้า 42-44 [↑](#footnote-ref-16)
17. วินัดดา ปิยะศิลป์. 2563. เรื่อง การรังแกในเด็กและวัยรุ่น. (ราชวิทยาลัยกุมารแพทย์แห่งประเทศไทย). หน้า 1-10 [↑](#footnote-ref-17)